מדריך למורה –

כיתה ה'

תוכן

ראשי פרקים...................................................................................................................................3

[**יחידה 1 - חודש אלול - פרק ע"ד** 13](#_Toc47561007)

[**יחידה 2 - ליל ראש השנה וסדר הסימנים - פרק ע"ו** 15](#_Toc47561008)

[**יחידה 3 - מצוות תקיעת שופר ותפילת ראש השנה - פרק ע"ז** 16](#_Toc47561009)

[**יחידה 4 - תפילות עשרת ימי תשובה - פרק ע"ט** 19](#_Toc47561010)

[**יחידה 5 - ערב יום הכיפורים - פרק פ** 21](#_Toc47561011)

[**יחידה 6 - דיני תענית יום הכיפורים - פרק פא** 23](#_Toc47561012)

[**יחידה 7 - ארבעת המינים - פרק פו** 26](#_Toc47561013)

[**יחידה 8 - נטילת לולב - פרק פז** 28](#_Toc47561014)

[**יחידה 10 - ציצית - פרק ז (הלכות ט"ו-ל"א)** 34](#_Toc47561015)

[**יחידה 11 - ברכות השחר** 39](#_Toc47561016)

[**יחידה 12 - פרק י"ג-י"ד - תפילת שמונה עשרה** 44](#_Toc47561017)

[**יחידה 14 - תפילת תחנון - פרק י"ט** 51](#_Toc47561018)

[**יחידה 15 - ראש חודש וברכת הלבנה - פרקים נד-נה** 54](#_Toc47561019)

[**יחידה 16 - חנוכה - פרק צ'** 57](#_Toc47561020)

[**יחידה 17 - ברכת חמשת מיני דגן - פרק כ"ג ופרק כ"ה** 60](#_Toc47561021)

[**יחידה 18 - ברכה ראשונה ואחרונה על מאכלים שונים – פרק כ"ו ופרק כ"ח**](#_Toc47561022) [63](#_Toc47561023)

[**יחידה 20 - ברכת הריח - פרק כ"ט** 71](#_Toc47561024)

[**יחידה 21 - ברכת שהחיינו - פרק ל** 73](#_Toc47561026)

[**יחידה 22 - ברכות על הנסים וברכת הגומל - פרק ל"א ופרק ל"ג** 75](#_Toc47561027)

[**יחידה 23 - ברכות הראייה - פרק לד ופרק לה** 78](#_Toc47561028)

[**יחידה 24 - קדושת ארץ ישראל, ט"ו בשבט והפרשת תרומות ומעשרות – פרקים צ"א, ק"ב ו-ק"ד** 80](#_Toc47561029)

[**יחידה 25 - פורים - פרק צג (הלכות א-ז, טו-יז) \* פרק צד \* פרק צה (הלכות א-ה)** 82](#_Toc47561031)

[**יחידה 26 - איסור חמץ בפסח - פרק נז ופרק נח** 85](#_Toc47561032)

[**יחידה 27 - הכשרת כלים לפסח - פרק נט ופרק ס** 90](#_Toc47561033)

[**יחידה 28 - ליל הסדר - פרק סג ופרק סד** 92](#_Toc47561034)

[**יחידה 29 - מועדי חודש אייר ומנהגי האבלות בימי ספירת העומר** 97](#_Toc47561035)

[**יחידה 31 - כיבוד אב ואם - פרק ק"ח** 105](#_Toc47561037)

[**יחידה 32 - תלמוד תורה, כיבוד רבו, שמות הקודש וגניזה - פרק צו ופרק צח** 108](#_Toc47561038)

[**יחידה 33 - דיני אונאה, גנֵבה וגזֵלה - פרק קיב ופרק קיד** 114](#_Toc47561039)

[**יחידה 34 - תעניות החורבן וימי בין המצרים - פרק עב 117**](#_Toc47561040)

ראשי פרקים לחוברת הלכה כיתה ה'

כתום יחידות עומק

ירוק – יחידות 'פשט'

החלוקה לא מחייבת אלא מהווה קריאת כיוון לכתיבה – תוך כדי הכתיבה יוחלט במה להעמיק ובמה לקצר. לפי העניין ולפי מה שהדמויות 'ייקחו אותנו'

כחול – יחידה שנכתבה

סגול – יחידה שנשלחה לעיצוב

|  |  |  |  |  |
| --- | --- | --- | --- | --- |
| מס' יחידה | נושא | פרק והלכות בספר החדש | פירוט | שעות הוראה |
| 1 | אלול | עד. חודש אלול  א-ב, ז-יג | ימי תשובה וסליחה  תקיעת שופר בימי חודש אלול  מנהג קהילות הספרדים והתימנים בסליחות ובשופר  מנהג קהילות האשכנזים בסליחות ובשופר  מזמור "לדוד ה' אורי וישעי" | 1 |
| 2 | ראש השנה | עו. ליל ראש השנה  כל הפרק | הקדמה להלכות ראש השנה  סִימָן טוֹב  טבילת הפת בסוכר או דבש  הסימנים  סדר אכילת הסימנים  אכילת הסימן ואמירת 'יהי רצון'  איסור הכנה מהיום הראשון ליום השני  ברכת "שהחיינו" בקידוש הלילה השני של ראש השנה | 1 |
| 3 |  | [עז.מצוות שופר ותפילת ראש השנה](#_Toc501277048)  כל הפרק | מקור מצוות תקיעת שופר  טעמי מצוות תְּקִיעַת שׁוֹפָר  מדיני השופר  סוגי התקיעות  תקיעות ראשונות  תקיעה עבור אדם אחר  תְּפִלַּת מוּסָף – מלכויות, זיכרונות ושופרות  חיוב נשים במצוות שופר  תשליך | 1 |
| 4 | עשרת ימי תשובה | עט. תפילות עשרת ימי תשובה  כל הפרק | הוספות בתפילת העמידה בעשרת ימי תשובה  "המלך הקדוש"  טעות ב"המלך הקדוש"  ספק אם אמר "המלך הקדוש"  "המלך המשפט"  טעות ב"המלך המשפט"  ספק אם אמר "המלך המשפט"  שינויים נוספים בתפילת עשרת ימי תשובה | 1 |
| 5 | ערב יום כיפור | פ. ערב יום כיפור  כל הפרק | מצוות אכילה ושתייה בערב יום הכיפורים  וידוי במנחה לפני סעודה מפסקת  מדיני סעודות ערב יום הכיפורים  מנהג הכפרות  טבילה במקווה  כבוד יום הכיפורים  בקשת מחילה מההורים  הדלקת נרות | 1 |
| 6 | יום כיפור | פא. דיני תענית יום הכיפורים  כל הפרק | חמשת העינויים  יום שמחה  איסור עשיית מלאכה  רחיצה  סיכה  נעילת הסנדל  תענית לקְטַנִּים  פיקוח נפש  תענית לחולים | 1 |
| 7 | סוכות | פו. ארבעת המינים  כל הפרק | מקור וטעם מצוות ארבעת המינים  כשרות ארבעת המינים  לולב  הדס  ערבה  אתרוג | 1 |
| 8 |  | פז. מצוות נטילת לולב  כל הפרק | אגידת הלולב, ההדס והערבה  זמן ומקום נטילת הלולב  סדר נטילת הלולב  נשים וקטנים | 1 |
| 9 | שמחת תורה | [פט.שְׁמִינִי עֲצֶרֶת וְשִׂמְחַת תּוֹרָה](#_Toc501277060)  כל הפרק | שמיני עצרת – רגל בפני עצמו  נוסח התפילה  ברכת שהחיינו  מנהג ההקפות  מנהגים בעלייה לתורה בשמחת תורה  משיב הרוח ומוריד הגשם  הקפות שניות במוצאי שמחת תורה | 1 |
| 10 | ציצית | ז. ציצית  טו-לא | מאיזה בד עושים את הטלית?  חוטי הציצית וקשירתם לבגד  ציצית פסולה  טלית שאולה  חיוב נשים וקטנים  פתיל תכלת | 1 |
| 11 |  | ה. ברכות השחר  א-ה, ז-ח | סדר ברכות השחר וטעמן  ברכות השחר בימינו  מי שלא נהנה  שכח לברך לפני התפילה  מאה ברכות בכל יום | 1 |
| 12 | הכנות לתפילת שמונה עשרה | יג. הכוונה בתפילה  כל הפרק | הכנות לתפילה  תפילה מתוך שמחה  תפילות אבות תקנום  תפילות כנגד קרבנות  כוונה בתפילה  תפילה בלחש  איסור מעבר לפני המתפלל  איסור ישיבה בסביבת המתפלל | 1 |
| תפילת שמונה עשרה | יד. תפילת שמונה עשרה  כל הפרק | שם התפילה  נוסח קבוע לתפילה  חלקי תפילת שמונה עשרה  הכריעות בתפילת שמונה עשרה | 1 |
| 13 |  | יז. חזרת הש"ץ  כל הפרק | טעמי חזרת הש"ץ  חובת הציבור בזמן החזרה  מדיני החזרה  קדושה  מדיני קדושה  מודים דרבנן | 1 |
| 14 |  | יט. תחנון  כל הפרק | מעלת נפילת אפיים  וידוי וי"ג מידות  נפילת אפיים למנהג קהילות האשכנזים  מנהג קהילות הספרדים  זמנים שאין אומרים בהם תחנון  שני וחמישי | 1 |
| 15 | ראש חודש | [נד.דִּינֵי וּמִנְהֲגֵי רֹאש חֹדֶש](#_Toc501277025)  כל הפרק  נה. ברכת הלבנה  כל הפרק | המצווה הראשונה  קידוש החודש על פי הראייה ותיקון הלוח  שנה מעוברת  כבוד ראש חודש  אמירת הלל  ברכת ההלל  חיוב נשים בהלל  קריאת ההלל – בעמידה  הקריאה ועלייה לתורה  "יעלה ויבוא" בברכת המזון  "יעלה ויבוא" בתפילה  מעלת ברכת הלבנה  לברך מחוץ לבית  סדר הברכה  זמן ברכת הלבנה  ברכת הלבנה במוצאי שבת  ברכת הלבנה בליל שבת ובליל יום טוב  לבנה המכוסה בעננים  נשים וקטנים | 2 |
| 16 | חנוכה | צ. הלכות חנוכה  א-כח, לד-לו | נס חנוכה  חביבות מצוות הדלקת הנרות  זמן ההדלקה  מקום ההדלקה  מי מדליק ומספר הנרות שמדליקים  סדר ההדלקה  נשים היו באותו הנס  קטן  להדליק במקום ההנחה  כשרות השמנים והפתילות  האיסור להשתמש בנרות  נרות חנוכה שכבו  מי שאינו בביתו בזמן ההדלקה  אורח שלא מדליקים נרות בביתו הקבוע | 2 |
| כלול ביחידות אחרות  (סימני ראש השנה) | ברכות | [כג. ברכה על מאכלים שנאכלים בזמן הסעודה](#_Toc501276992)  כל הפרק | הלחם הוא עיקר מזון האדם  מאכלים שהם חלק מעיקר הסעודה  כמות הלחם לקביעת סעודה  מאכלים שאינם חלק מעיקר הסעודה | 1 |
| 17 |  | [כה.בִּרְכַּת חמשת מִינֵי דָּגָן וברכת אורז](#_Toc501276994)  כל הפרק | החיוב בברכות ראשונות ואחרונות  חמשת מיני דגן  לחם  פת הבאה בכיסנין  קביעת סעודה על פת הבאה בכיסנין  תבשיל מחמשת מיני דגן  גרגרים | 1 |
| 18 |  | [כו.בְּרָכָה ראשונה וברכה אחרונה על מאכלים שונים](#_Toc501276995)  כל הפרק | נוסח ברכת "מעין שלוש"  ברכת מעין שלוש  ברכת פירות שבעת המינים  ברכת היין  'מעין שלוש' על מאכלים שונים  מה נחשב "פרי העץ" ומה נחשב "פרי האדמה"?  שאר המאכלים  אורז  כמות המזון שלפניה ואחריה מברכים  ברכת משקאות  כמות המשקה שלפניה ואחריה מברכים | 2 |
|  | [כח.מדיני ברכות הנהנין](#_Toc501276997)  כל הפרק | הכוונה בברכה  טעות בברכה  מצבי ספק  מדיני הברכה | 1 |
| 19 |  | [כד.הִלְכוֹת בִּרְכַּת הַמָּזוֹן](#_Toc501276993)  כל הפרק | מקור המצווה  אופן הברכה ומקומה  להשמיע לאוזנו  הקפדה על נוסח הברכה  תוספות בימים מיוחדים  איסור הפסקה באמצע הברכה  שכח לברך ברכת המזון  ספק אם בירך ברכת המזון  חיוב נשים וקטנים | 2 |
| 20 |  | כט. ברכת הריח  כל הפרק | חובת הברכה  סוגי הריח  מה נחשב עץ ומה נחשב עשב?  טעות בברכת הריח ומצבי ספק  מדיני ברכת הריח | 1 |
| 21 |  | [ל.בִּרְכַּת שֶׁהֶחֱיָנוּ](#_Toc501276999)  כל הפרק | נוסח הברכה וחביבותה  על מה מברכים?  כֵּיצַד מברכים על פרי חדש? | 1 |
| 22 |  | [לא.בְּרָכוֹת עַל הַנִסִּים](#_Toc501277000)  כל הפרק | ברוך ה' אשר הציל אתכם"  ברכה על נס שנעשה לכל ישראל  ברכה על נס שנעשה ליחיד  זמן הברכה | 1 |
| [לג.בִּרְכַּת הַגּוֹמֵל](#_Toc501277002)  כל הפרק | החייבים בברכה  נוסח הברכה  סוג הדרך שאחריה חייבים בברכה  אורך הדרך  מתי מברכים?  המפליג בים והטס במטוס  הצלה מסכנה |
| 23 |  | [לד.דִּינֵי בִּרְכַּת הָרְאִיָּה עַל אֶרֶץ יִשְׂרָאֵל וחכמי ישראל והגויים](#_Toc501277003)  כל הפרק | יישובים בארץ ישראל  חכמי ישראל  חכמי הגויים | 1 |
|  | [לה.בְּרָכוֹת הראייה](#_Toc501277004)  כל הפרק | תופעות טבע מיוחדות  ברכת ברקים ורעמים  ברכת ימים, נהרות, הרים, גבעות ומדבריות  ברכה על הקשת  ברכת "שככה לו בעולמו"  ברכת החמה |
|  | [נו.דִּינֵי וּמִנְהֲגֵי חֹדֶש נִיסָן](#_Toc501277027)  ח-יד | ברכת האילנות |
| 24 | ט"ו בשבט | צא. ט"ו בשבט  כל הפרק | ראש השנה לאילנות  מנהג אכילת פירות | 1 |
| קדושת ארץ ישראל | קב. קְדֻשַּת אֶרֶץ יִשְׂרָאֵל  כל הפרק | התאמה בין ארץ ישראל לעם ישראל  קדושת הארץ  מצוות ירושת ויישוב הארץ  העלייה לארץ והדר בחו"ל |
| 25 |  | קד. תרומות ומעשרות  כל הפרק | התרומות והמעשרות  סדר הפרשת תרומות ומעשרות  מה עושים עם התרומות והמעשרות לאחר ההפרשה?  הפרשה מספק  מדיני תרומות ומעשרות | 1 |
| 26 | פורים | צג. קריאת המגילה  א-ז  טו-יז | קריאה ביום ובלילה  קריאה ברוב עם  הנשים היו באותו הנס  חינוך קטנים  בִּרְכוֹת הַמְּגִלָּה | 2 |
|  | צד. מצוות היום  כל הפרק | מתנות לאביונים  משלוח מנות  משתה ושמחה  תחפושות |
|  | צה. פרזים ומוקפים  א-ה | שני ימי הפורים  פורים בירושלים  מקומות מסופקים |
| 27 | פסח | נז. איסור חמץ  כל הפרק  נח. מצוות השבתת החמץ  כל הפרק | מקור איסור חמץ וטעמו  חמשת מיני דגן  תערובת חמץ  כשרות המוצרים  קטניות | 1 |
|  | מצוות השבתת החמץ  ניקיון הבית לפני בדיקת חמץ  איסור מלאכה, אכילה ולימוד לפני בדיקת חמץ  סדר הבדיקה והמקומות החייבים בבדיקה  דין הנר  מנהג הנחת פתיתי חמץ  שמירת החמץ עד השרֵפה  ביטול חמץ  סוף זמן אכילת חמץ  שריפת חמץ  ביטול נוסף לאחר שרֵפת החמץ  מכירת חמץ | 2 |
|  |
|  |
| 28 |  | נט. הכשרת כלים לפסח  כל הפרק | טעם חמץ אוסר את כל המאכל  כבולעו כך פולטו  כלים חדשים לפסח  סוגי ההכשרה  רוב השימוש בכלי  הכשרה במים קרים  הכשרה במים רותחים - הגעלה  סדר ההגעלה  הכשרה ציבורית  הגעלה בבית  ליבון חמור  ליבון קל | 2 |
|  | ס. הכשרת כלי מטבח שונים  כל הפרק | סכו"ם  כיריים וחצובות  פלטה  מקרר  מיקרוגל  שולחנות ומפות  מחבת  תנור  כיור  כלי זכוכית |
| 29 |  | סג. ליל הסדר  כל הפרק | המצוות בליל הסדר  שינוי  להושיב את הילדים ליד אביהם  קערת הסדר  הסבה  ארבע כוסות  החייבים בארבע כוסות | 2 |
|  | סד. סימני הסדר  כל הפרק | קַדֵּשׁ  וּרְחַץ  כַּרְפַּס  יַחַץ  מגיד  רַחְצָה  מוֹצִיא מַצָּה  מָרוֹר  כּוֹרֵך  שולחן עורך  צפון  ברך  הלל  נרצה |
| 30 | ספירת העומר | ע. בין פסח לעצרת  טז-כח | נישואין בימי הספירה  תספורת בימי ספירת העומר  פסח שני  לַ"ג בָּעֹמֶר  יום העצמאות ויום שחרור ירושלים | 1 |
| 31 | שבועות | [עא.חַג הַשָׁבוּעוֹת](#_Toc501277042)  א-י  פרק ה הלכה ו | שמות החג  תפילת ערבית וקידוש לאחר צאת הכוכבים  תיקון ליל שבועות  אכילה ולימוד תורה בחג השבועות  תהלים ומגילת רות  מי שהיה ער כל הלילה (מוצע ללמוד לקראת שבועות) | 1 |
| 32 | כיבוד הורים | קח. כיבוד הורים  כל הפרק | המקור בתורה  מעלת המצווה  איזהו כיבוד?  איזהו מורא?  עַד הֵיכָן מוֹרָאָם וכבודם?  כיצד להעיר כשאב ואם טועים?  יחס ההורים לילדיהם | 1 |
| 33 |  | [צו.תַּלְמוּד תּוֹרָה וּכְבוֹד רַבּוֹ](#_Toc501277068)  כל הפרק | מקור המצווה  מעלת המצווה  כבוד רבו של האדם  מצוות קימה בפני חכם ובפני זקן | 1 |
|  | צח. גניזה  כל הפרק | איסור מחיקת שם ה'  פסוקים וספרי קודש  גניזת ספר תורה  גניזת תשמישי קדושה  עלוני שבת ועיתונים  מחברות של תלמידים |
| 34 | אונאה | קיב.אוֹנָאָת ממון, אונאת דברים, גנבת דעת והלבנת פנים  כל הפרק | אונאת ממון  רַמָּאוּת במקח וממכר  גְנֵבַת דַּעַת  אונאת דברים  איסור אונאת הגר  איסור הלבנת פנים, כינוי בשם וניבול פה | 1 |
| גניבה וגזילה | קיד.הִלְכוֹת גְּנֵבָה וגזלה  כל הפרק | המקור בתורה  מיהו גנב ומיהו גזלן?  מדיני המצווה  אִסּוּר אוֹנָאָה בְּמִדּוֹת וּמִשְׁקָלוֹת | 1 |
| 35 | תשעה באב ותעניות החורבן | עב. תעניות החורבן וימי בין המצרים  כל הפרק | ימי התענית ומה שאירע בהם  חיוב התעניות בימינו  טעם התעניות  "ז בתמוז - תשעה באב  מנהגים נוספים  נישואין  מראש חודש אב ועד תשעה באב  מיעוט במעשי שמחה  שבוע שחל בו תשעה באב  לבישת בגדים חדשים וקנייתם  כביסה ולבישת בגדים מכובסים  החלפת בגדים במקומות חמים  איסור תספורת וגילוח  איסור אכילת בשר ושתיית יין  היתרים בשתיית יין ובאכילת בשר  איסור רחיצה  שחייה בים ובבריכה  שבתות ימי בין המצרים | 2 |

**יחידה 1 - חודש אלול - פרק ע"ד**

**מטרות**

לאחר לימוד היחידה נדע לענות על השאלות הבאות:

1. מדוע נקבעו ימי חודש אלול לימי **תשובה וסליחה**?
2. מדוע **תוקעים בשופר** בחודש אלול?
3. מהו מנהג **אמירת סליחות** ומתי נוהגים בו?

**מושגי תוכן**

חודש הרחמים והסליחות \* סליחות \* תקיעת שופר בחודש אלול \* "לדוד ה' אורי וישעי"

**זמן מוקצב:** שיעור אחד

**מבנה השיעור:**

**פתיחה – אלול**

* לפניכם שני שירים הנוגעים לחודש אלול.
* נקריא אותם (או אחד מהם) לתלמידים, כדי לחבר אותם לנושא ולתקופה.

**ושוב אתה אלול / שושנה ציפורי**

מסיים את המסלול,

ומושך את השרב

של חודשי תמוז ואב.

ושוב אתה ברון

כבר חותם האחרון,

את חודשי השנה -

באותה המנגינה.

ושוב אתה אלול,

מערב ללא בלבול,

בין הקיץ והסתיו

ומעיר את החצב.

ושוב אתה מופיע

ומזכיר לכל מודיע

על "סליחות" ו"תשובה"  
וברכת שנה טובה.

ושוב אתה נעלם  
בבוא תשרי לעולם  
כי כך אתה אלול  
מסיים את המסלול.

|  |  |  |  |
| --- | --- | --- | --- |
| |  |  |  | | --- | --- | --- | | **גם השנה / לאה גולדברג** כל שנה ושנה מוריק הדשא ועולה החמה ויורד המטר כל שנה ושנה אדמה מתחדשת מלבין החצב ומזהיב ההדר כל שנה נולדים אנשים לרוב לדמעות ולצחוק, לאחווה ושינאה יש מישהו הרוצה רק טוב גם השנה... | |  | | --- | |  | | |
|  |
|  |

* נכתוב על הלוח את המילה "אלול", ונשמע מהתלמידים מה המילה הזו מעלה בהם.

ניתן לכתוב את דברי התלמידים כמו שמש אסוציאציות.

* נרחיב כי המילה אלול איננה מילה בעברית אלא מקורה מהשפה הבבלית. חז"ל אומרים לנו שאת שמות החודשים העלו ישראל איתם מבבל.

כשה' אומר למשה לשלוח את המרגלים בפרשת שלח לך, הוא מצווה: "שלח לך אנשים ויתורו את הארץ". תרגום אונקלוס על הפסוק מתרגם כך: " שלח לך גוברין, ויאללון ית ארעא דכנען".

כלומר המילה "ויאללון" מתרגמת את המילה "ויתורו".

כלומר פירוש המילה אלול היא: לתור, לחפש.

תייר הוא אדם שבא למקום מסוים ורוצה להכיר אותו, לבדוק ולחפש מה יש בו ומה אין, מה טוב ומה לא.

* נדון: ולמה שם החודש שלנו נקרא כך? מה אנו צריכים לחפש?

**משימה 1 - ימי תשובה וסליחה**

הישג 2 – מושגים, הישג 5 – הבנה ופרשנות

* נספר את הסיפור "החצוצרה שלא כיבתה אף שריפה":

בימי קדם, לפני שהקימו את מכבי האש ואת סילוני המים, בכל פעם שהייתה פורצת איש בעיירה היו התושבים אצים רצים ומביאים דליי מים כדי לכבות את השריפה. בעיירה היה מגדל גבוה; סיכמו ביניהם התושבים כי בראש המגדל יעמוד אדם, ותפקידו יהיה לעמוד על המשמר. אם וכאשר תפרוץ שריפה, הוא יריע בחצוצרה וכל התושבים ידעו לעזוב את עיסוקיהם ולבוא לעזור בכיבויה.

אל העיירה הגיע נער תמים מהכפר הסמוך. הוא ראה את האדם העומד בראש המגדל ושאל אותו לעיסוקו.

"בכל פעם שפורצת שריפה, אני תוקע בחצוצרה וחיש מהר השריפה נכבית", השיב לו האדם.

"איזה רעיון נהדר!" קרא הנער. הוא מיהר אל השוק ורכש חצוצרה משלו.

מיד כאשר הוא שב אל הכפר, הוא כינס את כל התושבים.

"ידידים יקרים, יש לי חדשות טובות עבורכם!" הוא אמר. "מהיום ואילך בכל פעם שפורצת שריפה, אל לכם לדאוג. אני אריע בחצוצרה והשריפה תיכבה מאליה. הנה, ראו" והוא מיהר להשליך גפרור אל שדה הקוצים. "אל תחששו!" הוא צעק לעברם. "שימו לב מה עומד לקרות" – הוא החל להריע בחצוצרה, אך כמובן שהאש לא התחשבה במוזיקה העריבה והתפשטה חיש מהר כשהיא שורפת את הכפר כולו.

"טיפש שכמוך!" אמרו לו האנשים. "החצוצרה לא מכבה את האש! היא רק תזכורת, אזעקה לאנשים שיבואו ויכבו את האש. ואילו אתה בטיפשותך שרפת את העיר כולה!"

כך, בכל יום מחודש אלול ובראש השנה אנו תוקעים בשופר. יש כאלו שחושבים שהתקיעה עצמה היא המטרה; האמת היא שתקיעת השופר נועדה לעורר את הלבבות.

לפיכך, לאחר תקיעת השופר בראש השנה אנו קוראים:

"אשרי העם יודעי תרועה ה' באור פניך יהלכון".

* נשאל את התלמידים מה מוסר ההשכל של הסיפור (החצוצרה זה השופר. אם שומעים את השופר אך לא עושים כלום – פספסנו את הנקודה. השופר נועד לעורר את הלבבות).
* נדון: אבל למה דווקא באלול? איך קבעו שאלול ותשרי הם ימי תשובה וסליחות?
* נשמע תשובות, אך כדי להבין באמת – עלינו למלא את משימה 1 בחוברת העבודה.
* נחלק את דף העבודה ונמלא את ציר הזמן במקביל לעבודה בחוברת.

**משימה 2 - מנהגים באמירת סליחות ובתקיעה בשופר**

הישג 2 – מושגים, הישג 4 – מבנה, הישג 5 – הבנה ופרשנות

* נבקש מהתלמידים לשתף האם מישהו מהם קם פעם לסליחות ואיך היה.
* נמלא את משימה 2 בחוברת העבודה. לנוחיותכם, הטבלה מופיעה בדף העבודה.

**סיכום – המלך בשדה**

* נלמד את התלמידים את השיר "המלך בשדה" (מצורפת מנגינה)
* <https://www.youtube.com/watch?v=cRSymrNamDs>
* נספר סיפור על המלך בשדה (רצוי להוסיף פרטים, ליצור עניין. כאן מובא בתמציתיות):

יש מלך גדול ומכובד שבמשך כל השנה נמצא בארמון, לא כל מי שרוצה לראותו יכול להיכנס, צריך להשיג אישורים מיוחדים וזה לוקח הרבה זמן, יש קשיים, צריך לעשות הכנות מיוחדות. ואז כשזוכים סוף סוף לפגוש אותו זה מוגבל לזמן קצר מאוד.

והנה פעם בשנה מגיע זמן שהמלך בכבודו ובעצמו יוצא אל השדה. אז כל אחד יכול לגשת אליו. לא משנה מי אתה, מה אתה לובש, אין צורך באישור מיוחד. כולם יכולים לבקש ולשאול והמלך מראה לכולם פנים שוחקות.

* נשאל: איך מרגישים האנשים בתקופה בה יוצא המלך אל השדה? ואיך הנמשל קשור אל חודש אלול?
* נסכם: בחודש אלול הקב"ה קרוב אלינו יותר מאשר בכל ימות השנה. רק צריך לגשת אליו ולבקש מחילה, לבקש כל מה שרוצים - הצלחה בלימודים, בריאות, גאולה. זה אלול, המלך בשדה.
* חשוב להדגיש: תמיד אפשר לעשות תשובה אבל בימים האלה הרבה יותר קל ופשוט.
* נרחיב: נכנסים לא-ל-ו-ל. אלול הוא לא סתם חודש. אלול הוא לא רק חודש של חשבונות נפש נוקבים, אלא חודש של רחמים, של סליחה. יהודים קמים לסליחות באשמורת אחרונה של בוקר, בזמן שגוברת מידת הרחמים, בעת רצון.

תשובה אפשר לעשות בכל יום בשנה, אבל תשובה של אלול היא שונה. אדמו"ר הזקן מסביר שבאלול יוצא המלך לשדה, למקום שבו נמצא העם, וממתין שיבואו האזרחים להקביל פניו. הקב"ה יוצא מארמונו, הוא קרוב, הוא מפויס, הוא נינוח. הוא מזמין אותנו לגשת אליו ישירות, ללא מתווכים, ללא צורך לעבור אצל המקורבים. ורק מחכה לבקשת הסליחה. בחודש המיוחד הזה כל אחד יכול לזכות לגילוי אלוקי, מבלי התחשב בדרגתו ובמצבו, הוא רק צריך לגשת, והמלך כל כך קרוב. בחודש אלול מאירות שלוש עשרה מידות הרחמים של הקב"ה, וההארה הזו הופכת את עבודת התשובה להרבה יותר קלה.

כך אפשר להבין את ראשי התיבות המוכרים של אלול – "אני לדודי ודודי לי". האדם מתקרב לקב"ה, הוא פותח בהליך של תשובה במקביל גם הקב"ה מתקרב אליו, הוא מראה פנים שוחקות, ומתנהג עימו ברחמים. כששניים מתקרבים זה אל זה, הם יגיעו זה לזה מהר מאד, בקצב כפול, ואפילו יותר. שהרי כבר הבטיח לנו הקב"ה: "פתחו לי פתח כחודו של מחט, ואני אפתח לכם כפתחו של אולם"

* נסכם כי עכשיו אנחנו מבינים שההכנה בימי אלול קריטית ליכולת שלנו להגיע לראש השנה ויום הכיפורים.

**הצעות הוראה, המחשה ויישום:**

* דקלום על אלול
* שיר המלך בשדה
* סיפור המלך בשדה
* סיפור על החצוצרה שלא כיבתה שריפה
* דף עבודה
* הבנה של פירוש המילה "אלול"

**הפנמה וערכים:**

* חודש אלול כהזדמנות מיוחדת לעשות תשובה
* חודש אלול כהכנה לימים נוראים

בע"ה

**דף לתלמיד – פרק ע"ד – חודש אלול**

משימה 1 - ימי תשובה וסליחה

קראו את הלכה א' ומלאו את ציר הזמן.

בשורה העליונה כתובים התאריכים, מלאו בשורה התחתונה מה אירע בכל אחד מהתאריכים.

ו' בסיוון

י"ז בתמוז

א' באלול

י' בתשרי

40 יום

40 יום

40 יום

משימה 2 - מנהגים באמירת סליחות ובתקיעה בשופר

למדו את הלכות ז-יג. מלאו את הטבלה והשוו בעזרתה בין המנהגים השונים:

|  |  |  |
| --- | --- | --- |
|  | מנהג קהילות הספרדים והתימנים | מנהג קהילות האשכנזים |
| מתי מתחילים לומר סליחות? |  |  |
| מהו זמן התקיעה בשופר במהלך הסליחות או התפילה? |  |  |
|  | לפי כל המנהגים: | |
| הזמן בלילה שרק אחריו מותר לומר סליחות: |  | |

**יחידה 2 - ליל ראש השנה וסדר הסימנים - פרק ע"ו**

**מטרות:**

לאחר לימוד היחידה נדע לענות על השאלות הבאות:

1. מהו הסדר הנכון של אכילת הסימנים בליל ראש השנה?
2. על אילו סימנים יש לברך ברכה ראשונה?

**מושגי תוכן:**

סימני ראש השנה \* סדר קדימות בברכות \* ברכה על מאכלים הנאכלים בתוך הסעודה

**זמן מוקצב:** שיעור אחד

**מבנה השיעור:**

**פתיחה – התפוח בדבש שלי**

* נחלק לתלמידים דף ובו סימני ליל ראש השנה.
* ניתן זמן לעבודה אישית למלא את הדף או חלק ממנו (אין חובה לגמור הכול).
* נאפשר למי שרוצה לשתף בדברים שכתב.
* להלן תקציר הדף:
  + תפוח בדבש – מה היה לי מתוק השנה?
  + רימון – אלו זכויות אספתי השנה?
  + ראש של דג – אלו התחלות היו לי השנה?
  + גזר – איזה גזרות טובות אני מתפלל/ת שיהיו לי בשנה הקרובה?

**משימה 1 - ליל ראש השנה והסימנים**

הישג 2 – מושגים, הישג 4 – מבנה, הישג 5 – הבנה ופרשנות

* ניתן לתלמידים משימה: לגלות את הסיסמא איתה יוכלו להשתתף בסעודת החג. החידות מופיעות בחוברת העבודה, את התשובות יש לכתוב בדף העבודה שחולק לתלמידים.

**משימה 2 – סדר קדימה בברכות**

הישג 2 – מושגים, הישג 5 – הבנה ופרשנות

* בחוברת העבודה כתוב שהילדים צריכים לקבוע את סדר אכילת הסימנים. כיצד יקבעו?
* נלמד את סדר קדימה בברכות: מג"ע א"ש – מזונות, גפן, עץ, אדמה, שהכל.
* נסביר כי בתוך ברכת "עץ" יש קדימות לשבעת המינים, ובתוך שבעת המינים יש קדימות למאכל שהכי קרוב למילה "ארץ".
* נכתוב על הלוח את הפסוק: "אֶרֶץ חִטָּה וּשְׂעֹרָה, וְגֶפֶן וּתְאֵנָה וְרִמּוֹן; אֶרֶץ-זֵית שֶׁמֶן, וּדְבָשׁ".
* נמספר את המינים לפי סדר הברכות – בשיתוף התלמידים. נשים לב שהמילה "ארץ" מופיעה פעמיים, דבר שעלול מעט לבלבל. כמו כן חיטה ושעורה ברכתן מזונות ולכן מברכים עליהן קודם:
  + זיתים
  + תמרים
  + ענבים
  + תאנים
  + רימונים
* כעת ניתן לגשת לחוברת העבודה ולענות על משימה 2 ולעזור לילדים לקבוע את סדר הסימנים.

**סיכום -** **המצאת סימנים**

* סימני ראש השנה כשמם הם – סימנים...
* נמציא גם אנחנו סימנים משלנו. ניתן לתעד את הצעות התלמידים, לצלם בחוברת ולחלק בתור שי לחג לכל משפחה.
* להלן מספר רעיונות:
  + אוכלים בצלחת – שנצליח
  + קולורבי – שנשמע בקול הרבי...
  + מיץ – שלא נחמיץ (הזדמנויות)
  + מרק – שהעור שלנו יבריק
  + סכין – שלא ניקח סיכונים
  + וכן הלאה...

**הצעות הוראה, הפעלה ויישום:**

* דף עבודה – הסימנים שלי
* חידות כדי להיכנס לסעודת החג
* מג"ע א"ש וזיהוי עצמי של סדר המאכלים לפי סדר קידמה בברכות
* המצאת סימנים משלנו

**הפנמה וערכים:**

* ראש השנה בתור הראש של השנה, התחלה, וחשוב שיהיה בו סימן ברכה לשנה כולה.

בע"ה

# פרק ע"ו - ליל ראש השנה וסדר הסימנים

**הסימנים שלי....**

|  |  |  |  |
| --- | --- | --- | --- |
| דפי צביעה של תפוח בדבש לראש השנה  **תפוח בדבש –**  מה היה לי מתוק השנה?  \_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_ | דף צביעה להדפסה - שנה טובה  **רימון –**  אלו זכויות אספתי השנה?  \_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_ | דג קטן וחמוד  **ראש של דג –**  אלו התחלות היו לי השנה?  \_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_ | דף צביעה גזר - יויו דפי צביעה**גזר –**  איזה גזרות טובות אני מתפלל/ת שיהיו לי בשנה הקרובה?  \_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_ |

כדי להצטרף לסעודת החג עליכם לגלות את הסיסמא. כדי לגלות את הסיסמא, ענו על החידות, ולאחר מכן שבצו בסיסמא את האות הראשונה של התשובה (אלא אם כן מצוין שיש למלא אות אחרת).

כדי להקל עליכם, כתבנו לכם בסוגריים את ההלכה מתוך פרק ע"ו שבה תמצאו את התשובה.

1. שמו של ראש השנה בתורה הוא "יום \_\_\_\_\_\_\_". (א)
2. ב' בתשרי הוא ראש השנה רק מדברי \_\_\_\_\_\_. (ב)
3. זמן שבו יש להשתדל במיוחד שלא לכעוס כלל, אפילו בלב. (ג)
4. על סלקא אומרים: (ז)
5. יש שאוכלים את החלה רק עם דבש, ויש שאוכלים את החלה גם עם מלח. הכל תלוי ב\_\_\_\_\_. (האות השנייה) (ה)
6. יש נוהגים לטבול את החלה בדבש מראש השנה בכל שבת וחג. עד איזה חג? (האות האחרונה) (ו)
7. על תפוח בדבש אומרים "יהי רצון שתחדש עלינו שנה טובה \_\_\_\_\_\_". (ז)
8. בה פוטרים מברכה אחרונה את כל הסימנים. (ט)
9. סימן שנוסף **במשך הדורות** ומרמז להיפך מהסוף (ז)
10. אחד מהסימנים שנזכרו **בגמרא**. (ז)
11. ברכה שמברכים בשני לילות ראש השנה בקידוש. (האות האחרונה) (יב)
12. **הפרי** היחיד מבין הסימנים **שנזכרו בדברי הגמרא**.(ז)
13. אסור שאמירתו תפסיק בין הברכה לאכילה. (י)
14. אסור לעסוק ביום הראשון של ראש השנה בצרכי היום השני. האיסור נקרא איסור \_\_\_\_. (יא)

הסיסמא:

\_\_\_ \_\_\_ \_\_\_ - \_\_\_ \_\_\_ \_\_\_ - \_\_\_ \_\_\_ \_\_\_ \_\_\_ \_\_\_ \_\_\_ \_\_\_ \_\_\_

1 2 3 4 5 6 7 8 9 10 11 12 13 14

**יחידה 3 - מצוות תקיעת שופר ותפילת ראש השנה - פרק ע"ז**

**מטרות**

לאחר לימוד היחידה נדע לענות על השאלות הבאות:

1. מהם ה**טעמים** למצוות תקיעת שופר בראש השנה?
2. מדוע תוקעים בשופר **קולות שונים**?
3. מהו תוכן הברכות **מלכויות, זיכרונות ושופרות** ומתי הן נאמרות?
4. איזה שופר כשר ואיזה שופר פסול למצווה?
5. מי חייב במצוות תקיעת שופר ומי פטור ממנה?

**מושגי בסיס:**

עיקר הדין \* הידור \* מצוות עשה שהזמן גרמה

**מושגי תוכן**

\* מצוות תקיעת שופר \* מלכויות זיכרונות ושופרות

**זמן מוקצב:** שיעור אחד

**מבנה השיעור:**

**פתיחה – חמשת החושים**

* נפתח את השיעור בדיון על החושים שלנו.
  + מהם חמשת החושים שלנו? (ראיה, שמיעה, מישוש, ריח וטעם).
  + אלו מהחושים עוזרים לנו בעבודת ה', בקיום המצוות? (טעם - שתיית יין הקידוש, ריח - בשמי ההבדלה ועוד).
* נתמקד היום בחוש השמיעה ונחשוב איך הוא עוזר לנו בקיום מצוה חשובה מאוד בראש השנה.
* נדבר עם התלמידים על קולות וצלילים שאנחנו שומעים לאורך היום, כמו למשל: תקתוק של שעון, ציוץ ציפורים ועוד.
* נציג ארבע תמונות (נספח 1): תקתוק שעון, ציוץ ציפור, צפירת מכונית, קול של מורה / צלצול פעמון בית הספר.
* נבקש לומר האם הקול בתמונה הוא חשוב ומשמעותי לנו או שהוא רק קול רקע שלא משנה לנו כל כך.
* **הצעה להרחבה** ניתן להשמיע קולות וצלילים שונים שהתלמידים יצטרכו לזהות, ובתוכם גם קול של שופר.
* נסכם: אם אנו שומעים תקתוק של שעון או ציפור מצייצת, לרוב אנו לא ממש שמים לב לצליל. אך אם אנו שומעים את הצלצול בבית הספר, קול של מורה או צפירת מכונית, זה חשוב לנו מאוד. למה? כי אז אנו יודעים שהסתיים שיעור או הפסקה, או שבאה מכונית וצריך להיזהר ולשים לב.
* נמשיך בדיון: גם בבית הכנסת אנו שומעים קולות שונים. מהם? נאזין לתשובות ונסביר את המשמעות של הקולות השונים.
* נאמר כי המצווה היחידה שכתובה בתורה לגבי ראש השנה אף היא קשורה לקול... מצוות שופר. על חשיבות המצווה רואים גם דרך הברכה של השופר: "אשר קדשנו במצוותיו וציוונו לשמוע קול שופר". "לא "על תקיעת שופר", אלא ממש לשמוע. ככה פשוט. בשמיעה של הקול הזה אנו מקיימים מצווה.
* נעבוד בחוברת תחת הכותרת "דיון" על השופר וקולותיו השונים.
* למורה – את ההרחבה על סוגי התקיעות בחרנו להביא בהמשך, כי הפתיחה ארוכה ואנו רוצים לגשת להלכות עצמן.

**משימה 1 – השופרות הכשרים לתקיעת שופר**

הישג 5 – הבנה ופרשנות

* בחוברת העבודה ישנו הסבר מפורט על שופרות כשרים ולא כשרים. נמלא את משימה 1 בחוברת, כולל הטבלה המסכמת.
* רצוי מאוד להביא לכיתה סוגי שופרות שונים, כשרים ושאינם כשרים, ואם אפשר להשיג – גם את העצם הממלאת את הקרן.
* אפשר לתקוע בשופר או לתת לתלמידים להתנסות בתקיעה.

**משימה 2 – מלכויות, זיכרונות ושופרות**

הישג 2 – מושגים, הישג 3 – לשון חכמים, הישג 4 – מבנה

* לפני שאנו לומדים על התקיעות בחזרת הש"ץ של מוסף, מלכויות, זיכרונות ושופרות, קודם נרחיב על הקולות השונים הבוקעים מהשופר.
* נסביר את ההבדל בין הקולות ונשמיע אותו בשופר אם אנו יכולים.
* תקיעה - קול אחד ארוך רצוף
* שברים - שלושה קולות קצרים
* תרועה - תשע קולות קצרים מאוד שיוצאים בנשימה אחת.
* נצייר על הלוח את הקולות כך:
* תקיעה       \_\_\_\_\_\_\_\_\_\_\_\_\_\_\_\_\_\_\_\_
* שברים     \_\_\_\_  \_\_\_\_  \_\_\_\_
* תרועה    \_\_  \_\_  \_\_  \_\_  \_\_ \_\_ \_\_ \_\_ \_\_
* נשמיע מספר פעמים את הקולות, כדי לחדד את השמיעה ל-3 סוגי התקיעות.
* נרחיב כי אונקלוס מתרגם את "יום תרועה" כ"יום יבבה", כלומר בכי. אבל דדוקא הקול של התרועה נותן יציבות. השברים והתרועה הם כמו אנחה ובכי, אך התרועה היא קול אחיד וחזק, ולכן הוא "תוחם" את השברים והתרועה לפני ואחרי. הרגשה של ביטחון, יציבות, יש לנו על מי להישען.
* הרחבה - פעילות בתנועה:

נחבר תנועה מיוחדת לכל אחד מהקולות. נעמוד במעגל, וכשהמורה משמיע את הקול המתאים - על התלמידים לעשות את התנועה המתאימה.

* נמלא את משימה 2 בחוברת העבודה.

**משימה 3 - מספר התקיעות, משימה 4 - מצוות שופר לנשים**

הישג 2 – מושגים, הישג 4 – מבנה, הישג 5 – הבנה ופרשנות, הישג 6 -ערכים

* נעבוד לפי ההוראות בחוברת העבודה. הן ברורות ומקיפות את החומר בצורה מיטבית.

**סיכום:**

* נקרא את דבריו של מנחם בגין על תקיעת השופר בכותל בשנת ה'תש"ג:

"ביום הכיפורים תש"ג התפללתי עם קבוצת ידידים ליד חומת הזיכרון... היום ירד. השמש פנה. קהל יהודים אבלים נושאים קולם למרום. תפילת הנעילה במקום הקדוש בימי האסון הגדול... והנה ראו חרפתנו. משני עברי הרחבה מתחילים נוהרים שוטרים בריטים מצוידים בנשק ובאלות... אך אין הם עומדים, לועגים ומעליבים בלבד: הם גם הולמים על הראשים ובועטים במגפיהם ושופכים דמי נקיים על הר הבית, על יד הכותל המערבי, ביום הכיפורים. הסרדיוטות של בריטניה באו למנוע מעשה "בלתי חוקי": תקיעת שופר במוצאי יום השבתון... ומשנשמעה על אפם וחמתם התקיעה הגדולה, לא ידעה חמתם גבול - האלות שורקות באוויר, נשמעת צעקת פצוע. גם שירה בוקעת, שירת התקווה, אבל הסרדיוט אינם נותנים לשיר. הם מכים על שמאל ועל ימין. בלילה ההוא עמדנו פצועי נפש יותר מאשר פצועי גוף, ליד הכותל המערבי, אמרנו איש לרעהו: זאת היא העבדות האמתית. את אשר לא העזו נציבי רומי לעשות, מעיזים נציבי בריטניה. עם הנותן לרמוס את הקדוש במקומות ארצו ואת הקדושים ברגשות לבו – עבד הוא בנפשו. במוצאי יום כיפורים תש"ג גמל בליבנו הרעיון שבבוא היום נגול את החרפה הזאת מעל עמנו ואם רק כוח יינתן בידנו – לא נתיר עוד לשליחי המשעבד לטמא את קדשינו, להפריע תפילתנו, ולחלל את חגינו... בפרוס שנת תש"ד בעמדנו בעיצומו של המרד, זכרנו את החרפה ופנינו אל הכותל המערבי, החלטתנו נחושה הייתה לא להתיר עוד את חילול השם... את האזהרות התכופות, החוזרות ונשנות סיכמנו בהודעה שפורסמה גם בעברית וגם באנגלית... "כל שוטר בריטי שיעז להתפרץ במשך יום הכיפורים לרחבת הכותל המערבי ולהפריע את התפילה המסורתית - יירשם כפושע פלילי ויבוא על עונשו"...

בפעם הראשונה לאחר שלוש עשרה שנה לא התקרבו השוטרים הבריטיים לכותל המערבי. מרחוק עמדו וליתר ביטחון את מספריהם הורידו. התפילה לא הופרעה, והתקיעה הגדולה – גדולה הייתה באמת. התוקע לא היה עוד "בלתי חוקי" - הוא לא התחבא ולא התחפש. לעיני כל ניצב ויישא קולו בשופר - שופר המרד!"

* נציין כי אמנם מדובר על תקיעה של מוצאי יום הכיפורים אבל העיקרון עדיין אותו עיקרון. מדהים לראות כי מכל הדברים תקיעת השופר היא זו שממליכה את מלכות ישראל אז כנגד השלטון הבריטי. זוהי הקבלה לתקיעת השופר של מלכויות-זיכרונות-שופרות.

**סיכום – אפשרות ב':**

* נקרין לתלמידים את הסרטון הבא – תקיעות שופר מסביב לעולם: https://www.youtube.com/watch?v=nMQ43YXi\_QQ&pbjreload=10
* נשאל את התלמידים: מה הרעיון של מי שיזם את הסרטון הזה? מה מיוחד בו?
* נבקש מהתלמידים לשתף אלו תחושות עולות בהם כשהם רואים את הסרטון.

הרחבה:

* נצפה בסרטון על הכנת שופר:

<https://www.youtube.com/watch?v=mjEepUg5M0k>


(ערוץ אורות, 2 דקות)




**הצעות הוראה, המחשה ויישום:**

* קולות רקע מול קולות שצריך לשים לב אליהם
* הדגמה של שופרות שונים ותקיעה בהם
* סרטון
* תנועה (אפשרות בחירה)
* סיפור

**הפנמה וערכים:**

* השופר – קול שקורא לנו להשתפר, להתעורר.

**נספח 1 – תמונות של קולות**

**

**יחידה 4 - תפילות עשרת ימי תשובה - פרק ע"ט**

**מטרות**

במהלך לימוד היחידה:

1. נכיר את **ההוספות** שעושים בתפילת שמונה עשרה בעשרת ימי תשובה.
2. נכיר את **השינויים** שעושים בתפילת שמונה עשרה בעשרת ימי תשובה.
3. נדע כיצד צריך לנהוג מי שטעה בתפילת עשרת ימי תשובה.
4. נלמד על תפילת "אבינו מלכנו".

**מושגי תוכן**

**ההוספות** בתפילת שמונה עשרה בעשרת ימי תשובה \* **השינויים** בתפילת שמונה עשרה בעשרת ימי תשובה \* אבינו מלכנו

**זמן מוקצב:** שיעור אחד

**מבנה השיעור:**

**פתיחה – מיהו מלך?**

* נקרין את הסרטון הבא מהסרט "מלך האריות" - <https://www.youtube.com/watch?v=4F6siywHWtY&list=PLWr2Heen6Jkv0RrljlquN4qmNa2jJk0fW&index=2&pbjreload=10>
* נשאל את התלמידים: מה זה מלך לפי התפיסה של סימבה בסרטון? מה הציפיות ממנו? מה האחריות שלו?
* נדון: האם זהו באמת מלך? האם למלך יש יותר חובות או זכויות? מה ההתייחסות של היהדות למלך? מה מלך מסמל בעיננו?
* נפתח בחוברת העבודה תחת הכותרת "ההוספות והשינויים בתפילת שמונה עשרה", ונענה על השאלות.

**משימה 1 - המלך הקדוש**

הישג 2 – מושגים, הישג 5 – הבנה ופרשנות

* נשחק "המלך אמר": בוחרים תלמיד שהוא "המלך". הוא נותן הוראות לשאר התלמידים. אם הוא מתחיל את ההוראה במילים "המלך אמר" – הם צריכים לבצע את מה שאמר (נניח "המלך אמר לקפוץ במקום חמש פעמים" / "המלך אמר לשלב ידיים מאחורי הגב"). אם הוא אמר הוראה בלי שהתחיל במילים "המלך אמר" – לא מבצעים אותה (נניח "לגעת באוזן שמאל!" / "לעמוד על רגל אחת!") מי שמתבלבל – יוצא מהמשחק. ממצח מי שנשאר אחרון.

במשחק שלנו לא צריך להגיע למנצח, מספיק לשחק שתי דקות כדי לחדד עיקרון.

* נדון:
  + מה אפשר ללמוד מהמשחק? (שחשוב לשים לב לדקויות, לא להתבלבל. מי שלא מרוכז יוצא משמשחק)
  + איך זה קשור לתפילת שמונה עשרה בעשרת ימי תשובה? (מי שטועה ולא אומר "המלך" – צריך לחזור אחורה בחלק מהמקרים. הוא לא "יוצא מהמשחק" אך לפעמים לא יצא ידי חובה...)
* כעת כשאנחנו מבינים מעט יותר מה זה מלך, נראה איך זה פוגש אותנו בתפילה של עשרת ימי תשובה.
* נעבוד לפי ההוראות בחוברת העבודה.
* נוודא שהתלמידים הבינו למה צריך לחזור, ולמה החזרה מהותית לימים אלו.

**משימה 2 - המלך המשפט**

הישג 2 – מושגים, הישג 4 – מבנה, הישג 5 – הבנה ופרשנות

* נסביר לתלמידים כי יש שינוי נוסף בתפילה. אנחנו מבקשים לבחון האם הוא דומה או שונה מ"המלך הקדוש".
* נשחק את משחק התפקידים כפי שהוא מופיע בחוברת העבודה.

**משימה 3 - אבינו מלכנו**

הישג 5 – הבנה ופרשנות

* נזמין שני תלמידים. נבקש מאחד לדמיין שהוא עומד לפני מלך ומבקש משהו. מהתלמיד השני נבקש לומר את אותה בקשה אבל לדמיין כאילו הוא עומד לפני אבא שלו.
* נשים לב להבדלים בין שתי הבקשות (רצוי לשמוע מהתלמידים מה ההבדלים).
* נסכם כי יש עמידה לפני מלך ויש מול אבא, אבל בתפילה שלנו קורה משהו מוזר: יש לנו ביטוי "אבינו מלכנו".
* נשמע מהתלמידים מה מוזר בביטוי ולמה הם חושבים שבמקרה זה הגיוני / לא הגיוני להשתמש בביטוי הזה.
* נסביר כי הקב"ה הוא אכן גם אבא שלנו, אך גם המלך שלנו... ואנו נעים כל הזמן על הציר הזה בין אבא שהוא קרוב ונגיש ובין מלך שהוא רחוק ומיוחד.
* נשאל מי במציאות קורא למלך "אבא"? נסיך! מסקנה... כולנו נסיכים!
* נעבוד לפי ההוראות בחוברת העבודה.

**סיכום:**

* נשיר שירים מתוך "אבינו מלכנו".
* אם מתאים – ניתן לחלק לכל תלמיד פתק והוא יכתוב "אבינו מלכנו" אישי משלו. אפשר לשנות ללשון יחיד – אבי ומלכי / אבא שלי ומלך שלי.

**רעיונות המחשה ויישום:**

* סרטון ממלך האריות
* משחק "המלך אמר"
* הצגת ההבדל בין "אבינו" ל"מלכנו"
* שירים / תפילה אישית

**הפנמה וערכים:**

* הבחנה ביופי הזה, שיש לנו אבא שהוא גם מלך, ואנחנו נסיכים
* הבנת השינויים בתפילה והטעם אליהם

**יחידה 5 - ערב יום הכיפורים - פרק פ**

**מטרות**

לאחר לימוד היחידה נדע לענות על השאלות הבאות:

1. מדוע חשוב מאוד לבקש **מחילה מההורים** בערב יום הכפורים?
2. מהי **המצווה להרבות באכילה ושתייה** בערב יום הכיפורים, ומהם טעמי המצווה?
3. מדוע יש **להתוודות** בתפילת מנחה בערב יום הכיפורים?
4. מהם **הדינים והמנהגים השונים** שמקיימים בערב יום הכיפורים כהכנה ליום הקדוש?

**מושגי תוכן**

המצווה להרבות באכילה ושתייה יום הכיפורים \* סעודה מפסקת \* מנהג כפרות \* בקשת מחילה בערב יום הכיפורים

**זמן מוקצב:** שיעור אחד

**מבנה היחידה:**

**פתיחה – במי יותר פוגעים?**

* נבקש מהתלמידים לעמוד ולהתפזר בחלל הכיתה.
* נסביר את המשימה: עליכם להתחיל לנוע בכיתה בהליכה רגילה (זהירות על החפצים). תוך כדי הליכה עליכם ללחוץ יד בעדינות לחמישה תלמידים שונים. מי שסיים – מתיישב.
* נחזור למקומות ונדון:
  + מה היה צריך בשביל ללחוץ יד? (להתקרב לחבר)
  + האם ניתן ללחוץ יד מרחוק? (וודאי שלא)
* כעת נדמיין שלחיצת היד היא לא לחיצת יד אלא מכה... בשביל לפגוע במישהו צריך להיות קרובים אליו.

וכעת נדמיין שהמכה היא לא מכה פיזית אלא בנפש... פגיעה במישהו על ידי מילים או מעשים.

* נסיק מסקנה מהתרגיל: כדי לפגוע צריך להיות קרוב, וככל שיותר קרובים – יותר פוגעים...
* נשאל: מי מהאנשים בעולם הכי קרוב אלינו (פיזית ונפשית)? (ההורים שלנו)
* נסכם: כיוון שאנו באים עם הורים במגע יום יומי, אנחנו באותו בית ונמצאים זמן רב יחד, סביר להניח כי דווקא בהם – שהם הכי יקרים לנו – אנו פוגעים הכי הרבה. ולכן דווקא מהם עלינו לבקש סליחה בצורה הכי אמתית וכנה, עם כל הקושי.
* נעבוד בחוברת העבודה תחת הכותרת "בקשת מחילה מההורים".
* נבקש מהתלמידים לעצום עיניים ו/או להוריד את הראש ולנסות לחשוב על אירוע אחד עליו הם חושבים שייתכן והם צריכים לבקש סליחה מההורים. כשהעיניים עדיין סגורות נבקש לחשוב: איך אתם מרגישים עכשיו? האם במבט לאחור הסיטואציה הצדיקה את מה שקרה שם? אולי יכולנו להתנהג אחרת?

**משימה 1 - המצווה להרבות באכילה ושתייה בערב יום הכיפורים**

הישג 2 – מושגים, הישג 5 – הבנה ופרשנות, הישג 6 - ערכים

* נשאל את התלמידים כיצד לדעתם חש אדם העומד לדין יום לפני פתיחת משפטו.
* נדון: כיצד אדם כזה מתכונן לקראת המשפט, בייחוד יום לפניו? האם הוא יושב עם עורכי הדין להכנה למשפט או יוצא למסיבות עם החברים?
* נבין כי יש להתכונן לפני משפט, ויום הכיפורים הרי הוא יום הדין... חותמים איזו שנה תהיה לנו. אם לפני משפט בשר ודם מתכוננים, קל וחומר לפני משפט של מלך מלכי המלכים!
* נענה על משימה 1 בחוברת העבודה.

**משימה 2 - מדיני ערב יום הכיפורים**

הישג 2 – מושגים

* נבקש מהתלמידים ללמוד את הלכות ג-ו והלכות ט-י.
* נזמין ארבעה תלמידים להציג בפני הכיתה את הדינים והמנהגים המופיעים בהלכות הללו. תלמיד המזהה יכול לכתוב אותם בחוברת העבודה.
* נשוחח בכיתה על המנהגים של ערב יום כיפור והטעם לכל אחד מהמנהגים.
* נוודא שהטבלה במשימה 2 מלאה. ניתן לעבור עליה יחד בכיתה עם סיום התרגיל.

**משימה 3 - כבוד יום הכיפורים**

הישג 6 - ערכים

* נשאל את התלמידים: האם יום כיפור הוא חג או צום? מה בעצם ההבדל ביניהם?
* נבקש משני תלמידים לעמוד מול הכיתה. האחד יצטרך לשכנע את הכיתה כי מדובר ביום חג לכל דבר והשני כי מדובר ביום צום על כל המשתמע מכך. יתר הכיתה יצביעו בסוף מי מהדוברים שכנע אותם יותר.
* נעבוד לפי ההוראות בחוברת העבודה.

**סיכום:**

* נבקש מהתלמידים להוציא דף ועט ולכתוב מכתב לעצמם איך הם מרגישים לקראת יום הכיפורים אחרי הדברים אותם למדו, וכיצד הם רוצים להתכונן ליום כיפור. חשוב לציין כי המכתב ממוען לעיניהם בלבד ואף אחד אחר לא יקרא את הדברים כך שיוכלו להביע את עצמם בלי להתבייש.

**רעיונות המחשה ויישום:**

* משחק לחיצת יד
* דמיון מודרך
* הצגת דיני ערב יום כיפור
* שכנוע הכיתה – חג או צום
* מכתב לעצמי

**הפנמה וערכים:**

* חשיבות ההכנה ליום כיפור

**יחידה 6 - דיני תענית יום הכיפורים - פרק פא**

**מטרות:**

במהלך לימוד היחידה:

1. נכיר את **חמשת העינויים** הכלולים בתענית יום הכיפורים.
2. נלמד את דיני תענית יום הכיפורים **לקטנים ולחולים**.
3. נכיר את דין **"פיקוח נפש"** ואת הקשר שלו ליום הכיפורים.

**מושגי בסיס:**

פיקוח נפש

**מושגי תוכן:**

חמשת העינויים \* תענית לקטנים \* תענית לחולים – אכילה לשיעורים

**זמן מוקצב**: שיעור אחד

**מבנה השיעור:**

**פתיחה – מלאכים שלי...**

* נבקש מהתלמידים לעמוד במקום. כשכולם עומדים בשקט – נבקש מכולם להתיישב.
* מיד כשיתחיל הלחשוש הראשון - נבקש מכולם לעמוד. כשיהיה שקט מוחלט – שוב נבקש להתיישב, וחוזר חלילה עד שהתלמידים יבינו שעליהם להיות בדממה גמורה.
* נשאל מי יודע מדוע ביקשנו שוב ושוב לעמוד במקום? נכוון לכך שכל פעם שהם עמדו, היה שקט שהחזיר את כולם לתלם ואפשר המשך שיעור.
* נסביר כי עם המידע הזה אפשר לגשת לנושא שלנו היום – יום הכיפורים.
* נעבוד בחוברת העבודה תחת הכותרת "להיות כמו מלאכים".

**משימה 1 - תענית לקטנים**

הישג 2 – מושגים, הישג 5 – הבנה ופרשנות

* נבקש מהתלמידים לשתף מי צם ביום הכיפורים בעבר, וכמה מתוך הצום הוא השלים.
* נשאל: האם יש צורך שמישהו קטן מגיל מצוות יצום את יום הכיפורים? נבקש לנמק.
* נמלא את משימה 1 בחוברת העבודה.

**משימה 2 - תענית לחולים**

הישג 2 – מושגים, הישג 5 – הבנה ופרשנות, הישג 6 - ערכים

* נשאל את התלמידים מי עוד לדעתם פטור מהתענית ומדוע.
* איזה עיקרון הלכתי הם מכירים ממצווה אחרת, שיכול לשמש אותנו גם ביום הכיפורים? (פיקוח נפש דוחה שבת)
* נמלא את משימה 2 בחוברת העבודה.
* נקרא יחד בכיתה את הסיפור על מצוות אכילה ביום כיפור המופיע בחוברת.
* נשאל את התלמידים האם הם חושבים על דוגמאות נוספות שאסור להם לצום ביום כיפור? (חיילים לדוגמה)

**משימת אתגר – אכילה ושתייה לשיעורים**

למורה: אנו רוצים להדגים מה זה "מלוא לוגמיו". כיוון שיש ילדים שזה יכול להגעיל אותם – עלינו לגלות רגישות ולחשוב האם התרגיל מתאים לכיתה או לא.

אפשר לחלק לכל תלמיד כוס חד פעמית והוא ימדוד לעצמו "מלוא לוגמיו", ואפשר שרק המורה או תלמיד אחד ידגימו. אנא הקדש מחשבה איך לבצע זאת בכיתתך.

* ניקח כוס חד פעמית ובקבוק מים. נמלא את הפה כשלחי אחת נפוחה, בלי לבלוע, ונוציא את המים החוצה לתוך הכוס. שוב, יש לנהוג ברגישות ולוותר על התרגיל או לבצע אותו בבית ולומר לתלמידים מה עשינו.
* נסביר כי מה שמדדנו כעת (או בבית) נקרא "מלוא לוגמיו". לוגמיו מלשון לגימה.

אבל... למה צריך למדוד לגימות ואיך זה קשור ליום כיפור? (נשמע תשובות)

* נאמר כי כיוון שיום כיפור הוא היום הכי קדוש בשנה, וצום בו אנחנו רוצים להדמות למלאכים, אז מצד אחד רוצים לאפשר למי שצריך שתהיה לו אפשרות לאכול ולשתות. מצד שני לא רוצים שזה יהיה באופן חופשי כמו כל יום אחר. הרי יש איסור "ועיניתם את נפשותיכם!". לכן מצאו איזון, דרך ביניים, איך גם לאפשר לשתות אך גם להגביל. ולכן קבעו כמות – מלוא לוגמיו. זו הכמות שמותר למי שלא צם – לשתות.
* נדון: אז יש כמות שמותר לשתות, אבל... כל כמה זמן? פעם ביום? מתי שרוצים?
* נסביר כי גם לזה ההלכה קבעה זמן: כל 9 דקות. הזמן והכמות נקראים יחד "שתייה לשיעורים".
* נציג את ההבדל בין מי ששותה כי חייב, ואז שותה מעט, לבין מישהו ששותה בטיול או אחרי משחק כדורגל.
* נאמר כי יש גם אכילה לשיעורים על אותו עיקרון, ולאחר מכן נענה על משימת האתגר בחוברת העבודה.

**סיכום:**

* נשאל את התלמידים עבור המקרים הבאים האם האדם חייב לצום, פטור מהצום או יכול לשתות לשיעורים:
  + חולה אחרי ניתוח
  + אדם בריא שקצת חש בראשו
  + אישה יולדת ביום אחרי הלידה
  + חייל שיודע שלקראת סוף הצום הוא עתיד לצאת לפעילות מבצעית. במהלך היום הוא פחות פעיל
  + אדם שתרם כליה לפני שנתיים והרופא אוסר עליו לצום באופן מלא
  + ילד בגיל 8
  + נער שבר המצווה שלו יחול בכסלו הקרוב ליום הכיפורים הזה
  + חייל בפעילות מבצעית מאומצת הכרחית

**הצעות הוראה, המחשה ויישום:**

* משחק עמידה וישיבה בפתיחת השיעור
* חידון סיכום
* הדגמה מה זה "מלוא לוגמיו"

**הפנמה וערכים:**

* הבנה שיום כיפור הוא היום הקדוש ביותר בשנה ויש להתכונן אליו.
* לימוד שההלכה מתחשבת – מצד אחת יש ציווי לצום, מצד שני יש הוראות ברורות למי מותר לאכול, מתי וכמה.

**יחידה 7 - ארבעת המינים - פרק פו**

**מטרות:**

לאחר לימוד היחידה נדע לענות על השאלות הבאות:

1. כיצד זיהו חכמים את ארבעת המינים המוזכרים בתורה?
2. מה צריך לבדוק כאשר קונים את ארבעת המינים?

**מושגי בסיס**

פירושי התורה שעברו במסורת

**זמן מוקצב**: שני שיעורים

הערה: רצוי להביא כמה שיותר ספרים בנושא ארבעת המינים במיוחד אלו המשלבים תמונות. הדבר יכול לעזור בהמחשת הדברים.

ספרים לדוגמה: כשרות ארבעת המינים, ארבעת המינים כהלכתם, "מקראי קודש" של הרב משה הררי, הלכה ממקורה – ארבעת המינים (הרב רימון).

כמו כן יש להביא את ארבעת המינים עצמם להמחשה בכיתה.

**מבנה היחידה**:

הישג 2 – מושגים, הישג 5 – הבנה ופרשנות

**פתיחה – למה בכלל ארבעת המינים?**

* נשאל את התלמידים מדוע יש לנו את מצוות ארבעת המינים.
* נשמע תשובות, ונאמר כי אנחנו התפלאנו לגלות את הסיבה, שכתובה מפורש בהלכה א'.
* נקרא את ההלכה ונראה כי כתוב מפורש בפסוק שהסיבה לנטילת ארבעת המינים היא... כדי לשמוח!
* נבין כי סוכות הוא זמן שמחה, זמן איסוף תבואה אל הבית, רואים ברכה במעשה ידינו, וארבעת המינים נועדו פשוט כדי להרבות שמחה.
* נאמר כי שוב אנו רואים דמיון בין החגים: ארבע מיני מזכירים לנו את ה- 4 של פורים ושל פסח, השמחה מזכירה לנו את פורים, שבעה ימים מזכיר את פסח, התאריך באמצע החודש מזכיר גם את פורים וגם את פסח. רצוי לערוך את ההשוואה בשיתוף התלמידים.
* נקרא בחוברת העבודה את הדיון תחת אייקון "שורשים", ונסביר כי כעת נצא במסע לגלות מהם ארבעת המינים ולענות על שאלות הילדים, שלראשונה בחייהם צריכים לבחור עם סבא את ארבעת המינים.

**משימות 1-4 – לולב, הדס, ערבה, אתרוג**

* נחלק את הכיתה לארבע קבוצות. כל קבוצה תקבל אחד מארבעת המינים.
* נסביר את המשימה:
  + כל קבוצה תלמד על אחד מארבעת המינים ותעבוד בחוברת במשימה המתאימה. לאחר מכן כל קבוצה תיצור "דוכן" המדמה דוכן בשוק ארבעת המינים, בו היא תציג את אותו אחד מארבעת המינים אותו קיבלה. הדוכן צריך להכיל מספיק מידע כך שתלמידים אחרים העוברים בדוכן יוכלו ללמוד את ההלכות ולענות על המשימות המתאימות בחוברת העבודה. הדבר יכול להיות בעזרת בריסטולים, דפי מידע, תמונות, פסוקים תלויים וכן הלאה.

למורה: עד כאן שיעור ראשון. אפשר לבקש מהתלמידים לגמור את הדוכנים בבית בתור שיעורי בית.

בשיעור השני:

* נעצב את הכיתה כך שבכל פינה יוצג אחד מארבעת המינים. התלמידים יסתובבו ב"שוק", ילמדו על שאר המינים עליהם הם לא עבדו וישלימו את המידע בדף לתלמיד, המבוסס על השאלות בחוברת העבודה.
* לחלופין אפשר לבצע את ה"שוק" בחוץ, ואף לתאם עם מורים בכיתות מקבילות אירוע משמעותי יותר.
* נוודא שכל התלמידים ענו על כל השאלות בדף.

**סיכום:**

* נבקש מהתלמידים לסכם את הנלמד בטבלה בדף העבודה:

|  |  |  |  |  |
| --- | --- | --- | --- | --- |
|  | **אתרוג** | **לולב** | **הדס** | **ערבה** |
| שם בתורה |  |  |  |  |
| פסולים עיקריים |  |  |  |  |
| לא מעכב |  |  |  |  |
| משהו חדש שלמדתי |  |  |  |  |

* אתגר – למצוא 15 פעם את המילה "לולב" בריבוע בסיום הדף.
* הרחבה – לדבר על מהות השם "לולב" – "לו‍ֹ-לֵב".

**הצעות הוראה, המחשה ויישום:**

* למידת עמיתים
* דף עבודה
* שוק ארבעת המינים

**הפנמה וערכים:**

* חשיבות רכישת ארבעת המינים במקום מסודר
* השמחה שארבעת המינים מביאים איתם

בע"ה

**דף עבודה – פרק פ"ו – ארבעת המינים**

**לולב:**

למדו את הלכות ב-ז והסבירו מה צריך לבדוק כאשר קונים לולב. היעזרו בנקודות הבאות:

1. דבר שעלול לפסול את הלולב שלא ניתן לראות במבט חיצוני (הלכה ב): \_\_\_\_\_\_\_\_\_\_\_\_\_\_\_\_\_
2. אורך הלולב צריך להיות לפחות \_\_\_\_\_\_\_\_\_\_\_\_\_\_\_\_\_\_\_ (הלכה ז)
3. לכתחילה טוב לקנות רק לולב \_\_\_\_\_\_\_\_\_\_\_\_\_\_\_\_\_\_\_\_ (הלכה ו)
4. צריך לוודא שראש הלולב לא \_\_\_\_\_\_\_\_\_\_\_\_\_\_\_\_\_\_\_\_\_ ( הלכה ה)

**הדס:**

למדו את הלכות ח-יד ואת קטע המידע בחוברת העבודה והסבירו מה צריך לבדוק כאשר קונים הדס.

1. מה אורך הענפים? \_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. מה זה הדס "משולש" או "שוטה"? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. האם כל קבוצת עלים צריכה להגיע לעלים שמעליה? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
4. מה עושים אם יש "ענבים" על ההדסים? התייחסו לאפשרויות השונות מבחינת צבע וכמות.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. מה הדין במקרה שענפי ההדס קטומים? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ערבה:**

למדו את הלכות טו-יח והסבירו מה צריך לבדוק כאשר קונים / קוטפים ערבה. היעזרו בנקודות הבאות:

1. אורך כל ענף \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (הלכה טז)
2. דברים נוספים שיש להקפיד עליהם (הלכות יז-יח)

א. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ב. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ג. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ד. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**אתרוג:**

1. למדו את הלכה ב וכתבו במחברותיכם חמישה דברים שקשורים לכשרות האתרוג, שמשגיחי הכשרות בודקים עבור הקונים.
2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
4. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
5. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
6. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

המשותף לכל הדברים שמשגיחי הכשרות בודקים הוא שאפשר/אי אפשר לראות אותם על האתרוג עצמו.

1. למדו את הלכה כ וכתבו:
2. מהו אתרוג מורכב? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. מדוע היו כאלו שגידלו אתרוגים מורכבים? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
4. האם אתרוג מורכב כשר? צטטו את המילים מהלכה ב שמוכיחות את תשובתכם. \_\_\_\_\_\_\_
5. למדו את הלכות כא-כו וציינו לפחות שלושה דברים שיש לבדוק כאשר קונים אתרוג.
6. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
7. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
8. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

סכמו את הנלמד בטבלה מרוכזת:

|  |  |  |  |  |
| --- | --- | --- | --- | --- |
|  | **אתרוג** | **לולב** | **הדס** | **ערבה** |
| שם בתורה |  |  |  |  |
| פסולים עיקריים |  |  |  |  |
| לא מעכב |  |  |  |  |
| משהו חדש שלמדתי |  |  |  |  |

**אתגר:**

מצאו בריבוע לפניכם לפחות 15 פעם את המילה "לולב". מותר ללכת לכל הכיוונים ואף להחליף כיוון באמצע.

|  |  |  |  |
| --- | --- | --- | --- |
| ל | ו | ל | ב |
| ו | ל | ב | ל |
| ל | ב | ל | ו |
| ב | ל | ו | ל |

**יחידה 8 - נטילת לולב - פרק פז**

**מטרות:**

לאחר לימוד היחידה נדע לענות על השאלות הבאות:

1. מדוע נקראת המצווה ליטול את ארבעת המינים מצוות "נטילת **לולב**"?
2. כמה ימים נוטלים לולב מהתורה וכמה ימים נוטלים לולב מדברי חכמים?
3. מתי ובאיזה אופן יש לאגוד את הלולב?
4. כיצד נוטלים לולב ומהו סדר הנענועים?
5. מתי מנענעים את הלולב בזמן אמירת ההלל?

**מושגי בסיס:**

מברכים על המצוות "עובר לעשייתן" \* תקנת חכמים \* זכר למקדש \* מצוות עשה שהזמן גרמה

**מושגי תוכן:**

אגודת הלולב \* נענועי הלולב

**זמן מוקצב:** שני שיעורים

מבנה היחידה:

**פתיחה – קצת חשבון**

* נכתוב על הלוח את המספרים:
  + 4, 1
  + 4, 6/7
  + 4, 6
  + 1, 1, 2, 3
* נבקש מהתלמידים לקרוא את הלכות א' ו- ג' ולפענח את החידות. להלן התשןבות:
  + 1, 4 – בזמן שבית המקדש היה קיים נוטלים את ארבעת המינים (4) בכל הארץ רק ביום הראשון (1) של סוכות.
  + 4, 6/7 – בבית המקדש נוטלים את ארבעת המינים (4) כל שבעת ימי החג חוץ משבת (6), ואם היום הראשון חל בשבת – אז גם בשבת (7)
  + 4, 6 – כשאין בית מקדש נוטלים את ארבעת המינים (4) בכל הארץ כל שבעת ימי החג חוץ משבת (6)
  + 1, 1, 2, 3 – לולב אחד, אתרוג אחד, שתי ערבות, שלושה הדסים

**משימה 1 - "על נטילת לולב"**

הישג 1 – יסודות התורה שבעל פה, הישג 3 – לשון חכמים

* נשאל מה מברכים על ארבעת המינים ("על נטילת לולב").
* נדון למה מזכירים רק את הלולב, והרי יש ארבעה מינים...
* נשמע תשובות מהתלמידים, ונאמר כי נבין את זה דרך הלחם:
* נשאל את התלמידים מה מברכים על לחם ("המוציא לחם מן הארץ").
* נמשיך ונשאל: ומה מברכים על פיתות? על לחמניות? על מצה (חוץ מאשר בליל הסדר)? גם "המוציא לחם"!
* נדון לסיבה לכך: הלחם הוא הכי חשוב וכולל בתוכו את שאר סוגי המאפה הדורשים נטילה.
* כעת ננסה להבין למה בברכה על ארבעת המינים מזכירים רק את הלולב...
* נקרא בחוברת את הלכה ב' ונענה על השאלות במשימה 1 בחוברת העבודה.

**משימה 2 - נטילת לולב בזמן שבית המקדש קיים ובזמן שבית המקדש חרב**

הישג 1 – יסודות התורה שבעל פה, הישג 5 – הבנה ופרשנות, הישג 6 - ערכים

* ניתן לתלמידים דף ובו לוחות שנה משנים שונות, תש"פ ותשפ"א (בחרנו דווקא שנים אלו כי בתשפ"א יום ראשון של סוכות חל בשבת).
* נבקש לסמן בדף:
  + צבע אחד לימים בהם נוטלים לולב אם אנחנו נמצאים בבית המקדש.
  + צבע שני לימים בהם נוטלים לולב אם בית המקדש קיים אך אנו במקום אחר בארץ.
  + צבע שלישי לימים בהם נוטלים לולב כשבית המקדש חרב.
* נזכיר למלא במקרא את הצבעים השונים כדי שהתלמידים יוכלו להבין מה סימנו.
* נמלא את משימה 2 בחוברת העבודה.

**משימה 3 - סדר נטילת לולב**

הישג 5 – הבנה ופרשנות

* נמשיך עם דף העבודה בו מצולמת הטבלה מחוברת העבודה, ונמלא אותו.
* לאחר מילוי הטבלה נעבור עליה יחד בכיתה, ולסיום המשימה נקרא את דברי סבא בחוברת העבודה ואחריהם את דברי הגמרא.
* נדגים בכיתה נטילת לולב – איך מחזיקים, איך מברכים וכיצד מנענעים.

**משימה 4 - סדר הנענועים בהלל**

הישג 4 – מבנה, הישג 5 – הבנה ופרשנות, הישג 6 - ערכים

* נשאל את התלמידים אם מישהו זכה לחגוג אירוע משפחתי דוגמת חתונה או בר מצווה.
* נבקש לשתף מה עושים באירועים כאלה (אוכלים ורוקדים).
* נדון: למה רוקדים? (ביטוי לשמחה)
* למתקדמים: נשווה גם להלכות תפילה - "כל עצמותי תאמרנה ה' מי כמוך" – לכן מתנענעים בתפילת שמונה עשרה.
* נאמר שארבעת המינים שלנו גם רוקדים ושמחים, ומבטאים זאת בנענועים שלהם.
* נמלא את משימה 4 בחוברת העבודה.

**סיכום – מי הכי חשוב?**

* נספר:

ארבעת המינים - הסיפור האמיתי / זיו בראל

בסוכה אחת רחוקה ונידחת,  
התקיימה תחרות ממש מבדחת,  
ארבע מינים התייצבו בסוכה,  
וביקשו לפתור בעיה מציקה.  
  
מי מכולם ראוי ומוצלח,  
לשבת בראש השולחן מתחת לסכך.  
  
כל אחד מהם ממש משוכנע,  
שהוא ה"אחד" בכל השכונה.  
ולכן ביקשו מזית אחד, זקן במיוחד  
שישפוט בניהם ויחליט פה אחד  
  
ביקש אז הזית מכל הארבעה  
להופיע אצלו והוא יביע דעה  
ומה שהוא יחליט בלי ויכוח בכלל  
יהיה מוסכם ועל כולם מקובל.

ראשונה הופיעה דסי הדס,  
וריח נעים איתה גם נכנס.  
"נעימה , ריחנית, יש בי רוגע ושמחה  
ומביאה אני לכל, מזל וברכה."

שני נכנס רוגי האתרוג,  
וידע שאין לו שום סיבה לדאוג.  
כי "אני שייך למשפחה עם הוד והדר  
ואפשר גם לאכול אותי מצופה בסוכר.  
בקיצור גם טעים , גם מיוחס  
אין ספק שאני זוכה בפרס."

השלישית שנכנסה לה בלי שום רחש  
זו ריבי ערבה שמדברת בלחש.  
" אני שקטה וצנועה כמו הנחל הזורם ליד בייתי  
אך גמישה וחזקה , אם תנסו לשבור אותי."

ואחרון חביב וגם שובב עמד וניצב, לולי הלולב.  
"שימושים רבים לי, ממש אין ספור  
והפירות שלי מתוקים כמו דבש טהור.  
ועל נא נישכח מאיפה הסכך! "

עמד הזית חשב וחשב  
ועל גזעו העתיק התקמטו חריציו,  
"תכונות טובות יש לכולם,  
כל אחד מהם נחוץ לעולם,  
אך אקבע וזו החלטתי  
כולם ראויים לפי דעתי.

כל אחד מכם כשהוא בנפרד,  
יפה, שימושי ובאמת מיוחד,  
אך היתרון שלכם יגדל בהרבה,  
אם תשבו יחדיו זה לצד זה.

כל התכונות והמעלות שבכם,  
כאגודה, כחבורה, יגבירו כוחכם.  
ארבעת המינים אחזו ידיים והביטו בעיניים,  
וידעו שרק ביחד הסוכה תהיה מוצלחת.

ומאז ועד היום יושבים בתוך סוכת שלום,  
הדס אתרוג לולב וערבה,  
בשמחה כבוד, אחווה ואהבה.

* נדון במסר של הסיפור – כשאנחנו יחד יש לנו יותר כוח, אי אפשר ליטול רק הדס או רק אתרוג, צריך את כולם, כל אחד חשוב.
* ניתן להרחיב על הקבלת ארבעת המינים לעם ישראל – משל תורה ומעשים טובים, ולראות שרק כשכל היהודים יחד – "ויעשו כולם אגודה אחת לעשות רצונך בלבב שלם".

**הצעות הוראה, המחשה ויישום:**

* חידות מספרים
* דף עבודה
* סיפור לסיכום


**הפנמה וערכים:**

* המסר של ארבעת המינים: כשאנחנו יחד יש לנו יותר כוח, אי אפשר ליטול רק הדס או רק אתרוג, צריך את כולם, כל אחד חשוב.
* הקבלת ארבעת המינים לעם ישראל – משל תורה ומעשים טובים, ולראות שרק כשכל היהודים יחד – "ויעשו כולם אגודה אחת לעשות רצונך בלבב שלם".

בע"ה

**דף לתלמיד – פרק פ"ז – נטילת לולב**

סמנו בלוחות השנה את הימים השונים לפי ההוראות:


* + צבע אחד לימים בהם נוטלים לולב אם אנחנו נמצאים בבית המקדש.
  + צבע שני לימים בהם נוטלים לולב אם בית המקדש קיים אך אנו במקום אחר בארץ.
  + צבע שלישי לימים בהם נוטלים לולב כשבית המקדש חרב.

מקרא:

צבע ראשון –

צבע שני –

צבע שלישי -



|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| מדריך למצוות נטילת לולב | | | | | | | | | |
|  | | |  |  | |  | | | |
| אגודת הלולב, ההדסים והערבות  מתי? (ד)  מיקום ההדסים והערבות ביחס ללולב (ה)  גובה הלולב ביחס להדסים והערבות (ז)  עם מה קושרים? (ח) | | |  | תחילת זמן קיום המצווה  (ט-י)  לכתחילה:  בשעת הצורך:  סוף זמן קיום המצווה (ט) | | | | | |
|  |
|  |
|  |  |  |  |  | | |  | |  |
| מקום קיום המצווה  (יא) | | | | | | | | | |
|  | | | | | | | | | |
| סדר הנטילה (יב)  1.  2.  3.  4. מנענעים את ארבעת המינים באופן הבא: (יז-כ)  א. כיצד מנענעים?  ב. סדר הנענועים (הכיוונים) | | | | |  | | | יש לאחוז את אגודת הלולב, ההדסים והערבה כך: (יג)  ולא כך: | |

|  |  |  |  |  |
| --- | --- | --- | --- | --- |
| המילה | לאן מנענעים? |  | המילה | לאן מנענעים? |
| הודו |  |  | אנא | 1. 2. |
| לה' | לא מנענעים |  | ה' | לא מנענעים |
| כי |  |  | הושיעה | 1. 2. 3. |
| טוב |  |  | נא | 1. |
| כי |  |  |  |  |
| לעולם |  |  |  |  |
| חסדו |  |  |  |  |

**יחידה 9 - שמיני עצרת ושמחת תורה - פרק פט**

**מטרות**

לאחר לימוד היחידה נדע לענות על השאלות הבאות:

1. מדוע נקרא החג "שמיני עצרת"?
2. מהי כוונת הביטוי "שמיני עצרת – רגל בפני עצמו"?
3. מתי עורכים את ההקפות?
4. מהו **תיקון הגשם** ומתי הוא נאמר?

**מושגי תוכן:**

שמיני עצרת – רגל בפני עצמו \* הקפות וסיום התורה \* תיקון הגשם / תפילת הגשם

**זמן מוקצב:** שיעור אחד

**מבנה השיעור:**

**פתיחה - שמיני עצרת – רגל בפני עצמו**

* נשחק את המשחק "שמונה בום": המטרה היא לספור עד 50, אך כל פעם כשמגיעים למספר המתחלק ב- 8 – אומרים במקומו "בום". למשל: 1, 2... 6, 7, בום, 9, 10, ... 15, בום, 17, 18... אם מתבלבלים – מתחילים מהתחלה.
* נדון: האם המטרה של המשחק היא הספרה 8 או ה"בום"? האם שמונה הוא חלק מהמשחק או לא?
* נסביר לתלמידים כי היום נעסוק בשמונה דומה.
* נעבוד בחוברת העבודה תחת הכותרת "שמיני עצרת – רגל בפני עצמו".

בדיון עומדים על ההבדלים בין שמיני עצרת לשמחת תורה. הבקשה מהתלמידים היא לזהות את ההבדלים, ורמז לכך הוא סימן פז"ר קש"ב.

להלן הסבר על סימן זה:

פז"ר קש"ב הוא סימן [תלמודי](https://he.wikipedia.org/wiki/%D7%AA%D7%9C%D7%9E%D7%95%D7%93) (הנזכר ב[מסכת ראש השנה](https://he.wikipedia.org/wiki/%D7%9E%D7%A1%D7%9B%D7%AA_%D7%A8%D7%90%D7%A9_%D7%94%D7%A9%D7%A0%D7%94) דף ד ע"ב ועוד) המציין שישה דינים שבהם נבדל חג שמיני עצרת מחג הסוכות. דינם אלו מבטאים את היותו של שמיני עצרת "רגל בפני עצמו" (לשון חז"ל), מה שאין כן [שביעי של פסח](https://he.wikipedia.org/wiki/%D7%A9%D7%91%D7%99%D7%A2%D7%99_%D7%A9%D7%9C_%D7%A4%D7%A1%D7%97) המשמש המשך ל[חג המצות](https://he.wikipedia.org/wiki/%D7%97%D7%92_%D7%94%D7%9E%D7%A6%D7%95%D7%AA) כולו.

**פֵּ**יִּס– ב[בית המקדש](https://he.wikipedia.org/wiki/%D7%91%D7%99%D7%AA_%D7%94%D7%9E%D7%A7%D7%93%D7%A9) היה נהוג להטיל גורל (פיס) בין עשרים וארבע משמרות ה[כהונה](https://he.wikipedia.org/wiki/%D7%9B%D7%94%D7%9F) על תפקיד הקרבת הקרבנות ברגלים (בשאר השנה הקריבו לפי הסדר המפורש בדברי הימים). על קרבנות חג הסוכות לא נערכה כל הגרלה, ואילו בשמיני עצרת נערך הגורל הרגיל.

**ז**מן– ברכת הזמן, המוכרת יותר כ[ברכת "שהחיינו](https://he.wikipedia.org/wiki/%D7%91%D7%A8%D7%9B%D7%AA_%D7%A9%D7%94%D7%97%D7%99%D7%99%D7%A0%D7%95)" הנהוגה בחגים. ברכה זו נאמרת רק ביום הראשון של החג, ולמרות זאת היא נהוגה גם בשמיני עצרת.

**ר**גל – פירושים רבים מובאים בדברי הראשונים. רש"י הסביר שהכוונה ב"רגל" היא שאין יושבים בסוכה בשמיני עצרת (בארץ ישראל). פירוש אחר, אף הוא משל [רש"י](https://he.wikipedia.org/wiki/%D7%A8%D7%A9%22%D7%99), הוא "שאין שם חג סוכות עליו". וביארו התוספות: "ורוצה לומר דבברכת המזון והתפילה מזכירין שמיני עצרת ולא סוכות". [רבנו חננאל](https://he.wikipedia.org/wiki/%D7%A8%D7%91%D7%99%D7%A0%D7%95_%D7%97%D7%A0%D7%A0%D7%90%D7%9C) וה[רי"ף](https://he.wikipedia.org/wiki/%D7%A8%D7%99%22%D7%A3) פירשו ששמיני עצרת דוחה את ה[אבלות](https://he.wikipedia.org/wiki/%D7%90%D7%91%D7%9C%D7%95%D7%AA_(%D7%99%D7%94%D7%93%D7%95%D7%AA)) (השלושים). ועוד מספר פירושים נוספים.

**ק**רבן – קרבנות שמיני עצרת שונים מקרבנות חג הסוכות. בסוכות מקריבים [פרים](https://he.wikipedia.org/wiki/%D7%91%D7%A7%D7%A8_%D7%94%D7%91%D7%99%D7%AA) רבים (בין 13 ל-7), 2 אֵילִים (=הזכר ב[כבשים](https://he.wikipedia.org/wiki/%D7%9B%D7%91%D7%A9)) וארבעה עשר כבשים מדי יום, ואילו בשמיני עצרת מקריבים פר אחד, אַיִל אחד ו-7 כבשים.

**ש**יר – בכל ימי חג הסוכות היו ה[לויים](https://he.wikipedia.org/wiki/%D7%9C%D7%95%D7%99_(%D7%99%D7%94%D7%93%D7%95%D7%AA)) אומרים, בבית המקדש על הדוכן, מזמורי [תהילים](https://he.wikipedia.org/wiki/%D7%AA%D7%94%D7%99%D7%9C%D7%99%D7%9D) המדברים "על עסקי [מתנות עניים](https://he.wikipedia.org/wiki/%D7%9E%D7%AA%D7%A0%D7%95%D7%AA_%D7%A2%D7%A0%D7%99%D7%99%D7%9D) מפני שזמן אספה הוא ועת ליתן [לקט](https://he.wikipedia.org/wiki/%D7%9C%D7%A7%D7%98_%D7%99%D7%A9%D7%A8%D7%90%D7%9C) [שכחה](https://he.wikipedia.org/wiki/%D7%A9%D7%9B%D7%97%D7%94) ו[פאה](https://he.wikipedia.org/wiki/%D7%A4%D7%90%D7%94_%D7%A0%D7%9B%D7%A8%D7%99%D7%AA) ו[מעשרות](https://he.wikipedia.org/wiki/%D7%9E%D7%A2%D7%A9%D7%A8%D7%95%D7%AA) שישמעו ויפרשו בעין יפה" (רש"י). בשמיני עצרת השיר הוא לא מסדר שירי החג אלא שיר לעצמו: "למנצח על השמינית" (אלא אם כן חל בשבת, שאז נדחה מפניה). ומוסיף רבנו תם: בימי החג לא היו אומרים שיר שלם אלא חציו היום וחציו מחר, ובשמיני עצרת היו אומרים שיר שלם. פירוש מחודש ל'שיר' מביא הרוגאצ'ובי: השיר הוא [הלל](https://he.wikipedia.org/wiki/%D7%A7%D7%A8%D7%99%D7%90%D7%AA_%D7%94%D7%94%D7%9C%D7%9C).

**ב**רכה  – גם בזה נחלקו הראשונים. על פי רש"י זו ברכת ה[מלך](https://he.wikipedia.org/wiki/%D7%9E%D7%9C%D7%9A) ומקורה מהתוספתא: "ברכה לעצמו שנאמר ביום השמיני שלח את העם ויברכו את המלך", וברכת המלך הייתה בשמיני עצרת בלבד. רבנו תם  מפרש שהכוונה ב'ברכה' היא הזכרת שמיני עצרת ב[ברכת המזון](https://he.wikipedia.org/wiki/%D7%91%D7%A8%D7%9B%D7%AA_%D7%94%D7%9E%D7%96%D7%95%D7%9F) ובברכות ה[תפילה](https://he.wikipedia.org/wiki/%D7%AA%D7%A4%D7%99%D7%9C%D7%94) וה[קידוש](https://he.wikipedia.org/wiki/%D7%A7%D7%99%D7%93%D7%95%D7%A9).

**משימה 1 - ההקפות וסיום התורה**

הישג 1 – יסודות התורה שבעל פה, הישג 2 – מושגים, הישג 5 – הבנה ופרשנות

* נשאל את התלמידים אם הם מבינים עכשיו מה חוגגים בשמיני עצרת, ולאחר מכן נבקש מהם לשתף כיצד חוגגים אצלם בקהילה את שמיני עצרת.
* נבין מהר כי ישנן חגיגות שאינן קשורות לשמיני עצרת אלא לשמחת התורה.
* נדון: מה חוגגים בשמחת תורה? האם זו שמחה בתורה שקיבלנו? להרחבה מומלץ לקרוא את הסיפור בחוברת – "על מה רוקדים בשמחת תורה".
* נמלא את משימה 1 בחוברת העבודה.

**משימה 2 - תיקון הגשם**

הישג 2 – מושגים, הישג 5 – הבנה ופרשנות

* נאמר לתלמידים כי בנוסף לשמיני עצרת ושמחת תורה, יש משהו נוסף משמעותי הקורה במהלך החג.
* נבקש מהתלמידים לנסות להיזכר במה מדובר.

אם יתקשו – במידה ויש מחזור של סוכות בכיתה – נפתח אותו ונראה לתלמידים את תפילת הגשם. במידה ואין – נבקש לפתוח בסידורים בתפילת שמונה עשרה, ונרמוז על ברכת השנים.

* נסביר כי בשמיני עצרת מתחילים להזכיר גשמים.
* ננצל את ההזדמנות לדבר על ההבדל בין הזכרת גשמים לשאילת גשמים: מה ההבדל ביניהם, וכיצד נקבעה הלכה לפי האחרון שצריך להגיע לפרת? מה זה אומר על היחס לעולים לרגל? (נרחיב על ערך הערבות ההדדית וההתחשבות בזולת).
* ניתן דוגמא מהחיים שלנו להבדל בין "הזכרה" ל"בקשה": יום ההולדת שלך מתקרב וסבתא שאלה מה תרצה מתנה. החלטת מכונית על שלט. שבוע לפני יום ההולדת התקשרת לסבתא לאחל לה "שבת שלום", והזכרת לה בחיוך: "אבל אל תשכחי, אני מזכיר לך את מתנת יום ההולדת שלי!" וביום ההולדת, כשסבתא התקשרה לאחל "מזל טוב", ביקשת ממנה: "סבתא, תוכלי לגשת היום לחנות לקנות לי את המכונית על שלט?"

כלומר ההזכרה היא כמו הכנה לקראת הבקשה.

* נמלא את משימה 2 בחוברת העבודה.

**סיכום:**

* נשמיע לתלמידים את הביצוע של אהרן רזאל לתיקון הגשם:

<https://www.youtube.com/watch?v=rNboxxNnZpc>

* נקשיב לביצוע ונעקוב אחר המילים המופיעות בחוברת העבודה.
* נמלא את משימת האתגר, לזהות את הדמויות, ולאחר מכן ניתן משימת כתיבה אישית: עם מי מהדמויות המבקשות מים אתם מזדהים ולמה?

**הרחבה – למה בכלל צריך גשם?**

* נדון: מה יותר טוב, כשיש אוכל כל הזמן ובשפע או שצריך להתאמץ בשבילו? מדוע?
* נאמר: במצרים יש נילוס המספק מים באופן תמידי ובשפע. בישראל יש כינרת קטנטנה שכל חריגה הכי קטנה בכמות הגשם משפיעה על השאיבה ממנה ועל כל מאזן המים בישראל. אז איפה יותר טוב לגור – בישראל או במצרים (לענות באמת, בלי להתבייש)? נראה שבמצרים!
* נזמין ארבעה תלמידים להציג. שני תלמידים יציגו אימא ובן, כשהבן מבקש אוכל ואימא נותנת, והוא שוב מבקש ושוב היא נותנת. זוג שני יציג אימא ובן, אלא שהפעם הבן "מסתדר לבד", הוא לא צריך לבקש כלום. יש לו הכול.
* נצפה בהצגות ונדון: האם מישהו בהצגה היה מיותר? מי? למה? (האימא בהצגה השנייה, כי הבן לא היה צריך אותה בכלל).
* נכתוב על הלוח: תלות = קשר. כשאנחנו תלויים בהורים שלנו לאוכל – יש לנו קשר איתם. כשיש הכול – אין קשר.
* נכתוב על הלוח: קשר = תקשורת. לנחש יש אוכל בשפע, עפר. ככה זה מאז החטא בגן עדן. זה העונש שלו. שבעצם נראה לא כמו עונש אלא כמו ברכה, כי יש לו אוכל תמיד. אבל עכשיו אנחנו מבינים שבעצם לא, זו קללה. כי אין לו קשר עם ה', בעצם עם אף אחד. הוא בודד.
* נחזור על השאלה: אז איפה יותר טוב לגור – בישראל או במצרים? (הפעם אנחנו מקווים שכולם יענו "בישראל", ויסבירו כי כאן יש לנו תלות בקב"ה, כלומר קשר איתו).

**הרחבה – מבט מהשמיים – סיפור:**

"כִּי הָאָרֶץ אֲשֶׁר אַתָּה בָא שָׁמָּה לְרִשְׁתָּהּ - לֹא כְאֶרֶץ מִצְרַיִם הִוא, אֲשֶׁר יְצָאתֶם מִשָּׁם: אֲשֶׁר תִּזְרַע אֶת זַרְעֲךָ, וְהִשְׁקִיתָ בְרַגְלְךָ כְּגַן הַיָּרָק. וְהָאָרֶץ אֲשֶׁר אַתֶּם עֹבְרִים שָׁמָּה לְרִשְׁתָּהּ, אֶרֶץ הָרִים וּבְקָעֹת; לִמְטַר הַשָּׁמַיִם תִּשְׁתֶּה מָּיִם. אֶרֶץ אֲשֶׁר ה' אֱלֹקיךָ דֹּרֵשׁ אֹתָהּ: תָּמִיד עֵינֵי ה' אֱלֹהֶיךָ בָּהּ, מֵרֵשִׁית הַשָּׁנָה, וְעַד אַחֲרִית שָׁנָה".

"כולם באים לשדות בשעה חמש בערב לתפילת גשם", כך היה כתוב בהודעה גדולה שהייתה תלויה על קיר המכולת של הקיבוץ. המודעה הזו היא המודעה המוזרה ביותר שקראתי בחיים שלי. בקיבוץ שלנו עובדים קשה ובחריצות וגם עוזרים אחד לשני, אבל להתפלל?! זה לא משהו שאנחנו נוהגים לעשות. אני גר בקיבוץ לא דתי, בית הכנסת שבקיבוץ בדרך כלל סגור, לפעמים בשבת יש מנין של כמה זקנים ששומרים על הגחלת, בעידודו של שימי זקן הקיבוץ. לכן המודעה הזו סקרנה אותי מאוד. גם אני חיכיתי לגשם שבושש לבוא, שנת הבצורת שפקדה אותנו הייתה מכה קשה מידי ליבול. אתם צריכים להבין שבלי גשם אין לשדות שלנו שום סיכויי! אין ירקות ליצוא, אין קטניות ותבלינים, אין כלום! לא פעם הבחנתי בחוסר האונים של אבא אל מול השמיים העצורים. בשעה חמש הלכתי לשדות ולהפתעתי הרבה פגשתי בדרך את צביקי וכל המשפחה שלו שהלכו לאותו כיוון. תדהמתי גברה כשראיתי בשדות את מרבית חבריי לכיתה עם בני משפחותיהם. כמעט כל הקיבוץ התאסף ובא. בנצי, מזכיר הקיבוץ, פתח את דבריו ואמר: "התכנסנו כאן כולם בעצת חברי הטוב מהצבא, שהוא גם רב ידוע, לומר את תפילת הגשם. אנחנו מקווים שהתפילה תפתח את השמיים". היה שקט בקהל, הבחנתי בכמה נשים מבוגרות שמחו דמעה מהלחי.

ואז הוציא בנצי את הפלאפון שלו והתקשר לחברו הרב. הוא העביר את הפלאפון למצב רמקול ומתוך הדממה בקע קולו של הרב: "אלוקינו ואלוקי אבותינו בְּגִשְמֵי אוֹרָה, תָּאִיר אֲדָמָה". כולנו נשאנו את עיננו לשמים וקראנו אחריו: "אלוקינו ואלוקי אבותינו, בְּגִשְמֵי אוֹרָה תָּאִיר אֲדָמָה, בְּגִשְמֵי בְרָכָה תְּבָרֵךְ אֲדָמָה, בְּגִשְמֵי גִילָה תָּגִיל אֲדָמָה, בְּגִשְמֵי דִיצָה תְּדַשֵּן אֲדָמָה, בְּגִשְמֵי הוֹד תְּהַדֵּר אֲדָמָה... שוֹמֵעַ תְּפִלָּה, תֵּן טַל וּמָטָר לִבְרָכָה עַל פְנֵי הָאֲדָמָה, וְשַׂבַּע אֶת הָעוֹלָם כֻּלוֹ מִטּוּבֶךָ, וּמַלֵּא יָדֵינוּ מִבִּרְכוֹתֶיך וּמֵעֹשֶר מַתְּנַת יָדֶיךָ... חוּס וְרַחֵם עָלֵיהָ וְעַל כָּל תְּבוּאָתָה וּפֵירוֹתֶיה..." אני לא יכול לתאר במילים את ההרגשה המיוחדת שהייתה באוויר. כולנו התפללנו וביקשנו רחמים על האדמה על תבואתה ופירותיה. הרב סיים את התפילה והחל לשיר שיר שכולנו הכרנו "ותן תן תן, תן טל ומטר על פני האדמה מה מה מה..." כל הקיבוץ הצטרף אליו. שימי, מזקני הקיבוץ, ביקש לשאת דברים. בדרך כלל אין לי סבלנות לשמוע את דבריו הארוכים ודיבורו האיטי אבל משהו באווירה גרם לכולנו להקשיב.

"לצערי", אמר שימי, "לא למדתי הרבה תורה בחיי. אבל יש פרשה אחת שאני מכיר היטב, את פרשת הבר מצווה שלי, פרשת עקב. אבי עליו השלום הקפיד שאדע אותה בעל פה, בנוסף לדרשה שנשאתי. להפתעתי שימי דקלם את הפסוקים: "כִּי הָאָרֶץ אֲשֶׁר אַתָּה בָא שָׁמָּה לְרִשְׁתָּהּ, לֹא כְאֶרֶץ מִצְרַיִם הִוא, אֲשֶׁר יְצָאתֶם מִשָּׁם: אֲשֶׁר תִּזְרַע אֶת זַרְעֲךָ, וְהִשְׁקִיתָ בְרַגְלְךָ כְּגַן הַיָּרָק". ושאל: לכאורה ארץ מצרים טובה מארץ ישראל. הנילוס משקה את השדות, כל מה שצריך זה לבנות תעלות שהמים יחלחלו לשדות ודי. אז מה מיוחד דווקא בארץ שלנו?" אני מוכרח לגלות שמעולם לא חשבתי על כך. מחנכים אותנו על אהבת הארץ, אבל אולי היא לא ממש טובה? שימי הרים קולו וענה: "וְהָאָרֶץ אֲשֶׁר אַתֶּם עֹבְרִים שָׁמָּה לְרִשְׁתָּהּ, אֶרֶץ הָרִים וּבְקָעֹת; לִמְטַר הַשָּׁמַיִם תִּשְׁתֶּה מָּיִם". כשהמים באים מהשמיים זה מכריח אפילו קיבוצניק כמוני להודות שבלי אלוקים ובלי אמונה אי אפשר, הקב"ה רוצה שנהיה קשורים אליו, שנבקש ממנו". שימי הביט לשמים והמשיך לדקלם: "אֶרֶץ אֲשֶׁר ה' אֱלֹקיךָ דֹּרֵשׁ אֹתָהּ: תָּמִיד עֵינֵי ה' אֱלֹהֶיךָ בָּהּ, מֵרֵשִׁית הַשָּׁנָה, וְעַד אַחֲרִית שָׁנָה". כאן בארץ אלוקים שם עלינו עין", הוא סיים וקרץ לקהל שמחא לו כפיים. אני לא יודע מה באמת הסיבה אבל באותו שבוע התחיל לרדת גשם ברכה ששטף את השדות. מאז אני מתבונן לשמים ומנסה להרגיש את העין הטובה של אלוקים מסתכלת עליי.

**הצעות הוראה, המחשה ויישום:**

* משחק "שמונה בום"
* שיר עם הקשבה מכוונת
* הצגה
* סיפור

**הפנמה וערכים:**

* שמחת תורה, שמיני עצרת ותחילת הזכרת גשמים ביום אחד
* התחשבות בזולת – המתנה עם בקשת גשמים עד שאחרון העולים שב לביתו

**יחידה 10 - ציצית - פרק ז (הלכות ט"ו-ל"א)**

למורה: החלק הראשון של הפרק, הלכות א'-י"ד, נלמדו בהרחבה בכיתה ד' ומופיעות במדריך למורה של כיתה זו. במידה ואתה מרגיש כי יש צורך בריענון / חזרה / לימוד מחדש – ניתן להקדיש לנושא שני שיעורים, את הראשון לקחת מכיתה ד' ולהמשיך עם החומר של ה'.

**תקציר:**

ביחידה זו נלמד מהי מטרת מצוות ציצית וכיצד יש לנהוג כדי להשיג את המטרה. נראה איזה בגד חייב בציצית, מאיזה בד עושים את הטלית, נלמד על חוטי הציצית וקשירתם לבגד, על ציצית פסולה וטלית שאולה, על חיוב או אי חיוב נשים וקטנים במצווה זו ועל פתיל התכלת.

**מטרות:**

לאחר לימוד היחידה נדע לענות על השאלות הבאות:

1. מהי מטרת מצוות ציצית וכיצד יש לנהוג כדי להשיג את המטרה?
2. איזה בגד חייב בציצית?
3. כיצד יש לנהוג כאשר חלק מחוטי הציצית נקרעו?
4. ממה מפיקים פתיל תכלת?

**מושגי בסיס:**

מצוות עשה שהזמן גרמה, ספק ברכות להקל

**מושגי תוכן**

תעשה ולא מן העשוי

**זמן מוקצב**: שני שיעורים

**מבנה השיעור:**

**פתיחה:**

הישג 5 – הבנה ופרשנות

* נפתח בחידה כדי שהתלמידים יגלו את נושא השיעור (עוד לפני שפתחו את החוברת לתלמיד ואת ספר ההלכה):

כדי לקיים את המצווה צריך להתלבש.

זהירות אני דליקה, הרחק אותי מאש!

אני רומזת לכל תרי"ג מצוות, בלי להתבייש,

ומופיעה גם בתורה וגם בתפילה, רק תבקש...

מי אני?

* לאחר שהתלמידים זיהו שמדובר במצוות ציצית נסביר את הפתרון לחידה שורה אחר שורה, ונעבור לחוברת העבודה לכותרת "יש לך תזכורת".

**משימה 1 - איזה בגד חייב בציצית?**

הישג 2 – מושגים, הישג 5 – הבנה ופרשנות

* נביא לכיתה מגוון דוגמאות של בגדים וגזירות של טלית קטן מאל-בד.

רעיונות לדוגמה: סדין, טלית רגילה, בגד עם כנף מעוגלת, של (כמו סריג שמניחים על הכתפיים בחורף כדי להתחמם), אפוד זוהר, בגד לא מבד רגיל (מעיל גשם, סינר מטבח).

* נחלק לכל תלמיד שני פתקים בצבעים שונים. רצוי צבע כחול מול אדום. הפתק הכחול יהיה "פטור" והאדום יהיה "חייב".
* נקרא את הלכה ט"ו, ולאחר מכן נרים כל פעם בגד אחר. על התלמידים יהיה לזהות האם הבגד חייב בציצית או לא. אם חייב – ירימו פתק אדום. פטור – ירימו פתק כחול.

נדגיש שכשאנו אומרים "חייב בציצית" או "פטור" הכוונה לפתילים הקשורים לבגד ולא לבגד שאנו מכנים היום בשם ציצית.

* נמלא את משימה 1 בחוברת העבודה.

**משימה 2 – תעשה ולא מן העשוי + משימה 3 – ציצית שנקרעה**

מתאים להישג 2 – מושגים, הישג 3 – לשון חכמים, הישג 4 – מבנה ולהישג 5 – הבנה ופרשנות

* בהלכות י"ז-י"ט לומדים כלל חדש: "תעשה ולא מן העשוי". כלומר כשמכינים ציצית צריך לכוון לשם עשיית המצווה. אי אפשר לקחת בגד שגזרו אותו בסניף במקרה בארבע הפינות ולומר שזו ציצית. לא, זה בגד גזור. ציצית זה רק בגד שנעשה לשם ציצית, וכל תהליך ההכנה היה כשר.

כלל זה נוגע לארבע מצוות: ציצית, סוכה, ארבעת המינים ומזוזה.

כלומר אי אפשר למצוא מבנה שיש עליו סכך ולהחליט שזו סוכה. בניית הסוכה צריכה להיות לשם מצווה. אי אפשר למצוא הדסים קטופים ולהשתמש בהם לארבעת המינים, חייבים שהקטיף עצמו יהיה לשם מצווה. כלומר חשוב התהליך ולא רק התוצאה.

גם בציצית חשוב שיכינו אותה לשם מצוות ציצית.

* ניתן לתלמידים עבודה עצמאית – משימה 2 שלב א'.
* נקרא את הלכות כ' ו- כ"א ונלמד את דיני ציצית פסולה:

נקרע בכנף הציצית, איפה

שהפתילים מחוברים לציצית - פסול

* + אם נקרע חוט אחד – תלוי במקום הקריעה.

נקרע בחלק אחר של החוט (לא

זה המחובר לבגד) - כשר

* + נקרעו שני חוטים – צריך שאלת רב, כי תלוי במקום הקריעה.

כלומר מה שקובע זה **מקום** הקריעה ו**מספר** החוטים שנקרעו.

רצוי להשלים את ההלכות בשיתוף התלמידים.

* נביא לכיתה ציצית ונדגים את ההלכות השונות, תוך שאנו מבקשים מתלמיד שעונה לנמק. במידה והציצית פסולה עליו לומר האם ניתן לתקן אותה או צריך לגנוז.
* נעבור לחוברת העבודה ונמלא את משימה מספר 2 שלב ב'.

לאחר מכן ניתן זמן להעתיק את התרשים שבמשימה 3 ונמלא אותו. ניתן לחסוך זמן ולצלם לתלמידים את התרשים. דרך המילוי תותאם לרמת הכיתה – או עבודה יחידנית או במליאה. בכל אופן גם אם נותנים לתלמידים להתמודד עם התרשים לבד / בזוגות – חשוב אחר כך לעבור על הכול יחד, לוודא שמילאו כראוי ושהחומר הובן.

**משימה 4 – נשים וקטנים**

מתאים להישג 5 – הבנה ופרשנות ולהישג 6 - ערכים

* נלמד את הלכה כ"ו – נשים פטורות ממצוות ציצית כיוון שזו מצוות עשה שהזמן גרמה. המצווה חלה רק ביום, כלומר יש לה זמן מוגדר, ולכן נשים פטורות ממנה, כמו ממצוות סוכה, שופר, ספירת העומר ועוד.

במידה והתלמידים אינם מכירים את המושג "מצוות עשה שהזמן גרמה" יש להקדיש זמן ולהרחיב על המושג כיוון שזהו מושג בסיסי בהלכה וחשוב שיכירו אותו.

* נעבור לחוברת העבודה ונמלא את משימה מספר 4.

**משימה 5 – פתיל תכלת**

מתאים להישג 1 – יסודות התורה שבעל פה ולהישג 5 – הבנה ופרשנות:

* הלכות כ"ט-ל"ב מתייחסות לפתיל תכלת. כדי להיכנס לנושא מומלץ עוד טרם למידת ההלכות להקרין סרטון קצר בנושא. לפניכם כמה אפשרויות, יש לבדוק התאמה לכיתה טרם ההקרנה:

<https://www.youtube.com/watch?v=Opr_Ri4XbZw>

"ייצור התכלת – עבר והווה" - מסביר על תהליך הפקת התכלת במפעל בכפר אדומים. 4 דקות.

<https://www.youtube.com/watch?v=_7OSUrIL_d4&pbjreload=10>

"תעלומת צבע התכלת" - סרט מפורט בהרבה באורך רבע שעה המסביר על מציאת החילזון, הדעות השונות, הזיופים והפתרונות.

* לאחר הקרנת הסרטון נסביר בעל-פה את ההלכות, ונעבור למלא את משימה 5 בחוברת לתלמיד.

**סיכום:**

* נקרין את דבר התורה של הרב רימון על פתיל תכלת ובגדי כהן גדול (3 דקות):

<https://www.youtube.com/watch?v=6w8-bIeJczs>

* נבקש מהתלמידים לשתף האם ובאיזה אופן לימוד על הציצית מקשר אותם למצוות ציצית שלהם / של אבא שלהם (אם זו כיתת בנות..)

תשבץ

* בשיעור זה למדנו חומר רב ומושגים חדשים. להפנמה ניתן לתלמידים למלא תשבץ:

1. איך בלשון ההלכה נקראת המצווה להכין ציצית לשם מצוות ציצית ולא לקחת משהו מוכן? (תעשה ולא מן העשוי).
2. נשים פטורות ממצוות ציצית כיוון שזו... (מצוות עשה שהזמן גרמה)
3. במידה ונקרע חוט או יותר בציצית, מה שקובע אם הציצית פסולה או כשרה הוא \_\_\_\_\_\_\_ הקריעה ו\_\_\_\_\_\_\_ החוטים שנקרעו (**מקום** הקריעה ו**מספר** החוטים שנקרעו).
4. הידור מצווה הוא שאחד הפתילים בציצית יהיה... (פתיל תכלת)
5. צבע התכלת מרמז על... (כיסא הכבוד)

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 |  |  |  |  |  |  |  |  |  |  |  |  |  |  |  |  |  |
| 2 |  |  |  |  |  |  |  |  |  |  |  |  |  |  |  |  |  |
| 3 |  |  |  |  |  |  |  |  |  |  |  |  |  |  |  |  |  |
| 4 |  |  |  |  |  |  |  |  |  |  |  |  |  |  |  |  |  |
| 5 |  |  |  |  |  |  |  |  |  |  |  |  |  |  |  |  |  |

**כעת בדקו: מה יצא באותיות הנמצאות במשבצות המודגשות? \_\_\_\_\_\_\_\_\_\_\_!!**

עותק למורה – תפזורת מלאה:

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | ת | ע | ש | ה | ו | ל | א | מ | ן | ה | ע | ש | ו | י |  |  |  |
| 2 | מ | צ | ו | ו | ת | ע | ש | ה | ש | ה | ז | מ | ן | ג | ר | מ | ה |
| 3 | מ | ק | ו | ם | מ | ס | פ | ר |  |  |  |  |  |  |  |  |  |
| 4 | פ | ת | י | ל | ת | כ | ל | ת |  |  |  |  |  |  |  |  |  |
| 5 | כ | י | ס | א | ה | כ | ב | ו | ד |  |  |  |  |  |  |  |  |

**כעת בדקו: מה יצא באותיות הנמצאות במשבצות המודגשות? מעולה!!!**

**הצעות הוראה, המחשה ויישום:**

* משחק עם פתקים צבעוניים
* בגדים להמחשה איזה בגד חייב בציצית
* ציצית להמחשת מקום הפסילה ודרכי תיקון אם יש
* תשבץ

**הפנמה וערכים:**

* הציצית כמייצגת את כל המצוות – מזכירה לנו תמיד
* מניין חוטי הציצית 32 – גימטרייה לב
* מפאת חשיבות מצוות ציצית – מוזכרת גם בתורה וגם בתפילה כל יום!

**יחידה 11 - ברכות השחר**

פרק ה (הלכות א-ה, ז-ח)

**תקציר:**

ביחידה זו נכיר את ברכות השחר ונדע על איזו פעולה שעושים בבוקר נתקנה כל אחת מהן.

נלמד על סדר הברכות וטעמן, ברכות השחר בימינו, כיצד יברך מי שלא נהנה ממה שהברכה נועדה להודות עליו (למשל עיוור המברך "פוקח עיוורים"), מה דינו של מי ששכח לברך לפני התפילה, וכן נלמד על מאה ברכות בכל יום וכיצד מגיעים לכמות זו בימות החול ובשבתות.

**זמן מוקצב:** שיעור אחד

**מטרות:**

במהלך לימוד היחידה:

1. נכיר את ברכות השחר ונדע על איזו פעולה שעושים בבוקר נתקנה כל אחת מהן.
2. נלמד מה דינו של מי ששכח לברך את ברכות השחר לפני התפילה.
3. נלמד מדוע יש לברך בכל יום מאה ברכות, וכיצד מגיעים לכמות זו בימות החול ובשבתות.


**מושגי תוכן:**

\* ברכות השחר \* מאה ברכות בכל יום

**מבנה השיעור:**

**פתיחה – על מה אנחנו מודים?**

* נבקש מהתלמידים לומר דברים עליהם הם מודים לה'. לא נגביל – אפשר דברים גדולים ואפשר קטנים, אפשר פרטיים ואפשר כלליים, אפשר דברים חד פעמיים ואפשר דברים קבועים.
* נכתוב על הלוח רשימה ארוכה לפי מה שהתלמידים מעלים.
* נמיין את הרשימה בעל פה ונסב את תשומת לב התלמידים לסוגי ההודיה שיש ברשימה שלהם (לפי הקריטריונים שאמרנו קודם – פרטי / כללי, קבוע / חד פעמי וכו').
* נקיף בעיגול את הדברים שהם פרטיים וחוזרים על עצמם כל יום – למשל "קמתי בבוקר", "אני יכול ללכת" ודברים מהסוג הזה.
* נאמר לתלמידים שהדברים הללו הם אמנם מובנים מאליהם ולכאורה קורים כל יום מחדש, אבל דווקא בגלל זה חשוב לעצור, לשים לב אליהם ולהודות עליהם!
* נשאל: חז"ל כבר חשבו על כך לפנינו... היכן ביום אנו מודים על הדברים הללו? (בברכות השחר)
* נשאל את התלמידים אלו **סוגי** ברכות הם מכירים, ונכוון אותם לשני סוגים: ברכות המצוות וברכות השחר. נבקש דוגמאות לכל סוג מצווה ונכתוב אותן על הלוח.
* נסביר כי היום נעסוק בקבוצת ברכות ייחודית שהם מכירים היטב אבל לא בהכרח משתלבת עם החלוקה שהם מכירים.



**משימה 1 - הטעם לאמירת ברכות השחר**

מתאים להישג 5 – הבנה ופרשנות

* בהלכה ב' יש משל ונמשל. בחוברת העבודה לתלמיד יש טבלה המסכמת את המשל והנמשל. ניתן לתלמידים למלא את הטבלה ונעבור עליה בכיתה.
* נדגיש את הפלא בבריאת האדם: אדם לא זוכר שיש לו שרירים עד שלא נתפס לו שריר. הוא לא מבין עד כמה חשובות השיניים עד שיש לו חור בשן. וכן הלאה.
* אפשר לבקש מהתלמידים לשתף במצבים בהם משהו בגוף שלהם או של מישהו ממשפחתם השתבש וכיד זה השפיע. למשל אם מישהו שבר יד / רגל, או אפילו היה מצונן ופתאום מבינים כמה כיף לחיות בלי לקנח את האף כל הזמן...

**משימה 2 - ברכות השחר**

מתאים להישג 5 – הבנה ופרשנות ולהישג 2 – מושגים

* נחלק לתלמידים פתקים. נבקש מכל תלמיד לכתוב על הכרטיסייה דבר אחד בלעדיו יהיה לו ממש קשה לתפקד בבוקר. כדאי לכוון את התלמידים לצרכים הבסיסיים שלהם. לאחר הכתיבה כל תלמיד ישמור את הפתק שלו לשימוש בסוף השיעור.
* נעבוד בחוברת העבודה, תחילה נבקש מהתלמידים להתאים בין הציור ובין הברכה ולאחר מכן נבקש למצוא איזה ארבע ברכות מופיעות בהלכה א' אך אינן בברכות השחר.

הברכות הן: "שלא עשני גוי/ה", "שלא עשני עבד / שפחה", "שלא עשני אישה / שעשני כרצונו", "הנותן ליעף כוח".

הסיבה לכך היא שהברכות הללו אינן עוסקות בסדר ההתארגנות בבוקר, לעומת הברכות שנזכרו בגמרא - שעוסקות בסדר ההתארגנות בבוקר.

הרחבה: ברכת "הנותן ליעף כוח" לא נזכרה בתלמוד ומקורה בגאונים. כלומר היא מאוחרת ולכן לא נזכרה בברייתא. בימינו כל העדות מברכים אותה, אך לפי דעת השולחן ערוך לא מברכים. לכן ייתכן ויהיו בכיתה ספרדים הנוהגים שלא לברך אותה, ויש לכבד את מנהגם (אם כי אינו נפוץ גם בקרב הספרדים).

* נבקש מהתלמידים לקרוא את הלכה א' מול הלכה ג' ולכתוב מה הסתירה הקיימת לכאורה בין ההלכות. רמז: קשור לעיתוי בו אומרים את הברכה.
* נשמע תשובות, ונסביר כי במקור ההלכה הייתה לומר כל ברכה בזמן המתאים לה בעת ביצוע הפעולה (מתלבשים = מלביש ערומים וכן הלאה). אבל זה לא כל כך פשוט, לכן בימינו אומרים את כל הברכות יחד, בבת אחת.
* לכל שיטה יש יתרונות וחסרונות. כעת נערוך טבלה בה נראה את היתרונות והחסרונות לכל דרך.
* נשרטט את הטבלה על הלוח ונמלא אותה בעזרת התלמידים:

החוברת לתלמיד מופיעים דברי הרב אליעזר מלמד בנושא. ניתן לקרוא את הדברים לפני מילוי הטבלה או אחרי, בהתאם להתאמה לכיתה.

|  |  |  |
| --- | --- | --- |
|  | **אמירת כל ברכה בנפרד** | **אמירת כל הברכות יחד** |
| **יתרונות** | * ממלא את כל הבוקר בברכות * ממחיש את הכוונה בכל ברכה | * לא שוכחים אף ברכה * החזן אומר בקול ומוציא ידי חובה את מי שאינו יודע לברך * אומרים את הברכות בצורה מכובדת אחרי שמאורגנים |
| **חסרונות** | * עלולים לשכוח חלק מהברכות * אומרים את הברכות תוך כדי התארגנות, עדיין לבושים פיג'מה | * הברכה מנותקת מהפעולה אליה משתייכת |

* נדון: לאבי יש שכן עיוור. האם עליו לברך "פוקח עוורים"? שאול שבר את הרגל, האם עליו לברך "המכין מצעדי גבר" בשבועות בהם יש לו גבס? מי שעונה עליו לנמק.
* נקרא את הלכה ה' ונראה את הפסיקה בעניין.

זו גם הזדמנות להעביר לתלמידים מסר שהאדם הוא לא רק פרטי, אלא כמו שכתוב בהלכה זו ההזדמנות שלנו להודות לה' על סיפוק הצרכים שלנו בתור בני אדם, גם אם כרגע מישהו מסוים לא נהנה ממשהו מהם. ההודיה היא על עצם היכולת, על המתנה הזו.

**משימה 3 - מי ששכח לברך ברכות השחר**

מתאים להישג 5 – הבנה ופרשנות

* נשאל את התלמידים: האם קרה למישהו שלא הספיק לברך על אוכל? מה קורה אם לא ברכתי על אוכל מסוים וסיימתי לאכול אותו או לא סיימתי?
* נשאל את התלמידים מה קורה אם שוכחים ברכה כמו ברכות השחר.
* נצייר טבלה על הלוח ונמלא אותה לאחר לימוד הלכה ז':

|  |  |  |
| --- | --- | --- |
|  | **אם ברכות השחר חייבות להיות בשחר או לפני פעולה מסוימת** | **אם ברכות השחר הינן כלליות** |
| **הדין** | אין לחזור | אפשר לומר אחר כך |
| **הטעם** | כי עבר הזמן כמו שנגמר האוכל | כי זה לא תלוי בזמן או בפעולה |

* נמשיך ונעבוד לפי ההוראות בחוברת העבודה, משימה 3.

**משימה 4 - מאה ברכות בכל יום**

מתאים להישג 2 – מושגים

* נעבוד לפי ההוראות בחוברת העבודה. הן ברורות ומקיפות את החומר בצורה מיטבית.

למורה: להלן קישור ובו לוח כיצד ניתן להגיע למאה ברכות ביום:

<https://yehudi.tv/wp-content/uploads/2015/04/100-Brachot.pdf>

**סיכום:**

* נבקש מהתלמידים להקריא את הפתקים ממשימה 2. נבדוק עבור כל פתק אם ישנה ברכה מברכות השחר המתאימה לו. גם אם לא – נחדד את העיקרון של ברכות השחר – ההודיה על הצרכים הבסיסיים.
* זה המקום לחבר את היחידה לתפילה של התלמידים בבית הספר: איך מברכים בכיתה שלנו את ברכות השחר? איך זה מתאים להלכה כפי שלמדנו ביחידה זו? מה נשנה בכוונה שלנו או באופן התפילה מחר בבוקר כשנבוא להתפלל?

**העשרה – סיפור**

לקוח מתוך אתר "ישיבה"

<https://www.yeshiva.org.il/midrash/8187>

בשנת תש"ל, שנה לאחר הסתלקותו של רבי אריה לוין זצ"ל, כאשר הספר 'איש צדיק היה' החל להירקם במוחו של הסופר והרב שמחה רז, הוא הגיע לניו-יורק ונכנס ליחידות אצל הרבי מלובביץ'. נקבעו לו עשר דקות, כיתר המוזמנים. הוא נכנס פנימה בשעה שתיים וחצי לפנות בוקר, והציג את עצמו. הרבי אמר: "לפני זמן קצר, קראתי בשבועון 'פנים אל פנים' רשימה על הצדיק רבי אריה לוין זצ"ל, פרי עטו של שמחה רז. האם אתה הוא המחבר?"  
משהשיב לו שמחה רז בחיוב, ביקש ממנו הרבי שיספר לו על ר' אריה לוין.  
שיחתם החלה בעמידה, ונמשכה כעשרים דקות. לאחר מכן, הרבי הציע שהם ישבו בסמוך לשולחנו. ואז ביקש מהסופר שיוסיף ויספר לו סיפורים על ר' אריה.

משחלפה שעה, נכנס לחדר המזכיר, כשהוא משתומם על התארכות השיחה. הרבי אמר: "הנח לו! אני ביקשתיו שיישאר". המזכיר יצא.

הרבי רכן אל הסופר ושאל: "יש לך עוד סיפור בשבילי?...".

ושמחה סיפר: "הנה, אנו נמצאים עתה בניו-יורק. אספר לך משהו שאמר לי ר' אריה על ניו-יורק: 'הברכה הראשונה של ברכות השחר היא 'ברוך אתה ה'... הנותן לשכווי בינה להבחין בין יום ובין לילה'. ועל כך שואל ר' אריה: 'האם אין לנו על מה להודות לה', עד שאנו מודים לו על כך שנתן לתרנגול שכל לצעוק קוקוריקו?... וכי זוהי התפילה הראשונה הראויה של היהודי?!'. אלא אם נביא את התרנגול מירושלים לניו-יורק, מתי יקרא את קריאת הגבר: לפי שעון ירושלים או לפי שעון ניו-יורק? לפי שעון ניו-יורק! זה מה שאנו אומרים: ריבונו של עולם, תן לנו את השכל לומר את הדבר הנכון, במקום הנכון ובשעה הנכונה, כפי שאתה נותן לשכווי בינה להבחין בין יום ובין לילה'...". הרבי חייך בהתפעלות לשמע הקושיה והתירוץ.

**הפנמה וערכים**

* הפנמת עניין ההודיה לה' על כל דבר קטן, על היכולת לראות ולשמוע וללכת ועוד. הכרת הטוב.
* מילוי היום שלנו בברכות – קשר מתמיד עם הקב"ה.
* ההבנה שהברכה היא פרטית אבל כללית, ולכן גם עיוור מברך "פוקח עיוורים" – על עצם היכולת המופלאה שה' נתן לבני אדם את חוש הראייה.

**הצעות הוראה, המחשה ויישום:**

* טבלאות למילוי עצמי ולמילוי בכיתה
* פתקי הודיה
* סיפור מסכם

**יחידה 12 - פרק י"ג-י"ד - תפילת שמונה עשרה**

**תקציר**

ביחידה זו נלמד מדוע תיקנו חכמים להתפלל שלוש תפילות בכל יום (תפילות אבות תקנום, תפילות כנגד קרבנות), נכיר את המבנה של תפילת שמונה עשרה, נבין מדוע קבעו חכמים נוסח קבוע לתפילה, נלמד עצות שונות שיעזרו לנו להתכוון טוב יותר בתפילה ועל החובה שלא להפריע לאדם בזמן שהוא מתפלל.

נלמד על ההכנות לתפילה, על חשיבות תפילה מתוך שמחה, על תפילה בלחש, הסיבה מדוע נקראת התפילה "שמונה עשרה" ומתי צריך לכרוע.

**מטרות:**

במהלך לימוד היחידה:

1. נדע מדוע תיקנו חכמים להתפלל **שלוש תפילות** בכל יום.
2. נכיר את **המבנה** של תפילת שמונה עשרה.
3. נבין מדוע קבעו חכמים **נוסח קבוע לתפילה**.
4. נלמד עצות שונות שיעזרו לנו **להתכוון טוב יותר בתפילה**.
5. נלמד על החובה **שלא להפריע לאדם בזמן שהוא מתפלל**.

**מושגי תוכן:**

ברכות השבח \* שלוש עשרה הברכות האמצעיות \* ברכות ההודאה \* תפילות אבות תקנום \* תפילות כנגד קורבנות

**זמן מוקצב:** שני שיעורים

**מהלך השיעור:**

**פתיחה – פגישה עם נשיא המדינה / ראש הממשלה**

הישג 2 – מושגים, הישג 4 – מבנה, הישג 5 – הבנה ופרשנות

מתאים להישג 2 – מושגים, ולהישג 6 - ערכים:

* נאמר לתלמידים: בית הספר שלנו קיבל הזמנה ממש מרגשת, ובע"ה שבוע הבא אנחנו הולכים לפגוש את ראש הממשלה!
* נדון אלו הכנות כדאי לנו לערוך לפני הפגישה (התלמידים יעלו רעיונות): להתלבש מכובד, להגיע בזמן, לדבר בנימוס ועוד.
* נאמר שכל בוקר (ולפעמים גם אחר הצהריים ובערב), יש לנו פגישה כזו, פגישה אפילו יותר חשובה מאשר עם ראש הממשלה: פגישה עם מלך מלכי המלכים הקב"ה! ולכן וודאי ראוי להתכונן אליה.
* נקרא את פרק י"ג הלכות א'-ה' ונראה איך התפילה צריכה להיראות על פי ההלכה.
* נעבוד בחוברת העבודה בחלק תחת הכותרת "מצוות התפילה – עבודה שבלב".

**משימה 1 - שלוש תפילות בכל יום**

הישג 2 – מושגים, הישג 5 – הבנה ופרשנות

* נכתוב על הלוח ראשי תיבות: א"ש, י"ם, יע"ר.
* נאמר לתלמידים שכדי לפתור את החידה מה אלו ראשי התיבות הללו, עליהם לקרוא את פרק י"ג הלכה ו'.
* ניתן זמן לקרוא ולנסות לפענח. במידה וצריך רמז: מדובר על התפילות ומי שקבע את התפילות.

התשובות הן: א"ש – אברהם שחרית / י"ם – יצחק מנחה / יע"ר – יעקב ערבית

* נאמר כי בהלכות ז'-ח' יש דעה נוספת כנגד מה יש תפילות.
* נכתוב שוב ראשי תיבות על הלוח, יש להניח שהפעם יהיה יותר קל לתלמידים לפתור:

ת"ש – תמיד של שחר – שחרית / ת"ם – תמיד של בין הערביים – מנחה / שע"ר – שריפת האברים - ערבית

אם מרגישים שזה יותר מדי ראשי תיבות והתלמידים מיצו – עדיף שיזכרו רק את ראשי התיבות הראשונים (אש, ים, יער).

* נבקש לקרוא את הלכה ח' ולומר חמישה פרמטרים בהם תפילה דומה לקרבנות. רצוי לשמוע את התלמידים ואז להרחיב.
* נעבוד בחוברת העבודה במשימה מספר 1.
* נכתוב על הלוח מילים, כשכל מילה מרמזת על הלכה אחרת. התלמידים יצטרכו לקרוא את הלכות ט'-ט"ו ולומר לאיזו הלכה המילה רומזת (כלומר מה ההלכה). המילים הן:

אבות (ט'), חפץ (י'), סידור (י"א), שפתיים (י"ב), ארבע אמות (י"ג-י"ד-ט"ו).

כדאי לבלבל את המילים או לכתוב אותם במקומות שונים על הלוח. למורה: ליד כל מילה רשומה בסוגריים האות המציינת את ההלכה אליה המילה רומזת ומתייחסת.

**תפילת שמונה עשרה:**

* נבקש מכמה תלמידים לשתף למה קוראים להם דווקא בשם שלהם.
* לאחר מכן נבחר תלמיד שלא דיבר עדיין, נאמר לו שקוראים לו עכשיו "תפילת שמונה עשרה", ונבקש ממנו להסביר למה קוראים לו כך. במידה ויתקשה נאמר לו שההסבר לשם שלו נמצא בפרק י"ד הלכה א'.
* נתייחס לכך שבעצם יש בתפילה 19 ברכות, אך בכל זאת שמה לא שונה.

**נוסח קבוע לתפילה**

* נקרא לשלושה תלמידים. שניים מהם ימתינו בחוץ ואחד יישאר בכיתה. לתלמיד שנשאר ניתן ציור עם הרבה פרטים, ונאמר לו להתבונן בציור ולזכור כמה שיותר פרטים. למשל: בית עם גג אדום, פרחים סגולים בגינה, מכונית כחולה בחנייה וכן הלאה.
* נסתיר את הציור, נקרא לתלמיד השני ונבקש מהראשון לתאר לו את הציור כמה שיותר מדויק. יש להניח שהוא יזכור את רוב הפרטים אך לא את כולם.
* נקראת לתלמיד השלישי ונבקש מהשני לתאר לו את הציור (לפי התיאור ששמע מהתלמיד הראשון...). יש להניח שהוא יזכור עוד פחות פרטים.
* נראה את הציור לתלמידים שיצאו, נודה להם וננחה אותם לשוב למקום.
* נשאל את התלמידים מה היה בתרגיל ומה הם למדו ממנו (מה שהיה: כל תלמיד זכר פחות ופחות פרטים. אם היינו ממשיכים את התרגיל הלאה בסוף התלמיד האחרון היה מקבל מידע שיש רק בית ופרחים ומכונית. מה לומדים מזה: ככל שמתרחקים מהמקור, הזיכרון הולך ונחלש).
* נדון: איך זה קשור לעובדה שחז"ל קבעו נוסח קבוע לתפילת שמונה עשרה? רמז: קראו את פרק י"ד הלכה ב' (עם-ישראל יצא לגלות. האבות עוד ידעו את לשון הקודש, אך בניהם כבר פחות, והיה להם יותר קשה להתפלל בשפה שאינם מכירים. הנכדים כבר ממש ידעו מעט עברית והיה להם יותר קשה להתפלל, ואם היה ממשיך כך בסוף לא הייתה תפילה כי הגולים לא ידעו כלל עברית. חז"ל תיקנו נוסח קבוע ובכך פתרו את הבעיה).
* נעבוד בחוברת העבודה תחת הכותרת "נוסח תפילת שמונה עשרה".

**משימה 2 - הכוונה בתפילת שמונה עשרה**

הישג 5 – הבנה ופרשנות

* נשרטט על הלוח את הטבלה הזו כשהיא ריקה.
* נמלא אותה בעזרת התלמידים לפי פרק י"ד הלכה ג'.

|  |  |  |  |  |
| --- | --- | --- | --- | --- |
| **שבח** | **בקשה** | | | **הודיה** |
| אבות | צרכי הרוח והגוף | צרכים לאומיים | ברכה כוללת | עבודה |
| בינה | קיבוץ גלויות | שמע קולנו |
| גבורות | תשובה | השבת המשפט | הודאה |
| סליחה | ברכת המינים |
| קדושת ה' | גאולה | ברכת הצדיקים | ברכת השלום |
| רפואה | בניין ירושלים |
| ברכת השנים | מלכות בית דוד |

* נבקש מכל התלמידים לקחת את הסידורים שלהם ולפתוח בתפילת שמונה עשרה.
* נקרא את הלכה ד' ונראה היכן בתפילה משתחווים, תוך שכל תלמיד רואה בסידור של עצמו היכן משתחווים.
* נדגים את דרך ההשתחוויה לפי הלכה ה' ונראה למה דווקא בברכות אלו לפי האמור בהלכה ו'.
* נעבוד בחוברת העבודה במשימה 2. חלק ממנה מתייחס לדברים שנלמדו בתחילת השיעור וחלק לחומר של עכשיו.

**סיכום:**

* נציע לתלמידים לעשות מבצע תפילה. אפשר להתייחס לכוונה בתפילה, לאופן התפילה, למי שמעוניין לקבל על עצמו תפילת מנחה לתקופה מה, וכל דבר שיכול לקדם את האווירה של תפילה בכיתה.

**הצעות המחשה ויישום:**

* משל פגישה עם ראש הממשלה
* ראשי תיבות
* מילים מרמזות
* נימוק שמות
* תיאור ציור
* טבלה מסכמת
* הדגמת מקום ההשתחוויה ואופן ההשתחוויה
* מבצע תפילה

**הפנמה וערכים:**

* הבנה שהתפילה היא לא רק פרטית אלא כללית: רואים זאת גם בתוכן שלה וגם בעובדה שקבעו נוסח אחיד למרות שאנחנו יודעים עברית היטב.

**יחידה 13 - חזרת הש"ץ -פרק יז**

**מטרות:**

לאחר לימוד היחידה נדע לענות על השאלות הבאות:

1. מדוע תיקנו חכמים את חזרת הש"ץ?
2. איזו מצווה מקיימים באמירת "קדושה"?
3. מהי תפילת "מודים דרבנן" ומדוע תיקנו חכמים לומר אותה בזמן חזרת הש"ץ?

**מושגי תוכן:**

חזרת הש"ץ \* קדושה \* מודים דרבנן \* טירחא דציבורא

**זמן מוקצב:** שיעור אחד

**מבנה השיעור:**

**משימה 1 - טעמי תקנת חזרת הש"ץ**

הישג 2 – מושגים, הישג 5 – הבנה ופרשנות

* נצפה בקטע ממשחק כדורסל. בסרטון ישנו מהלך ואחר כך שידור חוזר שלו בהילוך איטי שלש פעמים: https://www.youtube.com/watch?v=4\_zvQm1WKd0
* נדון:
  + למה יש שידור חוזר? האם לא מספיקה לנו הצפייה הראשונה?
  + מה הצורך בהילוך איטי בשידור החוזר?
  + מה אנחנו, כצופים, מפיקים מהשידור החוזר?
  + האם נהנינו מהשידור החוזר?
  + האם זה משנה שאנחנו לא השחקנים אלא רק צופים בו, ועוד 12 שנים אחרי שהמשחק עצמו התקיים?
* נסכם שכנראה שיש ערך בחזרה על דברים וצפייה נוספת על דבר שכבר עשינו, גם אם אנחנו לא השחקנים בפועל. כעת נראה איך זה בא לידי ביטוי גם בתפילה.
* נעשה את משימה 1 בחוברת העבודה.

**משימה 2 - התנהגות הציבור בזמן חזרת הש"ץ**

הישג 4 – מבנה, הישג 5 – הבנה ופרשנות

* ניתן לתלמידים חפץ או כדור אותו הם מתבקשים להעביר מאחד לשני. צריך שהחפץ יעבור דרך כל התלמידים בכיתה במהירות האפשרית. אחרי ביצוע המשימה נבקש מהם לעשות את התרגיל באותו סדר שוב ולנסות לעשות זאת מהר יותר.
* נבקש תלמיד אחד שיתנדב להיות צופה מהצד על התרגיל.
* אחרי סיום התרגיל נבקש מהצופה לדווח איך התרגיל נראה מהצד. מה עשו התלמידים שכבר העבירו אותו, למרות שהם כבר לא היו צריכים לעשות דבר... האם הם הביעו עניין בהמשך התרגיל או שלאחר סיום תפקידם הראשוני הם איבדו עניין בשאר התרגיל?
* נעבוד במשימה 2 בחוברת העבודה.

**משימה 3 – קדושה**

הישג 2 – מושגים, הישג 4 – מבנה, הישג 5 – הבנה ופרשנות

* נצפה בדקה הראשונה מתוך קטע הווידאו הבא, המראה כביש סואן המשתתק בבת אחת עם הישמע צפירת יום הזיכרון:

<https://www.youtube.com/watch?v=gw6QAQrTXQo>

* נדון:
  + מה רואים בסרטון?
  + מה ההבדל בין הרכבים שעצרו בצד הדרך בתחילת הסרטון לאלו שעצרו רק בתחילת הצפירה?
  + מה מיוחד כל כך ברגע הצפירה, בו כולם עוצרים?
* נמלא את משימה 3 בחוברת העבודה.
* לאחר סיום העבודה בחוברת, נקשר את הדברים יחד: ישנם רגעים מיוחדים שבהם כולם עוצרים יחד והם לכשעצמם מלאי ערך וקדושה. אנחנו מרגישים את זה יותר בקלות ברגע הצפירה. האם כך אמורה להראות תפילת הקדושה? האם לכך חז"ל מנסים לכוון אותנו?

**מודים דרבנן**

* נחלק את מילות השיר "תודה" של עוזי חיטמן (נספח 1).
* נשיר את השיר יחד, אבל עם שינוי קטן: את המילים נאמר בגוף שלישי, "תודה על כל מה שלו נתת".
* נשאל האם לאחר השינוי השיר יותר הגיוני או פחות, ולמה.
* נעבוד בחוברת העבודה תחת הכותרת "מודים דרבנן".

**סיכום**

* נספר את הסיפור בסוף הפרק בחוברת העבודה, ונבקש מהתלמידים לשתף איזו סוגיה התבהרה להם יותר לגבי חזרת הש"ץ ולמה.

**הצעות הוראה, המחשה ויישום:**

* סרטון משחק כדורסל
* העברת חפץ מיד ליד
* סרטון צפירה
* השיר "תודה"
* סיפור לסיכום

הפנמה וערכים:

* **החזרה מאפשרת לנו להתמקד בפרטים, לשים לב למילים.**
* **קדושה זהו זמן של עצירה**
* **חשיבות ההודיה**

**נספח 1:**

תודה / [עוזי חיטמן](https://shironet.mako.co.il/artist?prfid=778&lang=1)  
  
תודה על כל מה שבראת  
תודה על מה שלי נתת  
על אור עיניים  
חבר או שניים  
על מה שיש לי בעולם  
על שיר קולח  
ולב סולח  
שבזכותם אני קיים  
  
תודה על כל מה שבראת  
תודה על מה שלי נתת  
על צחוק של ילד  
ושמי התכלת  
על אדמה ובית חם  
פינה לשבת  
אישה אוהבת  
שבזכותם אני קיים  
  
תודה על כל מה שבראת  
תודה על מה שלי נתת  
על יום של אושר  
תמימות ויושר  
על יום עצוב שנעלם  
תשואות אלפיים  
וכפיים  
שבזכותם אני קיים.

**יחידה 14 - תפילת תחנון - פרק י"ט**

**תקציר**

בפרק זה נלמד על מהות מצוות תחנון, נראה מתי אומרים תפילה, זו מה היא כוללת, וכיצד נאמרת.

**מטרות:**

לאחר לימוד היחידה נדע לענות על השאלות הבאות:

1. מאלו פסוקים למדו חכמים שיש להתפלל בנפילת אפיים?
2. מתי לא אומרים תחנון?

**מושגי תוכן:**

נפילת אפיים

**זמן מוקצב:** שיעור אחד

**מבנה השיעור**

**פתיחה – אני רוצה לעשות רצונך כרצונך**

* נשמיע את השיר של אומני ישראל – "מתחילים מחדש":

[**https://www.youtube.com/watch?v=tEkLNLyia2E**](https://www.youtube.com/watch?v=tEkLNLyia2E)

זה הפזמון שלו:

"ואת האור שלך עלי תיתן  
וגם את כל המחשבות עזור לי לכוון  
וגם אם לפעמים מרגיש בלי קול  
מודה לך על הכל לבד אנ'לא יכול  
את האמת שלך תשלח עלי  
גם אם הרגשתי שקשה טיפה גדול עלי  
למד אותי לדעת ולמחול  
לסלוח על הכל לבד אנ'לא יכול".

* נאמר שנושא השיעור הוא תחנון, שזו בעצם תחינה לסליחה ולכפרה.
* נשאל:
  + איך אתם מרגישים לאחר בקשת סליחה? (הקלה, שחרור, שמחה, ניקיון, התחדשות, קירבה ועוד).
  + איך זה קשור לשיר? (בשיר מתפללים לה' לכוון את המחשבות שלנו רק אליו יתברך, כלומר לנקות את עצמנו, לבוא חדשים מול ה'. ואלו ההרגשות שיש לאחר בקשת סליחה, כלומר לאחר תחנון – בו אומרים ווידוי וסליחות).

**משימה 1 - מעלת נפילת אפיים**

הישג 2 – מושגים, הישג 5 – הבנה ופרשנות, הישג 6 - ערכים

* נשאל את התלמידים איזה חטא של עם ישראל היה מאוד חמור, שלאחריו משה רבנו היה צריך לעבוד קשה על רצונו של הקב"ה, ולהתפלל ולהתחנן ולהגן על עם-ישראל?
* נמתין עד שיגידו "חטא העגל", ונקרא את הלכה א', שם מוסבר המקור לאמירת תחנון.
* נמלא את משימה 1 בחוברת העבודה.

**משימה 2 - סדר תחנון**

הישג 4 – מבנה, הישג 5 – הבנה ופרשנות

* נבקש לקרוא לבד את הלכות ד'-ז', ולאחר מכן נקרא לארבעה תלמידים וניתן לכל אחד מהם פתק ובו הדגמה לנפילת אפיים (נספח 1). חלק מההדגמות נכונות וחלק שגויות. נבקש מהתלמידים להדגים לפני הכיתה מה שכתוב להם בפתק. שאר התלמידים יצטרכו לזהות האם התלמיד נפל אפיין בצורה נכונה או לא, ולנמק. במקרה הצורך נתערב ונסביר או נרחיב.
* נמלא את משימה 2 בחוברת העבודה.

**משימה 3 - זמנים שלא אומרים בהם תחנון**

הישג 5 – הבנה ופרשנות

* נסביר כי תחנון זו תפילה שנאמרת רק בימים רגילים, כי יש בה מימד של צער, מתוודים על חטאים, אומרים סליחות בשני וחמישי, וזה לא מתאים לשבתות וחגים או ימים שמחים.
* נעשה יחד בשיתוף התלמידים רשימה על הלוח, ובה הימים שלא אומרים תחנון. לאחר סיום הרשימה נעבור יחד על הלכה י', נראה מה צדקנו ומה להוסיף ונכתוב את מה שטרם נאמר.
* נעבור למשימה 3 בחוברת העבודה.

**סיכום – התחלת יום וסיומו**

* תחנון היא תפילה מקסימה, וכיף להתחיל את היום נקיים. בווידוי אנחנו דופקים על הלב ואומרים "אשמנו, בגדנו..." תמיד יותר קל להאשים אחרים, לא לקחת אחריות על המעשים שלנו. לא נעים ולפעמים אף קשה לעמוד מול טעויות ולהודות בהן. אבל זוהי הגבורה האמיתית. מותר לטעות, אבל חשוב להודות ולתקן.
* נאפשר למי שרוצה לשתף בטעות שעשה ותיקן / הצטער / הודה – ואיך הרגיש לפני ואחרי.
* נאמר שאת הבוקר מתחילים בניקיון פנימי ואת היום מסיימים עם ניקיון פנימי – בתחילת קריאת שמע אומרים "הריני מוחל וסולח לכל מי שהכעיס והקניט אותי". כלומר גם אם מישהו טעה – זה קורה, אנחנו אנשים ולא מלאכים, ואני הולך לישון עם לב נקי, כאילו מי שעשה לי משהו – ביקש סליחה (גם אם הוא לא באמת ביקש).

**הצעות הוראה, המחשה ויישום:**

* שיר
* המחשת תלמידים
* דיון על בקשת סליחה ולקיחת אחריות בעת טעות

**הפנמה וערכים:**

* הודיה בטעויות
* בקשת סליחה (וידוי בתחנון)
* מחילה למי שלא ביקש (קריאת שמע)

**נספח 1: פתקיות לנפילת אפיים**

--------------------------------------------------------

נופל אפיים על יד זרוע יד ימין

--------------------------------------------------------

נופל אפיים על זרוע יד שמאל

--------------------------------------------------------

מניח יד שמאל על האף (נפילת "אפיים")

--------------------------------------------------------

נופל אפיים על הסידור עצמו

--------------------------------------------------------

# יחידה 15 - ראש חודש וברכת הלבנה - פרקים נד-נה

#### מטרות:

לאחר לימוד היחידה נדע לענות על השאלות הבאות:

1. מהי המצווה הראשונה שנצטוו בה ישראל ומהי חשיבות מצווה זו?
2. מדוע יש צורך לעבר חלק מהשנים?
3. מה יעשה מי ששכח לומר יעלה ויבוא בברכת המזון או בתפילת שמונה עשרה של ראש חודש?
4. האם מברכים על אמירת ההלל בראש חודש?
5. מתי והיכן מברכים את ברכת הלבנה?

#### מושגי תוכן

קידוש החודש על פי הראייה \* קידוש החודש על פי הלוח \* שנה מעוברת \* ברכת הלבנה

**זמן מוקצב:** שני שיעורים

**מבנה השיעור:**

#### פתיחה:

* נפתח את פרק נ"ד הלכה א' ונקרא את השורה הראשונה: "המצווה הראשונה שנצטוו בה ישראל היא לקדש את החודש".
* נאמר לתלמידים שיש לפחות שתי שאלות העולות ממשפט זה.
* נשמע מהתלמידים את השאלות, ונשתף בשאלות שעלו לנו. רצוי לכתוב על הלוח:
  + למה התורה לא התחילה במצווה הראשונה, אלא חיכתה חומש ושלוש פרשות (חומש שמות פרשת בא) כדי לצוות?
  + למה דווקא זו המצווה הראשונה ולא משהו אחר (כיבוד הורים, ואהבת לרעך כמוך, משהו שהוא כביכול יותר משמעותי)?
* נשמע תשובות, ולאחר מכן נציע תשובות משלנו, המתבססות על פרשני התורה ועל מדרשים:
  + לגבי השאלה הראשונה, למה רק עכשיו מופיעה המצווה הראשונה, נסביר שעד עכשיו התורה נתנה הקדמה. בהקדמה מסופר איך נברא העולם ואיך נוצר עם-ישראל. עכשיו כשאנחנו יודעים מי מנהל את העולם ולמי הוא שייך – ניתן להתחיל לתת מצוות.
  + לגבי השאלה השנייה, למה דווקא זו המצווה הראשונה, נסביר באמצעות מדרש תנחומא (בא י"ב): "החודש הזה לכם - למה הדבר דומה? למלך שהיה לו אורלוגין (שעון). כיון שעמד בנו על פרקו, אמר לו: בני, עד עכשיו אורלוגין זה בידי, מעכשיו מסור הוא לך. כך הקב"ה היה מקדש חודשים ומעבר שנים, כיון שעמדו ישראל אמר להם: עכשיו חשבונם של חודשים ושנים בידי, מכאן ואילך הרי הם מסורים לכם".

כלומר עכשיו עם ישראל הוא עם, והוא בשל לנהל את זמנו בכוחות עצמו.

* נרחיב: מצוות קידוש החודש מתייחסת לשליטתו של האדם על ממד הזמן. הזמן הוא המסגרת בה מגשים האדם את חייו, אבל בתנאי שהאדם שולט על זמנו ולא הזמן שולט על סדר יומו של האדם. תפקידו של האדם הוא לתת משמעות ותוכן למסגרת הזמן שזכה בה. וכאן מקומה של התורה והמצוות שהן המסייעות לאדם לממש בדרך נכונה את זמנו. הצורך של האדם לסיוע של התורה ושל המצוות הוא מפני שהאדם העומד לבדו מול המציאות הסובבת אותו, הוא מגשש באפילה, מתלבט ותוהה איך לעצב את הערכים ואורחות החיים הנכונים במציאות שהוא מצוי בה. גם אם לפעמים מצליח האדם לעצב בכוחות עצמו חלק מחייו, אם בתבונתו השכלית, אם בתחושתו המצפונית או בישרותו הטבעית, עדיין האדם מועד לשגיאות וטעויות, אם מפני המוגבלות שאנו נתונים בה, אם בגלל אי היכולת לזהות בצורה מדויקת בין הטוב והרע, בין האמת והשקר. לפי זה יפה עשתה התורה שהציבה בראש תרי"ג המצוות את מצוות קידוש החודש, המצווה המדגישה את שליטתו של האדם על הזמן. שבלעדי השליטה הזאת אי אפשר לצוות את האדם בתורה ובמצוות (על פי הרב יעקב הלוי פילבר).
* נעבוד בחוברת העבודה תחת הכותרת "מקדש ישראל וראשי חודשים".
* לאחר העבודה נכתוב על הלוח את החתימה של הקידוש:
  + בשבת – ברוך אתה ה' מקדש השבת.
  + בחג – ברוך אתה ה' מקדש ישראל והזמנים.
  + בחג שחל בשבת - ???
* נשאל את התלמידים מי יודע איך חותמים את הקידוש של חג שהוא גם שבת: מקדש השבת וישראל והזמנים.
* נעשה רשימה של קדימויות: שבת – ישראל – זמנים, ונדון למה הסדר הוא כזה (שבת – מגיעה כל שבוע, בין אם נעשה משהו או נהיה פסיביים. הקב"ה קבע אותה. לעומת זאת החגים מתקדשים על ידי ישראל, שמקדשים את החודש, ולפי מתי שיוצא א' בחודש – יחול גם החג).
* הרחבה נוספת – קידוש החודש:

בחלק השני של הלכה א' מובא המדרש על הקב"ה שהראה למשה את הלבנה בחידושה, ואמר לו "כזה ראה וקדש". נראה לתלמידים תמונות של הירח במצבים שונים ונבין כיצד נראה הירח בתחילת החודש.

התמונה מופיעה בהגדלה בנספח 1.

**משימה 1 - עיבור השנה**

הישג 1 – יסודות התורה שבעל פה / הישג 2 – מושגים / הישג 5 – הבנה ופרשנות

* נשאל את התלמידים כמה ימים יש בחודש עברי ובחודש לועזי.
* נכתוב על הלוח השוואה בין לוח השנה העברי ולוח השנה הלועזי.
* נשאל את התלמידים מה זה חודש מלא וחודש חסר בלוח השנה העברי.

|  |  |  |  |  |
| --- | --- | --- | --- | --- |
|  | **שנה עברית** | | **שנה לועזית** | |
|  | כמות | ימים בחודש | כמות | ימים בחודש |
| **חודש מלא** | 6 | 29 | 4 | 30 |
| **חודש חסר** | 6 | 30 | 7 | 31 |
|  |  |  | 1 | 28 |
| **מספר ימים בשנה** | 354 |  |  | 365 |

* נוודא כי כולם מבינים את הביטוי המעשי של יומיים ראש חודש.
* נדגיש בפני התלמידים את הפער במספר הימים בשנה בין לוחות השנה, ונדון עם התלמידים איך מאזנים את הפער ביניהם.
* נוסיף על הלוח את השורות הבאות לטבלה:



* נסביר לתלמידים כי בחישוב כולל של 19 שנים יש סה"כ פער של 209 ימים בין הלוחות. אם מחלקים את הימים האלה לחודשים של 30 יום יש לנו שבעה חודשים נוספים שיש להוסיף בראיה של 19 שנים.
* נמלא את משימה 1 בחוברת העבודה. במשימה יש התייחסות לראשי התיבות גו"ח אדז"ט. אלו השנים שמעברים בתוך מחזור של 19 שנים: שנה 3, 6, 8, 11, 14, 17, 19.

משימות 2 ו- 3 - יעלה ויבוא ותפילת הלל

הישג 2 – מושגים / הישג 4 – מבנה / הישג 5 – הבנה ופרשנות

* נשאל את התלמידים כיצד הם מציינים את ראש חודש. יש כאלה שלובשים חולצה לבנה, לפעמים יש הרקדה בבית הספר, יש בתים בהם מותר ממתק לכבוד ראש חודש וכן הלאה.
* נאמר כי בראש חודש מוסיפים בתפילה ובברכת המזון קטע קצר, המופיע כאן בבלבול אותיות: עליה ואויב (יעלה ויבוא).
* ניתן לתלמידים לזהות את התוספת בתפילה ולאחר מכן נמלא את משימה 2 בחוברת העבודה.
* נביא לכיתה חבל משחק (דילגית), ונבקש מאחד התלמידים לקפוץ כמה קפיצות בחבל.
* נשאל איך זה קשור לאמירת הלל... (אמירת הלל בראש חודש היא מנהג, ולכן קוראים הלל בדילוג, כמו שהתלמיד דילג בחבל).
* נמלא את משימה 3 בחוברת העבודה.

משימה 4 - ברכת הלבנה

הישג 2 – מושגים / הישג 5 – הבנה ופרשנות

* נחלק את הכיתה לחברותות ונחלק להם את כרטיס הביקור המופיע בדף העבודה לתלמיד (צילום מחוברת העבודה).
* נלמד על היופי בברכת הלבנה:

כשברא הקב"ה את המאורות, השמש והירח היו באותו גודל. הלבנה "קיטרה" ושאלה "מדוע שני מלכים בכתר אחד", ובעקבות כך הקב"ה אמר לה למעט עצמה, וכדי שלא תתעצב מדי – הביא לה את "צבא השמיים", הכוכבים. ואנו מברכים אותה על שעשתה רצון קונה, למרות שזה לא קל. ואם הלבנה כך, קל וחומר אנחנו, בני האדם!

בנוסף, הלבנה משתנה, אין לה מראה קבוע. כמו בני האדם, עם עליות וירידות, פעם מלאים ופעם צרים יותר...

הבדיחה מספרת על מלך שיצא לבדוק מה מצב האזרחים בארצו. הוא פגש קבוצת יהודים העומדת בחוץ ומסתכלת מעלה. "אנו בודקים האם הירח הופיע ברקיע כדי שנוכל לומר את הברכה על הירח", הסבירו לו היהודים כשהתעניין לדעת מה מתרחש מול עיניו.

"אם זו הדאגה היחידה של האזרחים שלי" אמר המלך לעצמו, "כנראה שהמצב מצוין!"

* נעבור על כרטיס הביקור שמילאו התלמידים.

**סיכום:**

* נערוך חידון מהיר בכיתה עם שאלות המקיפות את העקרונות של החומר. קצב החידון הוא מהיר ומראה לנו שליטה בנקודות המרכזיות.
* איך חותמים בקידוש של שבת?
* איך חותמים בקידוש של חג?
* איך חותמים בקידוש של שבת וחג?
* כמה ימים יש בשנה לועזית?
* כמה ימים יש בשנה עברית?
* איך משלימים את הפער הזה?
* כמה שנים מעוברות יש בסבב של 19 שנים?
* אילו שנים בסבב הן?
* איזה הלל אומרים בראש חודש?
* האם מברכים עליו?
* באמת?
* מתי אומרים הלל שלם?

ניתן להוסיף שאלות כפי רמת הכיתה.

**הצעות הוראה, המחשה ויישום:**

* תמונה של מצבי הירח השונים
* קפיצה בחבל
* לימוד בחברותא
* חידון

**הפנמה וערכים:**

* הבנה למה קידוש החודש היא המצווה הראשונה ולמה מופיעה דווקא בפרשת "בא"
* חשיבות הזמן והאחריות עליו
* הענווה של הירח למעט עצמו, והחסד שאנו גומלים לו כל חודש בקידוש החודש.

**להרחבה:**

סרטון על מסירת הזמנים לידיהם של ישראל:

<https://tarbutil.cet.ac.il/article/%D7%A7%D7%99%D7%93%D7%95%D7%A9-%D7%94%D7%97%D7%95%D7%93%D7%A9-%D7%90%D7%95-%D7%A2%D7%A9%D7%94-%D7%9C%D7%9A-%D7%96%D7%9E%D7%9F/>

קישור ובו סיפור, סרטון הממחיש טוב ולאחריו חידון קצר עם 6 שאלות בנושא קידוש החודש:

<https://sheli.tali.org.il/page/18766/1>

הצגה של כיתה ד' בית ספר בדימונה (7 דקות, עם כתוביות, רמת הצגה כמו של ד' אבל תוכן חשוב וברור)

<https://www.youtube.com/watch?v=aEDn-IzSCZs>

שיר של הרב לוי סודרי - קידוש החודש

<https://youtu.be/YgGosoGttm8>

נספח 1 – תמונות הירח:

בע"ה

**פרק נ"ה – ברכת הלבנה – דף לתלמיד**

למדו בחברותא את **פרק נה** והשלימו את "כרטיס הביקור" של ברכת הלבנה.

|  |  |  |
| --- | --- | --- |
| **נושא הברכה** (הלכות א-ב)   1. (עד המילים שפעולתו אמת): 2. (מהמילים וללבנה אמר) |  | **מקום הברכה וטעמו** (הלכה ג) |
|  |
| **זמן הברכה** (יום/לילה) (הלכה ו)  מפני ש...  **היום המועדף בשבוע** (הלכה ט)  מפני ש... |
|  |  |  |
| **כיצד מברכים?** (הלכה ד)   1. לפני הברכה: 2. בזמן הברכה צריך... אך לא... |  | **ממתי עד מתי בחודש אפשר לברך?** (הלכות ז-ח)  מנהג הספרדים:  מנהג האשכנזים: |
|  |  |  |
| **מה עושים כשיש עננים?** (הלכה יא)  יש הרבה עננים:  יש מעט עננים ואפשר לראות את הלבנה: דעה א: דעה ב: | | |

**יחידה 16 - חנוכה - פרק צ'**

(הלכות א'-כ"ח, ל"ד-ל"ו)

**מטרות:**

לאחר לימוד היחידה נדע לענות על השאלות הבאות:

1. ממתי ועד מתי אפשר להדליק את נרות החנוכה בברכה?
2. איפה יש להניח את נרות החנוכה?
3. האם צריך להדליק מחדש נרות חנוכה שכבו?
4. כיצד ינהג מי שלא נמצא בביתו בזמן הדלקת נרות חנוכה?

**מושגי תוכן**

עד שתכלה רגל מן השוק \* נשים היו באותו הנס \* "כבתה אין זקוק לה"

**זמן מוקצב:** שיעור אחד

**מבנה השיעור:**

**פתיחה – למה בכלל חנוכה?**

למורה: מטרת הפתיחה היא לעשות קצת סדר בראש של התלמידים. כולם יודעים שבחנוכה טיהרו את המקדש, אבל... איזה מקדש? ראשון או שני? ורגע, האם היוונים החריבו את המקדש? כיתה ה' זהו זמן מתאים לדעת מעט רקע, על-פי הכתוב בהלכות א'-ג'.

* נאמר לתלמידים שהמטרה שלנו בפתיחה היא להבין היכן חנוכה ממוקם בהיסטוריה, מי נלחם נגד מי ומתי.
* ניתן מעט רקע כללי, ולאחר מכן נפנה את התלמידים לקרוא בעצמם או בזוגות את הלכות א'-ג' ולמלא את כרטיס המידע. ניתן גם לצפות בסרטון עם הסברים מעולים בנושא. שם הסרטון: "חנוכה – בימים ההם בזמן הזה", אורכו 10 דקות ויש לצפות לפני ההקרנה בכיתה, כדי לראות אם מתאים (מכיל תמונות שממחישות את המציאות, אך מורכבות לצפייה. אין בעיית צניעות):

<https://www.youtube.com/watch?v=KGPCpOrf24w>

* להלן הסבר קצר בעל-פה:

בית המקדש הראשון נבנה על ידי שלמה המלך בשנת 832 לפני הספירה, עמד 410 שנים ונחרב על-ידי הבבלים בשנת 422 לפני הספירה. עם-ישראל יצא לגלות בבל, שנמשכה 70 שנה.

בשנת 352 לפני הספירה נבנה בית המקדש השני על-ידי עולי בבל, אך העולים היו עניים ולא היו להם הרבה אמצעים.

בשנת 167 לפני הספירה התרחש סיפור חנוכה – אנטיוכוס מלך יוון גזר גזרות על היהודים, פרץ מרד ובסיומו טיהרו את בית המקדש השני.

בשנת 19 לפני הספירה הרחיב המלך הורדוס את בית המקדש ושיפץ אותו.

בשנת 70 לספירה חרב בית המקדש השני על-ידי הרומאים, עם-ישראל יצא לגלות וכעת אנו בתהליך של קיבוץ גלויות ובע"ה בדרך לבניין בית המקדש השלישי.

* ניתן לתלמידים למלא כרטיס ביקור:
  + בית המקדש הראשון:
    - נבנה על ידי: \_\_\_\_\_\_\_\_\_\_\_
    - עמד על תילו \_\_\_\_\_\_ שנים
    - נחרב על ידי: \_\_\_\_\_\_\_\_\_\_\_
  + בין חורבן בית המקדש הראשון לבניין בית המקדש השני עברו \_\_\_\_\_ שנה.
  + בית המקדש השני:
    - נבנה על ידי: \_\_\_\_\_\_\_\_\_\_\_\_\_\_\_\_\_\_\_\_
    - טומא על ידי: \_\_\_\_\_\_\_\_\_\_\_\_\_\_\_\_\_\_\_
    - טוהר על ידי: \_\_\_\_\_\_\_\_\_\_\_\_\_\_\_\_\_\_\_\_
    - שופץ על ידי: \_\_\_\_\_\_\_\_\_\_\_\_\_\_\_\_\_\_\_\_
    - עמד על תילו \_\_\_\_\_\_ שנים
    - נחרב על ידי: \_\_\_\_\_\_\_\_\_\_\_\_\_\_\_\_\_\_\_

**משימה 1 - זמן הדלקת נר חנוכה ומקום הנחת הנרות**

הישג 2 – מושגים, הישג 5 – הבנה ופרשנות

* נבקש מאחד התלמידים לקרוא את הפתק שהשאירו ההורים.
* נחלק את הכיתה לשתי קבוצות (אפשר גם ארבע או שש קבוצות, ופשוט יהיו כמה קבוצות שיעבדו במקביל על אותם נושאים):
  + קבוצה אחת תעסוק במקום ההדלקה (הלכות ט'-י"ג)
  + קבוצה אחת בזמן ההדלקה (הלכות ד'-ח')
* כל קבוצה תענה על הסעיפים הרלוונטיים להם במשימה 1 בחוברת.
* לאחר סיום העבודה יציגו הקבוצות לשאר הכיתה את ההלכות כפי שלמדו אותן.

קבוצת המקום – יכולה להמחיש בעזרת חנוכייה והכיתה עצמה.

קבוצות הזמנים - בעזרת דף עם תמונת שעון ריק שימלאו בהתאם (נספח 1).

* ניתן לענות על שאלת האתגר (הלכות ו'-ז') – בקבוצה או כל הכיתה יחד, לפי שיקול דעת המורה.

**משימה 2 - סדר הדלקת הנרות**

הישג 2 – מושגים, הישג 5 – הבנה ופרשנות

* נביא חנוכייה עם נרות ונעמיד אותה מול הכיתה.
* נבקש תלמיד מתנדב שיבוא להדגים את הדלקת נרות מול הכיתה, כמובן בלי שם ה'.
* על כל דבר שהתלמיד יעשה נקשה עליו "רגע, אתה בטוח שככה עושים? מדליקים מימין או משמאל? אתה מדליק לפני הברכה? לפני שסיימת שתי ברכות? מותר בכלל להדליק כשהחנוכייה פה?" וכן הלאה.
* נשלח את התלמידים למלא את משימה 2 בחוברת העבודה.
* לחילופין ניתן קודם ללמוד את ההלכות, למלא את המשימה ורק לאחר מכן להמחיש את ההדלקה, והתלמיד יסביר כל שלב שהוא עושה בהדלקה.

**סיכום – חידון:**

* נציב לתלמידים מקרים, ועליהם יהיה לפסוק הלכה האם המדליק יצא ידי חובה או לא.

|  |  |
| --- | --- |
| **המקרה** | **הדין** |
| אדם הדליק נרות חנוכה על שולחן המטבח | יצא / לא יצא |
| הדלקתי נרות בשעה 2 בצהריים עם שמן מספיק שידלוק אחרי השקיעה | יצא / לא יצא |
| הדלקתי נרות לבד ב2 בבוקר כשחזרתי מחתונה | יצא / לא יצא |
| הדלקתי נרות בזמן הנכון, ואז מישהו פתח חלון והנרות נכבו | יצא / לא יצא |
| הדלקתי נרות בשקיעה עם מעט שמן שידלוק עשר דקות בלבד | יצא / לא יצא |
| אשתי הדליקה נרות בעבורי בבית | יצא / לא יצא |
| הדלקתי נרות חצי שעה לפני השקיעה עם מספיק שמן שידלוק לשעה וחצי | יצא / לא יצא |
| הבן שלי בן שמונה הדליק נרות עבורי כי לא הייתי בבית בערב מוקדם | יצא / לא יצא |
| הדלקתי רק נר אחד בנוסף לשמש | יצא / לא יצא |
| שכחתי לברך שהחיינו ביום הראשון | יצא / לא יצא |

**הצעות הוראה, המחשה ויישום:**


* רקע כללי / סרט
* למידת עמיתים – תלמידים מלמדים תלמידים
* המחשת ההדלקה
* חידון סיכום

**הפנמה וערכים:**

* אמונה – החשמונאים מצאו פך שמן שיספיק ליום אחד. הם ידעו שייקח שמונה ימים להשיג שמן טהור חדש או לייצר חדש, ובכל זאת לא חיכו ליום השביעי כדי להדליק (מה שהיה הגיוני, כדי ליצור רצף), אלא הדליקו מיד כשמצאו. הם האמינו, והקב"ה עשה נס גלוי והלך איתם.

**נספח 1: שעון ריק**

**זמן ההדלקה:**



**יחידה 17 - ברכת חמשת מיני דגן - פרק כ"ג ופרק כ"ה**

**מטרות:**

לאחר לימוד היחידה נדע לענות על השאלות הבאות:

1. מדוע קבעו חכמים שיש לברך לפני שאוכלים או שותים?
2. באילו מצבים ברכת "המוציא" על הלחם **פוטרת** את שאר המאכלים מברכה ובאילו מצבים היא **אינה פוטרת** את שאר המאכלים מברכה?
3. מהן הברכות שיש לברך לפני שאוכלים מזון שעשוי מחמשת מיני דגן ולאחר שאוכלים מזון העשוי מחמשת מיני דגן?

**מושגי תוכן:**

ברכה על מאכלים הנאכלים בתוך הסעודה \* פת הבאה בכיסנין \* קביעת סעודה על פת הבאה בכיסנין

**זמן מוקצב:** שיעור אחד

**פתיחה – בקשת רשות**

* נבחר תלמיד ונאמר לו: "אני עכשיו מוכר בחנות, ואתה בא לקנות משהו. תבחר מה אתה רוצה לקנות ותיגש אליי לבקש".
* נבחן כיצד התלמיד מבקש: האם אמר "בבקשה" או לא. יש להניח שהוא יבקש בנימוס: "אפשר בבקשה את ה...?"
* נדון:
  + למה התלמיד ביקש מהמוכר בצורה יפה? (כי זה של המוכר... זה לא של התלמיד והוא מבקש רשות לקנות).
  + איך זה קשור לברכה ראשונה? (גם בברכה אנו מבקשים רשות. המאכלים הם של הקב"ה, לא שלנו, ועל ידי הברכה אנחנו כביכול "קונים" אותם).
* נכתוב על הלוח את שני הפסוקים המופיעים בחוברת העבודה:

"**לַה' הָאָרֶץ וּמְלוֹאָהּ** תֵּבֵל וְיֹשְׁבֵי בָהּ" (תהילים כ"ד, א').

"הַשָּׁמַיִם שָׁמַיִם לַה' **וְהָאָרֶץ נָתַן לִבְנֵי אָדָם**" (תהלים קט"ז, ט"ז).

* נדון עם התלמידים האם שני הפסוקים מסתדרים זה עם זה, ואם לא – כיצד ניתן ליישב את הסתירה ביניהם.
* נעבוד בחוברת העבודה תחת הכורת "דיון".

**משימה 1 - ברכת המוציא והמאכלים הנפטרים בברכת המוציא**

הישג 2 – מושגים, הישג 5 – הבנה ופרשנות, הישג 6 -ערכים

* נכין כרטיסיות עם תמונות של מזון, כשעל כל אחד ברכה ראשונה שונה, או לחלופין נביא מוצרים בפועל (רעיונות ניתן למצוא בנספח 1).
* נציג מוצר אחד ונשאל מה מברכים עליו.
* נציג מוצר נוסף ונבקש לדעת גם מה הברכה וגם על איזה מזון מברכים קודם.
* כך נוסיף מגוון מוצרים עד שנוסיף בסוף לחם. פתאום סדר הברכות בו עסקנו לא יהיה רלוונטי – הרי במידה ויש לחם, הברכה עליו פוטרת את שאר הברכות.
* נדון עם התלמידים:
  + למה מברכים רק על הלחם?
  + האם **כל** המאכלים נפטרים בברכת המוציא או שמא יש דברים שמברכים עליהם למרות הברכה על הלחם?
* נבקש מתלמידים לשתף בסיטואציות בהן ברכו על דברים בתוך הסעודה (למשל מנה אחרונה).
* במידה ויש זמן זו הזדמנות להעלות את סוגיית כיסוי החלות בקידוש.
* נעבוד בחוברת העבודה במשימה מספר 1.

**משימה 2 - מהי פת הבאה בכיסנין ומה מברכים עליה?**

הישג 2 – מושגים, הישג 5 – הבנה ופרשנות

* נשאל את התלמידים (שימו לב לסדר השאלות – יש לו משמעות):
  + מה מברכים על תפוח?
  + מה מברכים על שני תפוחים? ועל שלושה?
  + מה מברכים על בורקס?
  + מה מברכים על שני בורקסים? ועל שלושה?
* נראה שלכאורה לא צריך להיות הבדל. הרי בתפוחים הבנו שאין שום השלכות מכמות המאכל לברכה שלו. אבל... האם יכול להיות מצב בו הברכה משתנה לפי כמות?
* נכתוב את המושג "פת הבאה בכיסנין" ונסביר אותו.
* נמלא את משימה 2 בחוברת העבודה.

**משימה 3 - ברכה על מאכלים נוספים שמיוצרים מחמשת מיני דגן**

הישג 2 – מושגים, הישג 5 – הבנה ופרשנות

* נמלא את משימה 3 בחוברת העבודה.
* בספר ההלכה בסוף פרק כ"ה ישנה טבלה המסכמת את כל נושא הברכות. נבקש מהתלמידים לסגור את הספר ונמלא את הטבלה בעזרתם – כל פעם נביא מקרה והתלמידים יצטרכו לפסוק הלכה באותו מקרה.

**סיכום:**

* משימת הסיכום תסכם את שתי היחידות האחרונות: ברכת המזון וברכות על חמשת מיני דגן.
* נחלק את הכיתה לקבוצות. כל קבוצה תכין משחק שיסכם את דיני הברכות אותם למדנו.
* על הקבוצות להכין:
  + לוח משחק, בו צריך להגיע מנקודת התחלה לנקודת סיום כאשר בדרך יש ריבועים עם כרטיסי שאלה וכרטיסי בונוס.
  + כרטיסי שאלות: מה מברכים על... / מה קורה אם שכח... וכן הלאה.
  + מי שטועה מפסיד תור.
  + יש לוודא שיש תשובות נכונות עבור כל הכרטיסים בדף נפרד.
  + כרטיסי בונוס: "ברכת בירכת המזון בזמן, התקדם שלשה צעדים" וכן ההפך ועוד.
* כל קבוצה תגיש את המשחק שלה בסוף השיעור, ובשיעור הבא נשחק כך שכל קבוצה תשחק בלוח של הקבוצה השנייה.


**הוראה ויישום:**

* מוכר בחנות
* כרטיסיות תמונות
* משחק לסיכום

**הפנמה וערכים:**

* העולם שייך לקב"ה, אנו אורחים, מבקשים רשות להשתמש
* חשיבות הלחם – מזונו העיקרי של האדם

**נספח 1 - מאכלים וברכות**

****

**יחידה 18 - ברכה ראשונה ואחרונה על מאכלים שונים –**

**פרק כ"ו ופרק כ"ח**

**מטרות:**

במהלך לימוד היחידה:

1. נלמד הלכות שיעזרו לנו **לכוון כראוי בזמן הברכה**.
2. נלמד מה מברכים על מאכלים ומשקאות שונים.
3. נלמד שיש מקרים שבהם **לא מברכים ברכה אחרונה על מאכלים**.
4. נלמד שיש מקרים שבהם **לא מברכים ברכה ראשונה או אחרונה על משקאות**.
5. נלמד מה הדין במקרים שטועים **בברכה** וכיצד יש לנהוג כאשר **יש ספק** מהי הברכה המתאימה.

**מושגי בסיס:**

כזית \* רביעית \* לכתחילה ובדיעבד

**מושגי תוכן:**

ברכת "מעין שלוש"

**זמן מוקצב:** שני שיעורים

**מהלך השיעור:**

**פתיחה – חשיבות הכוונה:**

* נביא כדור קטן או נכין כדור מנייר. נבקש מתלמיד לנסות ולזרוק את הכדור לפח. אחרי כמה ניסיונות מוצלחים נבקש ממנו או מתלמיד אחר לנסות ולקלוע לאותו הפח רק בעודו מסתכל לכיוון שונה ומדבר עם תלמיד אחר. נסכם כמה פעמים מתוך כלל הניסיונות אכן התלמיד קלע בכל צורת זריקה.
* נדון: מה היו ההבדלים בין שני סוגי הניסיונות? מדוע היה קל יותר לקלוע באופן הראשון מאשר באופן השני?
* נסכם כי ברור שהרבה יותר קל לקלוע כאשר מרוכזים במשימה ומכוונים אליה. מי שנמצא עם הראש בכיוון שונה – יהיה לו קשה מאוד לכוון נכון ולקלוע למטרה. הדבר דומה גם בברכות - מי שכלל לא בכיוון של הברכה ולא מרוכז על מה שהוא עושה – יהיה לו קשה לקלוע למטרה של הברכה ולהתכוון.
* נעבוד בחוברת העבודה תחת הוכתרת "דיון – הכוונה בברכה".

**משימה 1 - ברכת "מעין שלוש"**

הישג 2 – מושגים, הישג 3 – לשון חכמים, הישג 5 – הבנה ופרשנות

* נרשום על הלוח רשימה של כ- 10 מאכלים, כשעל כל אחד מהם ברכה אחרת. בצד השני נכתוב את כל הברכות האחרונות שיש: "בורא נפשות", "על המחייה" (מעיין שלוש), ברכת המזון.
* נבקש מהתלמידים להתאים בין המאכל לברכה עליו. חשוב שנכתוב מאכלים מגוונים – אדמה, עץ, שבעת המינים, מזונות, לחם. כמו כן חשוב שיהיו רשומים מאכלים שיש בכל בית – דגני בוקר וכו'. רעיונות לרשימה (שימו לב – שמנו בכוונה דברים שעלולים לבלבל כמו בננה ואורז):
  + תפוחים
  + תמרים
  + ענבים
  + מלפפון
  + גמבה
  + קןרנפלקס
  + עוגה
  + לחם
  + אורז
  + בננה
* לאחר שהתלמידים התאימו בין המאכל לברכה האחרונה שלו נעבור לחוברת העבודה ונמלא את משימה 1.

למורה – ישנו דף מלווה עם הטבלה ממשימה 1 ועם התרשים ממשימת האתגר – לשימושך.

* נמלא את התרשים במשימת האתגר – לחוד או יחד, לפי רמת הכיתה.

למורה – כשמדברים על אורז ניתן ללמד את התלמידים את ראשי התיבות אמ"ן – **א**ורז-**מ**זונות-**נ**פשות. אלו ראשי תיבות שמקילים על הזיכרון.

**משימה 2 + 3 - כמות המזון והמשקה שלפניה ואחריה צריך לברך**

הישג 5 – הבנה ופרשנות

* נשאל את התלמידים האם תמיד צריך לברך על כל אוכל – גם לפניו וגם אחריו.
* נבקש מהתלמידים להביא דוגמאות ולנמק את דעתם.
* נעבוד לפי ההוראות בחוברת העבודה, משימות 2 ו- 3.
* בסוף העבודה בחוברת נענה יחד על החידון הבא:

תמיד מברכים ברכה ראשונה על אוכל **נכון / לא נכון**

תמיד מברכים ברכה ראשונה על שתיה **נכון / לא נכון**

שיעור אכילה לברכה אחרונה הוא כזית **נכון / לא נכון**

שיעור אכילה לברכה אחרונה הוא כביצה **נכון / לא נכון**

מברכים ברכה אחרונה רק אם אני שבע **נכון / לא נכון**

על שתיית מים לא מברכים בכל אופן אף פעם **נכון / לא נכון**

על תה מברכים ברכה אחרונה אבל לא ראשונה **נכון / לא נכון**

על שוקו חם לא מברכים ברכה אחרונה **נכון / לא נכון**

* אם רוצים לגוון ולא להסתפק ב"נכון" ו"לא נכון", ניתן לחלק לכל תלמיד שני פתקים בשני צבעים שונים. חשוב שיהיו אותם שני צבעים לכל הכיתה. פתק אחד יסמן את המילה "נכון" ופתק שני את "לא נכון". כל פעם המורה ישאל שאלה, והתלמידים ירימו את הפתק עם התשובה – נכון או לא נכון.

**משימה 4 - טעות בברכה ומצבי ספק**

הישג 5 – הבנה ופרשנות, הישג 6 - ערכים

* נעבור בחוברת העבודה במשימה 4.
* נבקש מזוגות המעוניינים לבוא ולהציג את ההצגות של המקרים בחוברת.
* נדון לגבי כל הצגה מה הדין ומדוע.

**סיכום – העיקר הכוונה:**

* כיוון שהשיעור היה עמוס בהלכות, נזכיר כי העיקר הכוונה. ברור שהכי טוב לברך על כל מאכל את הברכה המתאימה לו – ראשונה ואחרונה. אבל בסופו של דבר, העיקר זו הכוונה.
* נצייר בגדול על הלוח את הריבוע הבא ונמצא בו כמה שיותר פעמים את המילה "כוונה" (יש לפחות 10). מותר ללכת במאוזן או במאונך, אחורה או קדימה, אך לא באלכסון. מותר להשתמש כמה פעמים באותה אות, כל פעם עם המשך אחר.

|  |  |  |  |  |
| --- | --- | --- | --- | --- |
| **כ** | **ו** | **ו** | **נ** | **ה** |
| **ו** | **כ** | **נ** | **ה** | **נ** |
| **ו** | **נ** | **ו** | **ו** | **ו** |
| **נ** | **ה** | **כ** | **כ** | **ו** |
| **ה** | **נ** | **ו** | **ו** | **כ** |

**דרכי יישום ולימוד:**

* זריקת כדור נייר
* התאמת מאכל לברכה שלו
* זכירה בעל פה של ברכת "מעין שלוש"
* הצגות מצבים שונים ברכות
* ריבוע קסם לסיכום

**הפנמה וערכים:**

* חשיבות הכוונה בברכות
* הבנת ה"הגיון" מאחורי הברכות

בע"ה

**פרק כ"ו ו- כ"ח – ברכות שונות על מאכלים שונים – דף לתלמיד**

1. סכמו בטבלה את השפעת **מקום הגידול** של המוצרים השונים על נוסח ברכת "מעין שלוש".

|  |  |  |
| --- | --- | --- |
|  | **גדלו בארץ ישראל** | **גדלו בחוץ לארץ** |
| חמשת מיני דגן  (שמברכים עליהם מזונות) | מנהג הספרדים:  מנהג האשכנזים: |  |
| פירות שבעת המינים |  |  |
| יין ומיץ ענבים |  |  |

1. השלימו את הברכה המתאימה בתרשים לפניכם.

|  |  |  |  |  |  |  |
| --- | --- | --- | --- | --- | --- | --- |
| "בורא פרי העץ" או "בורא פרי האדמה"? | | | | | | |
|  |  |  | | |  |  |
| צמחים חד שנתיים |  | צמחים רב שנתיים | | | | |
|  |  |  | | |  |  |
|  |  | הגזע והענפים מתקיימים משנה לשנה | | |  | בכל שנה יוצא מהשורשים גזע חדש |
|  |  |  | | |  |  |
|  |  | מוציא פירות בשנה הראשונה |  | לא מוציא פירות בשנה הראשונה |  |  |
|  |  |  |  |  |  |  |
|  |  | דעה א:  דעה ב:  הכרעת ההלכה: |  |  |  | **בהצלחה!** |

**יחידה 19 - ברכת המזון - פרק כ"ד**

**מטרות:**

לאחר לימוד היחידה נדע לענות על השאלות הבאות:

1. מהו המבנה של ברכת המזון ומה הנושא של כל אחת מהברכות שכלולות בברכת המזון?
2. מהן ההלכות שיש להקפיד עליהן בזמן הברכה?
3. מה דינו של מי **ששכח לברך** את ברכת המזון או שהוא **מסופק אם בירך** את ברכת המזון?

**מושגי בסיס:**

ספק דאורייתא לחומרא \* ספק דרבנן לקולא

**זמן מוקצב:** שני שיעורים

**מבנה השיעור**:

**פתיחה – תודה**

* נשחק "מי בא למסיבה": נביא חפץ שאפשר למסור אותו מתלמיד לתלמיד או להעביר אותו מתלמיד לתלמיד (דוגמת כדור קטן, קלמר או תכולתו, בקבוק וכו'). נסביר שיש כלל שרק אנחנו המורים יודעים אותו. מי שפועל לפי הכלל הזה – בא למסיבה. מי שלא – לא. אחרי כל תלמיד המורה יאמר אם התלמיד בא למסיבה או לא, ולאט-לאט התלמידים יצטרכו לזהות מה המכנה המשותף של מי שבא למסיבה.

למורה – הכלל הוא מי שאומר "תודה" כשהוא מקבל את החפץ. למשל זרקת לתלמיד א'. אם הוא אומר תודה – הוא בא למסיבה. לא אומר – לא בא. תלמיד א' מעביר לתלמיד ב'. אם תלמיד ב' אומר תודה – בא למסיבה. לא אומר – לא בא. וכן הלאה.

* נמתין שהתלמידים יזהו את הכלל לפיו אנו קובעים מי בא למסיבה. במידה ולא מזהים אחרי סבב אחד – ניתן רמז: שימו לב מה התלמיד עושה או לא עושה בעת קבלת החפץ.
* בסיום המשחק נדון: הכלל היה אמירת תודה. למה התודה היא כל כך חשובה?
* נאמר שבשיעור זה נלמד על תודה מיוחדת שאנו אומרים על משהו שאנו מקבלים.
* נבקש לפתוח בפרק כ"ד ולומר למי מודים ועל מה ואיך (למי? לקב"ה. על מה? על האוכל. איך? ברכת המזון).

**משימה 1 מבנה ברכת המזון**

הישג 1 – יסודות התורה שבעל פה, הישג 2 – מושגים, הישג 4 – מבנה, הישג 5 – הבנה ופרשנות

* נשאל את התלמידים לדעתם האם ברכת המזון היא חובה מדאורייתא או מדרבנן. מי שעונה עליו לנמק.
* נכתוב על הלוח "ואכלת ושבעת וברכת".
* נשאל: איזו מילה נראית מיותרת? מדוע? מה אפשר ללמוד מהמילה "ושבעת"?
* נמלא את משימה 1 בחוברת העבודה. לאחר מכן נעבור יחד בצורה יסודית על הטבלה בחוברת העבודה סוף משימה 1. היא מסכמת את החומר היטב וחשוב לזכור אותה.

**משימה 2 - דיני ברכת המזון**

הישג 5 – הבנה ופרשנות

* נפנה לתמיד מסוים, נאמר לו משהו בלב, ונשאל אם הבין מה אמרנו. כמובן אין סיכוי שהתלמיד ינחש מה אמרנו. לאחר מכן נאמר לו את אותו דבר, אך רק השפתיים זזות והקול אינו נשמע. נשאל אם הבין מה אמרנו. הפעם יש יותר סיכוי שיבין, אך עדיין יהיה לו קשה. לבסוף נאמר את אותו דבר בלחש. לא ממש בקול אבל שכן ישמעו לחישה. כעת וודאי שהתלמיד יבין מה אמרנו.
* נודה לתלמיד ונשאל את כל הכיתה איך זה קשור לברכת המזון (רמז: הלכה ו'). נבין שלברך בלב זה כמו מה שעשינו בהתחלה. כמו שאנחנו לא שומעים – גם לקב"ה יהיה "קשה" לשמוע. לעומת זאת מה שיוצא מהשפתיים יש לו יותר ביסוס, הוא יותר משפיע עלינו.
* נסביר כי כעת נכין מדריך מקורי להלכות ברכת המזון על פי ההנחיות בחוברת העבודה, ונמלא את משימה 2 בחוברת.

**משימה 3 - מי ששכח לברך ברכת המזון**

הישג 5 – הבנה ופרשנות

* נדון:
  + למי קרה פעם מקרה שהוא רצה לעשות משהו אבל פשוט שכח?
  + מה היה הגורם לשכחה?
  + מה עשיתם באותו מקרה?
* נאפשר לתלמידים לשתף מעט, ונאמר שלפעמים אנחנו חושבים על משהו אחר (מסיחים את הדעת) ולכן עלולים לשכוח גם משהו שאנחנו מאוד רוצים. התורה יודעת שאנחנו בני אדם ולפעמים טועים, ולכן ישנן הלכות המתייחסות למקרים של שכחת ברכת המזון. כעת נלמד את המקרים.
* לאחר הלימוד נבצע את משימה 3 בחוברת העבודה.

**משימה 4 - מצבי ספק**

הישג 5 – הבנה ופרשנות

* נחלק לתלמידים דף עבודה ובו הטבלאות המופיעות בחוברת לתלמיד במשימה 4. נמלא את הטבלאות לחוד, בחברותא או יחד, לפי ההתאמה לרמת הכיתה.

**הרחבה:**

* ברכה רביעית של ברכת המזון, ברכת "הטוב והמטיב", נתקנה בעקבות אירוע כואב. מצאו בתוך החורבן נקודה טובה להודות עליה, ועליה תיקנו ברכת הודיה. מה אפשר ללמוד מכך? (החובה להודות לה' על דברים טובים, גם כאשר הם באים בנסיבות בעיתיות).

**סיכום:**

* נערוך חידון נכון /לא נכון על כלל דיני ברכת המזון:

1. ברכת המזון היא תמיד מדאורייתא – נכון / לא נכון
2. מי שלא ברך ברכת המזון תמיד חוזר – נכון / לא נכון
3. מי שנזכר שלא ברך ברכת המזון ועברה כבר רבע שעה חייב לברך ברכת המזון – נכון / לא נכון
4. יש שלש ברכות מהתורה וברכה אחת מדאורייתא – נכון / לא נכון
5. הפסוק ממנו לומדים את חיוב ברכת המזון הוא "השמיים שמים לה'" – נכון / לא נכון
6. נשים חייבות בברכת המזון – נכון / לא נכון

**רעיונות הוראה ויישום:**

* דף עבודה
* חידון
* משחק "מי בא למשיבה"
* הדגמה – אמירה בלב, בשפתיים ובלחש

**הפנמה וערכים:**

* הודיה לה' – הכרת הטוב
* מציאת נקודה טובה להודות עליה – ברכה רביעית

בע"ה

**דף לתלמיד - פרק כ"ד – ברכת המזון**

**מצבי ספק**

1. לפניכם תרשים המסכם את הלכות ט"ו-ט"ז. השלימו את התרשים.

|  |  |  |
| --- | --- | --- |
| ספק אם בירך ברכת המזון | | |
|  |  |  |
|  |  |  |
|  |  |  |
|  |  |  |
|  |  |  |
|  |  |  |

1. הלכה יז עוסקת בחובת הנשים לברך את ברכת המזון. השלימו את התרשים.

**בהצלחה!**

|  |  |  |
| --- | --- | --- |
| חובת הנשים לברך ברכת המזון | | |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |

**יחידה 20 - ברכת הריח - פרק כ"ט**

**מטרות:**

לאחר לימוד היחידה נדע לענות על השאלות הבאות:

1. איזו ברכה צריך לברך **לפני** שמריחים צמחים בעלי ריח נעים?
2. מדוע לא מברכים **לאחר** שמריחים צמחים בעלי ריח נעים?

**מושגי תוכן:**

ברכת הריח \* טעות בברכת הריח ומצבי ספק

**זמן מוקצב**: שיעור אחד

**מבנה היחידה:**

**פתיחה – עם כל החושים**

* נרשום על הלוח את חמשת החושים, ונראה בעזרת התלמידים איך כל חוש קשור לברכות:
  + ראייה – רואים את הפרי
  + שמיעה – שומעים את הברכה, עונים "אמן"
  + מישוש – מרגישים את הפרי – בשל או בוסר? קשה או רך? חלק או מחוספס? עם קליפה או ללא?
  + טעם – טועמים את הפרי
  + ריח – ? על זה נדבר בשיעור זה!
* נשאל את התלמידים מתי במהלך החיים מברכים על ריח, ונראה שבעיקר בהבדלה.
* נשים לב שמתוך חמשת החושים, חוש הריח הוא היחיד שאיננו גופני, אלא קשור לנשמה.
* נזכיר שלמדנו בעבר על "100 ברכות ביום". ימים שלא מגיעים בהם למאה ברכות – ניתן להשלים למאה בעזרת ברכות הריח.

**משימה 1 - דבר שהנפש נהנית ממנו**

הישג 5 – הבנה ופרשנות

* נאמר לתלמידים שברכות הריח הן חלק מ"ברכות הנהנין", ונדון:
  + למה שמו את ברכות הריח יחד עם ברכות הנהנין?
  + כמה פעמים ביום מברכים על אוכל לעומת כמה פעמים בשבוע מברכים על ריח?
  + ממה נובע ההבדל?
* נעבוד לפי ההוראות בחוברת העבודה, משימה 1.

**משימה 2 - ברכות הריח השונות**

הישג 3 – לשון חכמים, הישג 5 – הבנה ופרשנות

* נביא לכיתה תמונות של סוגי בשמים שונים לפי המפורט בהלכה (שמות הבשמים מופיעים בהלכה) – כאלה שיש להם גזע קשה שנשאר משנה לשנה, צמחים חד שנתיים, צמחים שיש להם גבעול (לא משנה אם רך או קשה) שיוצא מהשורש בכל שנה מחדש, צמחים עם גבעול רך שנשאר משנה לשנה.
* נלמד מה מברכים על כל סוג ומדוע.
* נעבוד בחוברת העבודה במשימה 2.

**משימה 3 - טעויות ומצבי ספק בברכת הריח**

הישג 5 – הבנה ופרשנות

* נמלא יחד את התרשימים המופיעים בחוברת לתלמיד במשימה 3.

**משימה 4 - מקרים שבהם לא מברכים על ריח טוב**

הישג 5 – הבנה ופרשנות

* נצייר על הלוח "קליעה למטרה", ונשאל איך זה קשור להלכות י"א ו-י"ד.
* נוציא מהתיק בושם ומטהר אוויר לשירותים, ונשאל איך הם קשורים להלכות י"ב-י"ג ומה ההלכה.
* נעבוד בחוברת העבודה במשימה 4.

במידה ויש זמן – נמלא גם את משימת האתגר.

**סיכום:**

* נביא לכיתה כמה סוגי צמחי תבלין, נעביר אותם בין התלמידים וכל פעם נברך על כל אחד מהם את הברכה המתאימה.

חשוב לענות "אמן" בקול, ובכך להוסיף לאווירה המיוחדת בכיתה. מספיק שיש 30 תלמידים בכיתה ונביא 3 סוגי צמחים עם ריח – והרווחנו 90 ברכות! מדהים!

**הוראה ויישום:**

* קישור לחמשת החושים
* תמונות של סוגי צמחים שונים
* המחשה בכיתה – בושם ומטהר אוויר
* סיום מוחשי – ברכות מתאימות

**הפנמה וערכים:**

* לכל דבר הברכה המיוחדת עליו, חשוב ללמוד אבל יש פיתרון גם למי שלא יודע או לא זוכר

**יחידה 21 - ברכת שהחיינו - פרק ל**

**מטרות**

במהלך לימוד היחידה:

1. נכיר את המקרים השונים שבהם מברכים שהחיינו.
2. נלמד כיצד יש לנהוג כאשר אוכלים פרי חדש.
3. נדע מהם הפירות שמברכים עליהם שהחיינו.

**זמן מוקצב:** שיעור אחד

**מבנה היחידה:**

* נשאל את התלמידים: מי בן/בת ראשונים ולמי יש אח/אחות (מאותו המגדר) הגדולים ממנו במשפחה?
* בהתאם לתשובות נשאל את אלו בעלי האח/אחות הגדולים? האם כל הבגדים שיש לכם הם חדשים או שלפעמים אתם מקבלים בגדים שהיו כבר של אחיכם הגדולים?
* נבקש מהתלמידים לשתף האם יש להם תחושות שונות כשהם מקבלים בגד שכבר היה של אח/אחות גדולים או כאשר קונים להם בגד חדש מיוחד עבורם.
* נדון: ממה נובעת התחושה השונה? מה זה עושה להם? האם הם משוויצים יותר בבגד שהוא חדש לגמרי מאשר בבגד שהיה של אח/אחות גדולים?
* נסביר לתלמידים שעל התחושה הזו בדיוק תיקנו את ברכת "שהחיינו".
* נקרא בחוברת העבודה את הדו שיח והשאלה תחת הכותרת "דיון".

**משימה 1 - מתי מברכים שהחיינו?**

הישג 5 – הבנה ופרשנות

* נשאל את התלמידים האם רק על בגד חדש מברכים "שהחיינו".
* נבקש מהתלמידים שיעלו דוגמאות שונות של מקרים בהם מברכים "שהחיינו".
* נמלא את משימה 1 בחוברת העבודה.

**משימה 2 - סדר ברכת שהחיינו על פרי חדש**

הישג 2 – מושגים, הישג 5 – הבנה ופרשנות

* נכתוב על הלוח רשימת מטלות:

(1) לאכול (2) לפתוח את המקרר (3) להיכנס למטבח (4) להוציא את האוכל

* נבקש מתלמיד לעשות סדר ברשימה ולהסביר לנו מהו סדר הפעולות הנכון.
* נוסיף שתי מטלות נוספות: (5) לחמם את האוכל בתנור (6) להדליק את התנור
* נבקש מתלמיד נוסף להכין רשימה חדשה ולהסביר איפה המטלות הנוספות נכנסות ברשימה.
* נדון עם התלמידים - אם המטלות האלה נתווספו באחרונה, למה הן לא פשוט אחרונות לביצוע?
* נגיע למסקנה כי יש סדר הגיוני ויש סדר כרונולוגי. לפעמים מתאים יותר כך ולפעמים אחרת.
* בהתאם למסקנה הזו, נציע כי גם עם ברכת "שהחיינו" יש דיון דומה, ולשם כך נמשיך את העבודה בחוברת ונמלא את משימה 2.

**סיכום:**

* נשמיע לכיתה את השיר "שהחיינו" הבא: <https://www.youtube.com/watch?v=BJuW9kaL4lk>
* נבקש מהתלמידים כי תוך כדי האזנה יכתבו על דף אירועים שקרו להם או שהם רוצים שיקרו להם בעתיד, שעל פי ההלכות שלמדנו, עליהם הם צריכים לברך שהחיינו. את הדף הם ישמרו לעצמם ולא יציגו לאחרים כך שיוכלו לכתוב בחופשיות ולהתחבר לנושא.

**הצעות הוראה, המחשה ויישום:**

* דוגמא מחיי התלמידים
* סידור סדר פעולות
* שיר סיום
* עבודה אישית – "שהחיינו"

**הפנמה וערכים:**

* היכולת לעצור רגע, להתבונן על הטוב, להודות עליו ולברך. לא לקבל כלום בתור מובן מאליו.

**יחידה 22 - ברכות על הניסים וברכת הגומל - פרק ל"א ופרק ל"ג**

**מטרות:**

במהלך לימוד היחידה נלמד על ברכת "**שעשה נסים לאבותינו במקום הזה**", על ברכת **"שעשה לי נס במקום הזה"** ועל ברכת **"הגומל"**, ובאילו מצבים מברכים כל אחת מהן.

**מושגי בסיס:**

ספק ברכות להקל – ברכה ללא שם ומלכות

**מושגי תוכן:**

ברכת "שעשה נסים לאבותינו במקום הזה" \* ברכת "שעשה לי נס במקום הזה" \* ברכת "הגומל"

**זמן מוקצב:** שיעור אחד

**מהלך השיעור:**

**משימה 1 - ברכת "שעשה נסים לאבותינו במקום הזה"**

הישג 2 – מושגים, הישג 5 – הבנה ופרשנות, הישג 6 - ערכים

* "נס או לא נס" – נציג רשימת אירועים. תלמיד שחושב שהאירוע הוא נס ירים את ידו, תלמיד שחושב שלא מדובר בנס – לא ירים.
  + קריעת ים סוף
  + מלחמת ששת הימים
  + מתן תורה בקולות וברקים
  + תינוק שנולד
  + כוח המשיכה של כדור הארץ
  + חולה שמחלים משפעת
  + חולה שמחלים מווירוס קורונה אחרי שהוא כבר היה מונשם ומורדם
  + מטוס מצליח לנחות עם מנוע מושבת
  + מכבים מנצחים את היוונים
  + תולים את המן הרשע
* נשאל את התלמידים מה לדעתם מגדיר נס או לא? מה ההיפך מנס?
* איך לדעתם מרגיש אדם שנעשה לו נס? אילו תחושות ורגשות יש לו? נבקש מהתלמידים להעלות רעיונות.
* האם לדעתם יש הבדל אם הנס נעשה לאדם אחד או ליותר מאדם אחד? זה מעלה או מוריד מאיכות הנס?
* עם כל המידע הזה, נשלח את התלמידים למלא את משימה 1 בחוברת העבודה.

**משימה 2 - ברכת "שעשה לי נס במקום הזה"**

הישג 2 – מושגים, הישג 5 – הבנה ופרשנות

* נשאל את התלמידים מי צפה אי פעם במשחק ספורט בבית.
* כעת נשאל מי היה באירוע ספורט משמעותי: משחק כדורגל באצטדיון / משחק כדורסל באולם וכדומה.
* נדון עם התלמידים מה ההבדל בין השניים. בסופו של דבר אין לנו שום השפעה על המשחק. האם אנחנו מעדיפים לראות אותו מהבית או להיות במגרש עצמו? מה מיוחד במקום?
* נבקש שני מתנדבים. אחד ימציא סיפור לכיתה על משחק כדורסל אותו הוא ראה מהבית. השני יספר את אותו הסיפור מנקודת מבט של אדם שהיה במגרש עצמו ונכח במשחק בזמן אמת (אפשר לספר על בסיס הנתונים בנספח 1).
* נשאל את התלמידים מה ההבדלים בהם חשו בין הסיפורים ומדוע לדעתם יש כאלה הבדלים.
* נמלא את משימה 2 בחוברת העבודה.

**משימה 3 - סוג הדרך שאחריה צריך לברך "הגומל"**

הישג 2 – מושגים, הישג 5 – הבנה ופרשנות, הישג 6 - ערכים

* נציג לתלמידים את ההלכה כי עוברי דרכים צריכים להודות. ננסה יחד להבין במה מדובר. נציג לתלמידים מקרה ונשאל על כל שלב אם נראה שיש מה להודות:
* אדם נוסע באוטובוס בתוך העיר
* אדם נוסע על אופנוע בכביש עירוני
* אדם נוסע על אופנוע בכביש בין עירוני
* אדם שורד תאונת דרכים בתוך העיר
* אדם הולך ברגל ומטייל במסלול טיול מוכר ברמת הגולן
* אדם משתתף במירוץ מרתון – 42 ק"מ מחוץ לעיר.
* נשאל את התלמידים מה לדעתם מגדיר את הנקודה בה צריך להודות?
* נמלא את משימה 3 בחוברת העבודה.

**סיכום:**

* נצפה עם התלמידים בסרטון על "מבצע יונתן"[**https://www.youtube.com/watch?v=81X0vHxxOCg**](https://www.youtube.com/watch?v=81X0vHxxOCg)
* נסכם כי ניסים קורים בימינו גם כן. צריך רק לדעת לראות אותם וכמובן להודות לקדוש ברוך הוא עליהם.

**הצעות הוראה, המחשה ויישום:**

* רשימת אירועים – נס או לא נס
* משל למשחק ספורט
* סרטון

**הפנמה וערכים:**

* הבנה שחיינו מלאים ניסים, קטנים וגדולים.

**נספח 1 – נתונים למשחק כדורסל**

המשחק התקיים בין קבוצות מכבי יבחושה והפועל סבבה.

אני אוהד של הפועל.

הפועל סבבה ניצחו בתוצאה 80-79 בשלשה מחצי מגרש בשנייה האחרונה.

האולם היה מלא עד אפס מקום. לקח כחצי שעה לצאת מהמגרש.

# יחידה 23 - ברכות הראייה - פרק לד ופרק לה

**מטרות:**

במהלך לימוד היחידה נכיר ברכות שונות שמברכים ומשבחים את ה' כאשר רואים מקומות, אנשים או תופעות טבע יוצאי דופן.

**מושגי תוכן:**

ברכות הראייה

**זמן מוקצב**: שיעור אחד

**מבנה השיעור:**

**פתיחה – מצא את ההבדלים...**

* נקריא לתלמידים קטע המדבר על ארץ ישראל לפני 150 שנה:

במאה ה־19 הגיעו מאירופה צליינים רבים לתור את ארץ הקודש. הסופר הנודע מארק טוויין (1835־1910) הצטרף בשנת 1867 להפלגה ארוכה במסגרת מסע תיור מאורגן ראשון של אזרחים אמריקנים בספינת קיטור. בתמורה להשתתפות במסע התבקש טוויין לשלוח רשימות לעיתון. רשמיו התפרסמו בספר "מסע תענוגות בארץ הקודש".

טוויין ביקר בארץ בשיא הקיץ. הוא סבל מן החום ומתנאי השהייה העלובים, וכך הוא חותם את ספרו:

"נדמה לי שמכל הארצות בעלות הנוף המדכדך, ארץ ישראל מחזיקה בכתר. הגבעות קירחות, צבען דהוי, וצורתן רחוקה מלשובב את העין. העמקים הם מדבריות מכוערים המעוטרים בשוליהם בצמחייה דלה שפניה כמו אומרות יגון וייאוש… כל קו הוא גס, צורם, וכל תו הוא חד, ללא פרספקטיבה – המרחק אינו מחולל כאן קסמים. זוהי ארץ משמימה, חסרת תקווה, שבורת לב. ארץ ישראל יושבת עטויה שק ואפר. רובצת עליה קללה שייבשה את שדותיה ודיכאה את אונה… לירושלים הנודעת עצמה, השם המפואר בתולדות האנושות, אבדה כל גדולתה עתיקת היומין, והיא הפכה לכפר אביונים… ארץ ישראל שוממה ומכוערת".

* נקרין לתלמידים [מצגת](http://www.levladaat.org/data/upl/yesodi/FRUITS.pptx) המתייחסת לאותה ארץ בדיוק, בהפרש 150 שנה.
* ניתן להקרים גם סרטון של 2.5 דקות, "ישראל – כנגד כל הסיכויים", של אתר "אש התורה", ובו נתונים מדהימים על ישראל:

<https://www.youtube.com/watch?v=nDFRfjQ3FpM>

* לחילופין (או בנוסף...) אפשר להקריא נתונים על מדינת ישראל ביום העצמאות ה- 68. פשוט מדהים:

<https://mida.org.il/2016/05/12/%D7%99%D7%95%D7%9D-%D7%94%D7%A2%D7%A6%D7%9E%D7%90%D7%95%D7%AA-%D7%94-68-%D7%9E%D7%A9%D7%92%D7%A9%D7%92%D7%99%D7%9D-%D7%95%D7%97%D7%96%D7%A7%D7%99%D7%9D-%D7%9E%D7%90%D7%99-%D7%A4%D7%A2%D7%9D/>

* נדון על הפער העצום הזה שקיים בין תיאוריו של מארק טווין ובין המצב היום.
* נשאל: ועל כל הטוב הזה... לא ראוי להודות?
* נסביר כי יש ברכה מיוחדת שחז"ל תיקנו בדיוק על הפלא הזה. מברכים אותה כשמגיעים למקום ישוב חדש בארץ-ישראל, ואן יש בו בית כנסת – נכנסים אליו ומברכים בו.
* נכתוב על הלוח את הברכה ונבקש מהתלמידים להסביר אותה: "ברוך אתה מציג גבול אלמנה!" (אלמנה = ארץ ישראל בשיממונה, כמו אישה ללא בעל. והיום – כאילו התחתנו מחדש, עם-ישראל שב אל ארץ ישראל ומפריח את השממה, ארץ ישראל כבר לא לבד).

**משימה 1 - ברכת "מציב גבול אלמנה" וברכות על ראיית חכמים**

הישג 2 – מושגים, הישג 5 – הבנה ופרשנות, הישג 6 - ערכים

* נסביר כי היום נלמד על ברכות פחות מוכרות, כאלה שזוכים לברך פעמים ספורות בכל החיים.
* נערוך בכיתה שאלון בו נציג ברכות. עבור כל ברכה נציע שלוש אפשרויות על מה מברכים את אותה הברכה. התלמידים יצטרכו לנחש את התשובה הנכונה ולהסביר מדוע בחרו דווקא בה. להלן החידון:

א. "שהחיינו" מברכים על:

1. בגד חדש

2. אוכל טעים

3. חבר כאשר הוא מגיע באיחור למפגש

ב. "שחלק מכבודו ליראיו" מברכים על:

1. כומר

2. שופט בית משפט

3. תלמיד חכם

4. מלך ישראל

ג. "אשר יצר אתכם בדין" מברכים:

1. בניחום אבלים

2. בבית קברות

3. בלוויה

ד. "מציב גבול אלמנה" מברכים על:

1. חורבן בתי יהודים בארץ ישראל

2. מי שרואה בתי ישראל ביישובם

3. אלמנה שהתחתנה שוב

ה. "שנתן מחכמתו לבשר ודם" מברכים על:

1. כשרואים אדם חכם מאוד

2. כשרואים יהודי חכם

3. כשמצליחים במבחן ממש קשה

* נדייק כי היום נעסוק בברכת "מציב גמול אלמנה" וברכות על ראיית חכמים.
* נשים לב כי נוסח הברכות הללו שונה מעט מנוסח ברכה שאנו מכירים. ננסה שהתלמידים ישימו לב להבדל, ואם לא, נרמוז: בברכה רגילה מברכים "ברוך אתה ה' אלוקינו מלך העולם..." ואז ממשיכים, למשל "בורא פרי העץ". ואילו בברכות הללו אין הזכרת שם ומלכות. יש "ברוך אתה ה'" ומיד את סיום הברכה.
* נשמע מהתלמידים רעיונות להסבר לכך, ונרחיב: הדבר נובע מהכלל הידוע: "ספק ברכות להקל". פעמים רבות יש ספק האם תקנת הברכה הייתה על מצב מסוים או לא. במקרים כאלו מתעוררת בעיה: מצד אחד - אם המצב שלפנינו הוא כן המצב שעליו תיקנו חכמים את הברכה – הרי שחובה עלינו לברך! מצד שני – אם המצב שלפנינו אינו המצב שלגביו תיקנו חכמים את הברכה – לא נוכל לברך, שמא הברכה תהיה ברכה לבטלה! לכן פעמים רבות נמצא בהלכה את ההכרעה שצריך לברך, אך ללא הזכרת "שם ומלכות" – כך מצד אחד אנו זוכים להודות לה' על פלא הבריאה שראינו ומצד שני ניצלים מספק ברכה לבטלה.
* נמלא את משימה 1 בחוברת העבודה.
* לסיכום נושא ברכת "מציג גבול אלמנה" ניתן להקרין סרטון של חצי דקה בו רואים את הרב דב ליאור מברך את הברכה בישוב החדש "לשם" שבשומרון:

<https://www.youtube.com/watch?v=AAVIg694XTc>

**משימה 2 - ברכות על תופעות טבע**

הישג 2 – מושגים, הישג 5 – הבנה ופרשנות, הישג 6 -ערכים

* נבקש מהתלמידים ללמוד בחברותות ולעבוד על משימה 2, ולאחר מכן נערוך סבב ונשמע את הסיפורים שחיברו התלמידים.

**סיכום:**

* נתלה בכיתה תמונות (מצורפות בנספח 1). התלמידים יצטרכו לומר מה מברכים כשרואים את המוצג בתמונה.

**הצעות הוראה, המחשה ויישום:**

* השוואה בין ארץ-ישראל של לפני 150 שנה ובין הארץ היום – כולל מצגת, סרטון, כתבה בעיתון
* חידון ברכות
* חיבור סיפורים על ברכות הראייה
* זיהוי ברכות לפי תמונות

**הפנמה וערכים**:

* הודיה על השפע והטוב שהקב"ה מרעיף עלינו.

**נספח 1 - תמונות**













**יחידה 24 - קדושת ארץ ישראל, ט"ו בשבט והפרשת תרומות ומעשרות –**

**פרקים צ"א, ק"ב ו-ק"ד**

**מטרות:**

במהלך לימוד היחידה:

1. נדע במה מיוחדת ארץ ישראל מכל הארצות.
2. נלמד איזו מצווה מקיימים הגרים בארץ ישראל.
3. נדע מהי משמעות הקביעה שט"ו בשבט הוא ראש השנה לאילנות.
4. נלמד על מצוות הפרשת תרומות ומעשרות.

**מושגי בסיס**

ספק ברכות להקל

**מושגי תוכן**

מצוות יישוב ארץ ישראל \* ראש השנה לאילנות \* טבל \* תרומות ומעשרות \* פדיון מעשר שני

**זמן מוקצב:** שיעור אחד

**מבנה השיעור:**

**פתיחה – קדושת ארץ-ישראל**

* נערוך טבלה על הלוח, עמודה אחת תהיה "ארץ ישראל", עמודה שנייה "חוץ לארץ" ועמודה שלישית "גם וגם".
* נקריא רשימת מושגים ונשאל את התלמידים לאיזו עמודה המושג שייך.
* המושגים: תפילין תפילה אנטישמיות בית לאומי

קידוש ה' צה"ל מצוות מצוות התלויות בארץ

קדושה יום טוב שני יום הזיכרון יום העצמאות

לימוד תורה מלחמות

* נערוך עם התלמידים דיון קצר על הטבלה באופן כללי ומה היא מייצגת.
* נתעכב על המושג קדושה. נשאל את התלמידים למה לדעתם הם שייכו אותו בעמודה הספציפית בו הוא נמצא, מה זו בכלל קדושת ארץ ישראל? מישהו ראה את זה ברחוב?
* נעבוד בחוברת העבודה תחת הכותרת "קדושת ארץ-ישראל".
* נצייר על הלוח מאזניים. נבקש מהתלמידים לומר כמה שיותר מצוות (עשה ולא תעשה) מכל הסוגים, ואת כולן נכתוב בכף אחת של המאזניים. רצוי המון מצוות, שהכף תתמלא ותגלוש החוצה.
* נבקש מהתלמידים לקרוא את פרק ק"ב הלכה ג' ולומר מה לכתוב בכף השנייה של המאזניים כדי שיווצר שוויון (התשובה היא: לגור בארץ ישראל! מדהים).

**משימה 1 + 2 - הפרשת תרומות ומעשרות**

הישג 2 – מושגים, הישג 5 – הבנה ופרשנות, הישג 6 - ערכים

* נצייר טבלה חדשה בעלת שתי עמודות - "תלויה בארץ" "לא תלויה בארץ".
* נקריא את המצוות הבאות ונבקש מהתלמידים לשייך אותם לעמודה הנכונה:

ברית מילה שחיטה מעשרות צדקה חדש

ואהבת לרעך כמוך תרומה גדולה מעשר שני חלה לא תרצח

מעשר ראשון שבת תרומת מעשר כלאיים שמיטה

* נשאל את התלמידים מי מכיר את המושג "מצוות התלויות בארץ", לאור מה שעשינו בטבלה, מה לדעתם המשמעות של המושג?
* נביא לכיתה מספר פירות מאותו סוג, ונדגים בפועל, רק ללא שם ה', כיצד מתבצעת הפרשת תרומות ומעשרות ומה זה כל מושג. ניתן להרחיב ולהסביר מהן שנים של מעשר שני, מהן שנות מעשר עני, באיזו שנה אנו נמצאים היום ומה המשמעות של זה.
* נעבוד לפי ההוראות בחוברת העבודה במשימות 1 + 2. הן ברורות ומקיפות את החומר בצורה מיטבית.
* נחלק לתלמידים דף עבודה (מצורף), ונבקש למלא את הטבלה על תרומות ומעשרות (לאחר לימוד פרק ק"ד, באופן עצמאי, בחברותו או בכיתה).

**משימה 3 - ט"ו בשבט**

הישג 2 – מושגים, הישג 5 – הבנה ופרשנות

* נשאל את התלמידים אם התבוננו פעם על הטבע בתקופה של ט"ו בשבט.
* נשים לב כי בתקופה זו, רוב עולם הצומח עדיין בתרדמת חורף, ורק השקדייה מעיזה ככה לפרוח.
* נדון: אז למה ראש השנה לאילנות הוא בט"ו בשבט? היה יותר הגיוני שיהיה באזור פסח, ניסן, אז הכל פורח, ירוק ומלבלב!
* נשמע תשובות, ונסביר כי החכמה היא לחגוג דווקא אז, כשעוד לא רואים את הפריחה בפועל, אבל יודעים שהיא קיימת. יודעים שהעץ בתהליך התחדשות, מתעורר לאט לאט מהחורף ומתכונן לאביב, ולמרות שכלפי חוץ זה עוד לא בא לידי ביטוי – בפנים מתרחשים תהליכים.
* נדמה את זה לעולם שלנו – לפעמים דברים סמויים מן העין, אבל הם קורים מתחת לפני השטח. צריך אמונה...
* נפתח את פרק צ"א ונבקש מהתלמידים למנות את שלושת המשמעויות שיש לקביעה של ט"ו בשבט בתור ראש השנה לאילנות.
* נעבוד בחוברת העבודה במשימה 3. במידה ומתאים – נערוך בעצמנו סעודה בכיתה עם הברכות השונות ונזכיר את מג"ע א"ש עליו למדנו בפרק כ"ז.

**סיכום:**

* להרחבה ניתן לצפות בסרטון הבא על מצוות השמיטה:

[**https://www.youtube.com/watch?v=yhlWkiEbeSw**](https://www.youtube.com/watch?v=yhlWkiEbeSw)

* נציין לתלמידים כי יש סרטונים נוספים על מצוות נוספות התלויות בארץ לעיונם.
* נערוך תשבץ על מושגים שלמדנו בשיעור. התשבץ מופיע בדף העבודה, התשובות מובאות כאן.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 1 |  |  | ת | ח | נ | ו | נ |  |  |  |  |  |
| 2 |  | ב | ר | י | א | ת | ה | ע | ו | ל | מ |  |
| 3 | ת | ל | ו | **י** | ו | ת | ב | א | ר | צ |  |  |
| 4 |  |  | מ | **צ** | ו | ו | ת |  |  |  |  |  |
| 5 |  |  | ו |  |  |  |  |  |  |  |  |  |
| 6 |  |  | ת | ר | ו | מ | ת | מ | ע | ש | ר |  |
| 7 |  | ש | מ | י | ט | ה |  |  |  |  |  |  |
| 8 |  | מ | ע | ש | ר | ש | נ | י |  |  |  |  |
| 9 | מ | ע | ש | ר | ר | א | ש | ו | נ |  |  |  |
| 10 |  | ע | ר | ל | ה |  |  |  |  |  |  |  |
| 11 | ט | ה | ו | ר |  |  |  |  |  |  |  |  |
| 12 |  |  | ת | ר | ו | מ | ה | ג | ד | ו | ל | ה |

1. **ת**חנון – חלק בתפילה שלא אומרים בט"ו בשבט
2. קדושת ארץ ישראל התחילה כבר מ... - ב**ר**יאת העולם
3. למצוות שמקיימים רק בארץ ישראל קוראים מצוות ה... תל**ו**יות בארץ
4. ישיבת ארץ ישראל שקולה כנגד כל ה... **מ**צוות
5. אחת השנים בהן מפרישים מעשר עני. רמז: סמוכה לשנת שמיטה – ו'
6. הלוי לוקח עשירית מהתרומה שלו ונותן לכהן, וזה נקרא... **ת**רומת מעשר
7. פירות שנה זו פטורים מתרומות ומעשרות – ש**מ**יטה
8. עשירית ממה שנשאר הופך בשנים א', ב', ד', ה' ל... ושייך לבעלים - מ**ע**שר שני
9. לאחר התרומה הגדולה, לוקחים עשירית ממה שנשאר ונותנים אותה ללויים. חלק זה נקרא... מע**ש**ר ראשון
10. פירות שחנטו לפני ט"ו בשבט נחשבים למניין שנות ה... ע**ר**לה
11. את התרומות מותר לאכול רק לכהן שהוא... טה**ו**ר
12. המתנה הראשונה, מותר רק לכוהנים טהורים לאכול אותה **- ת**רומה גדולה

מה יצא בטור המודגש? **תרומות ומעשרות**.

**הצעות הוראה, המחשה ויישום:**

* חלוקה בין מצוות התלויות בארץ וכאלה שלא
* הדגמה בפועל של מצוות תרומות ומעשרות
* המחשה עם המאזניים כמה חשובה מצוות ישיבה בארץ-ישראל
* דף עבודה
* סרטון
* תשבץ לסיכום

**הפנמה וערכים:**

* קדושת ארץ-ישראל – כי כך הקב"ה קבע
* חשיבות הנתינה ממה שיש לך (תרומות ומעשרות)
* תהליכים מתרחשים גם כשלא תמיד רואים אותם, אבל הם קיימים בפוטנציאל – המסר מט"ו בשבט

**דף לתלמיד – פרק צא, קב, קד - קדושת ארץ ישראל, ט"ו בשבט והפרשת תרומות ומעשרות**

|  |  |  |  |  |
| --- | --- | --- | --- | --- |
|  | למי שייכת המתנה?  (כהן /לוי /  בעל הפירות / עני) | למי מותר לאכול?  (רק כהן / כל אדם) | האם חייבים לאכול בטהרה? | מה עושים בימינו עם המתנה לאחר ההפרשה? |
| תרומה גדולה |  |  |  |  |
| מעשר ראשון |  |  |  | אפשרות א:  אפשרות ב: |
| תרומת מעשר |  |  |  |  |
| מעשר שני לפני הפדיון |  |  |  |  |
| מעשר שני לאחר הפדיון |  |  |  |  |
| מעשר עני |  |  |  | אפשרות א:  אפשרות ב: |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 1 |  |  |  |  |  |  |  |  |  |  |  |  |
| 2 |  |  |  |  |  |  |  |  |  |  |  |  |
| 3 |  |  |  |  |  |  |  |  |  |  |  |  |
| 4 |  |  |  |  |  |  |  |  |  |  |  |  |
| 5 |  |  |  |  |  |  |  |  |  |  |  |  |
| 6 |  |  |  |  |  |  |  |  |  |  |  |  |
| 7 |  |  |  |  |  |  |  |  |  |  |  |  |
| 8 |  |  |  |  |  |  |  |  |  |  |  |  |
| 9 |  |  |  |  |  |  |  |  |  |  |  |  |
| 10 |  |  |  |  |  |  |  |  |  |  |  |  |
| 11 |  |  |  |  |  |  |  |  |  |  |  |  |
| 12 |  |  |  |  |  |  |  |  |  |  |  |  |

1. חלק בתפילה שלא אומרים בט"ו בשבט
2. קדושת ארץ ישראל התחילה כבר מ... -
3. למצוות שמקיימים רק בארץ ישראל קוראים מצוות ה...
4. ישיבת ארץ ישראל שקולה כנגד כל ה...
5. אחת השנים בהן מפרישים מעשר עני. רמז: סמוכה לשנת שמיטה.
6. הלוי לוקח עשירית מהתרומה שלו ונותן לכהן, וזה נקרא...
7. פירות שנה זו פטורים מתרומות ומעשרות.
8. עשירית ממה שנשאר הופך בשנים א', ב', ד', ה' ל... ושייך לבעלים.
9. לאחר התרומה הגדולה, לוקחים עשירית ממה שנשאר ונותנים אותה ללויים. חלק זה נקרא...
10. פירות שחנטו לפני ט"ו בשבט נחשבים למניין שנות ה...
11. את התרומות מותר לאכול רק לכהן שהוא...
12. המתנה הראשונה, מותר רק לכוהנים טהורים לאכול אותה**.**

מה יצא בטור המודגש? \_\_\_\_\_\_\_\_\_\_\_\_\_\_\_\_\_.

**יחידה 25 - פורים - פרק צג (הלכות א-ז, טו-יז) \* פרק צד \* פרק צה (הלכות א-ה)**

**מטרות:**

לאחר לימוד היחידה נדע לענות על השאלות הבאות:

1. **כמה ברכות** מברכים על קריאת המגילה בליל פורים וביום פורים?
2. **מי חייב** בקריאת המגילה?
3. כמה **מתנות** צריך לתת **לאביונים** בפורים?
4. מדוע תיקנו חכמים את המצווה לתת **משלוח מנות** בפורים?
5. מדוע חוגגים את פורים במקומות שונים בארץ **בימים שונים**?

**מושגי בסיס:**


לכתחילה ובדיעבד \* הנץ החמה \* עלות השחר \* מצוות עשה שהזמן גרמה

**מושגי תוכן:**

פרסום הנס \* מצוות יום הפורים \* פרזים ומוקפים

**זמן מוקצב**: שני שיעורים

**מבנה השיעור:**

**פתיחה –**

* נכתוב "מ" גדולה במרכז הלוח. נבקש מהתלמידים להזכיר לנו מה הם מצוות היום בחג הפורים. בהתאם לתשובות של התלמידים, נוציא ארבעה חיצים מ"מ" זו ונכתוב את ארבעת מצוות החג על הלוח:
* נסביר כי אנחנו נעסוק היום בשלש מתוך ארבע המצוות.

**משימה 1 - זמן קריאת המגילה ביום הפורים**

הישג 2 – מושגים, הישג 5 – הבנה ופרשנות

* נשאל: מתי קוראים את המגילה בפורים? התלמידים ודאי ידעו לומר שקוראים את המגילה בערב ובבוקר. ננסה לברר ולדייק עם התלמידים – האם מדובר ב"יום" או ב"בוקר"?
* נדון: מה זה אומר "בבוקר"?
* נקרא יחד את ההלכה בפרק צג סעיף א ובהתאם לתשובות הקודמות של התלמידים, נדייק שוב "בוקר" או "יום".
* נשאל מה מוגדר כ"יום".
* נראה לתלמידים דף של זמני היום בהלכה. נתמקד ב"עלות השחר", "זריחה", "שקיעה" ו"צאת הכוכבים".
* נשאל: מה הם גבולות היום והלילה? נגדיר לתלמידים "יום" – מזריחה עד שקיעה, אלא אם...
* נבקש מהתלמידים להעלות רעיונות למצבים בהם אדם לא יוכל לקרוא את המגילה במגבלות הזמן של יום. רעיונות: אדם היוצא לדרך, חיילים לפני משימה, חולה.
* נוודא שהתלמידים למדו להבחין בין "לכתחילה" ו"דיעבד".
* נמלא את משימה 1 בחוברת העבודה.

**משימה 2 - ברכות המגילה**

הישג 4 – מבנה

* נעבוד לפי ההוראות בחוברת עבודה, הן ברורות ומקיפות את החומר בצורה בהירה ומיטבית.
* נשאל את התלמידים אם הם מכירים חג נוסף בו אנחנו פוגשים בסיטואציה דומה, נשווה להדלקת נרות חנוכה ולברכות על ההדלקה ביום הראשון אל מול הדלקת נרות בשאר הימים.

**משימה 3 - חובת הנשים במקרא מגילה ובמצוות הפורים**

הישג 2 – מושגים

* נבקש מתלמיד לקרוא משנה מקידושין: "**כל מצוות עשה שהזמן גרמא** - אנשים חייבין **ונשים פטורות**".
* נשאל מה זה "מצוות עשה שהזמן גרמא"? נבקש דוגמאות מהתלמידים.
* נדון: האם קריאת מגילה היא מצווה עשה שהזמן גרמא? למה כן? למה לא?
* לאחר שנבין שקריאת מגילה אכן תלויה בזמן, נשאל: האם נשים חייבות לשמוע מגילה?
* נבקש מהתלמידים לענות על השאלות בחוברת.

**משימה 4 - מתנות לאביונים + משימה 5 משלוח מנות**

הישג 5 – הבנה ופרשנות

* נעבוד לפי ההוראות בחוברת עבודה, הן ברורות ומקיפות את החומר בצורה בהירה ומיטבית.
* נחלק את הכיתה לחצי. חצי כיתה תעבוד בזוגות על משימה 4 – משלוח מנות, והחצי השני יעבוד בזוגות על משימה 5 – מתנות לאביונים.
* לאחר העבודה, נשווה ביחד בכיתה בין דיני משלוח מנות לדיני מתנות לאביונים.
* לאחר סיום העבודה בחוברת נערוך השוואה על הלוח בין מתנות לאביונים ומשלוח מנות.

|  |  |  |
| --- | --- | --- |
|  | **משלוח מנות** | **מתנות לאביונים** |
| למי נותנים? |  |  |
| כמה מנות/משלוחים? |  |  |
| לכמה אנשים? |  |  |

1. נבקש מתלמידים מכל קבוצה להסביר לכל הכיתה את יתר הדינים כפי שנלמדו.

**משימה 6 - שני ימי הפורים**

הישג 5 – הבנה ופרשנות, הישג 6 - ערכים

* נעבוד לפי ההוראות בחוברת עבודה, הן ברורות ומקיפות את החומר בצורה בהירה ומיטבית.
* נחלק לתלמידים צילום של לוח שנה לחודש אדר ונבקש מהתלמידים למלא את השאלות הראשונות בחוברת על גבי לוח השנה (נספח 1).

**סיכום:**


* נחזור ל"מ" איתה פתחנו את השיעור.
* לארבע מצוות פורים דינים שונים שצריך להכיר.
* למדנו מה הוא זמן קריאת המגילה ביום, לכתחילה ובדיעבד. למדנו את פרטי דיני משלוח מנות ומתנות לאביונים ואת השווה והשונה ביניהם.
* בנוסף למדנו על שני ימי חג הפורים.

**הצעות הוראה, המחשה ויישום**

* דיון כיתתי
* למידת עמיתים
* עבודה עצמאית

**הפנמה וערכים:**

* עדיף להרבות במתנות לאביונים מאשר במשלוח מנות
* חשיבות נתינת משלוח מנות גם, ואולי בעיקר, לאלה שיש איתם פחות קשר ורוצים לשמח אותם, כמו אנשים מבוגרים / בודדים / חולים.

**נספח 1 – לוח שנה חודש אדר**

**יחידה 26 - איסור חמץ בפסח - פרק נז ופרק נח**

**מטרות:**

לאחר לימוד היחידה נדע לענות על השאלות הבאות:

1. מהם האיסורים הכלולים באיסור חמץ בפסח?
2. מהי מצוות השבתת החמץ וכיצד מקיימים אותה?

**זמן מוקצב:** שני שיעורים

**מבנה השיעור:**

**פתיחה – איזה אוכל מזכיר לי**

* נשאל את התלמידים: איזה אוכל מזכיר לכם את הבית שלכם, את אבא ואימא, אירוע מסוים או חג כלשהו?
* נאפשר לכמה תלמידים לשתף, נשמע תשובות כמו קציצות או קוסקוס וכו'.
* נאמר שכיוון שכולנו ילדים של ה' יתברך, יש לנו מאכל המשותף לכולנו ומזכיר לנו אירוע מסוים.
* נבקש לקרוא את פרק כ"ז הלכה א' ולענות: מהו האירוע ומה המאכל?
* נכתוב על הלוח "בי בי לחמץ" (נשמע כמו bay-bay באנגלית), נבקש מהתלמידים לקרוא את סוף הלכה א' ולענות לאיזה איסור רומז הביטוי שרשמנו.
* נקשיב לתשובות ונאמר ש"בי בי לחמץ" – פירושו איסור **ב**ל **י**ראה ו**ב**ל **י**מצא (ראשי תיבות).

**משימה 1 - מהו החמץ שנאסר בפסח?**

הישג 5 – הבנה ופרשנות

* נשאל את התלמידים: נניח טפטפתי טיפת חלב לתוך צלחת מרק עוף – יש לזה משמעות? לא נכנס כרגע אם הצלחת כשרה או טריפה או אם מותר לאכול את המרק או אסור. רק האם יש לטיפת חלב הזו משמעות.
* נבין כי וודאי שיש לה משמעות, גם אם זו רק טיפה וגם אם לא רואים אותה והיא לא משפיעה על הטעם.
* נשאל איך זה קשור להלכה ד', ולאחר שהתלמידים יענו נסביר כי גם חמץ אסור, וזה מובן לנו לגמרי, אך גם תערובת חמץ אסורה, זה כמו טיפת חלב בצלחת מרק עוף.
* נקרא את הלכה ג' ונמציא ראשי תיבות לזכור את חמשת מיני דגן (חיטה, שעורה, שיבולת שועל, כוסמת ושיפון). אפשרויות: חשש כָּש, חֵשֶכּ שֶש, כֹחֹ ששש, חָש כָּשָש ועוד.
* נמלא את משימה 1 בחוברת העבודה.

**משימה 2 - מצוות השבתת החמץ**

הישג 5 – הבנה ופרשנות, הישג 6 -ערכים

* נצייר על הלוח זכוכית מגדלת, נר, מדורה ואדמה.
* נשאל את התלמידים איך הסימנים הללו (חידות בציורים) קשורים למה שאנחנו עושים בערב פסח ובבוקר לפני ליל הסדר. רמז: הלכות ב', ז', ט', י"ט, כ"ג.
* במידה ויש זמן, נאפשר לתלמידים לשתף כיצד מתרחשת בדיקת חמץ אצלם בבית וכיצד מבערים אותו.
* נפתח הגדה של פסח, נקרא את הנוסח הנאמר לאחר בדיקת חמץ וביעור חמץ, ונתרגם אותו יחד עם התלמידים. אפשר לרשום את הנוסח על הלוח.
* נשאל את התלמידים האם הם שמים לב להבדלים בין שני הנוסחים – בדיקת חמץ וביעור חמץ, ונחשוב יחד על המקור להבדלים בין הלשונות.
* נמלא את משימה 2 בחוברת העבודה. ישנו דף מלווה לתלמיד כדי למלא את הטבלה המופיעה בחוברת העבודה.
* נחלק לתלמידים את הדף ונמלא אותו – כל כיתה לפי מה שמתאים לה – יחידני, זוגות, מליאה.
* נוודא שהתלמידים הבינו והפנימו הן את הדף לתלמיד והן את תרשים הסיכום המובא בחוברת לתלמיד בסוף משימה 2.

**משימה 3 - משימת אתגר**

הישג 2 – מושגים: סוף זמן אכילת / ביעור חמץ, הישג 5 – הבנה ופרשנות

* נמלא את משימה 3 בחוברת העבודה. בשביל מילוי התרשים נפנה את התלמידים לחלק השני של דף העבודה.

**סיכום – סיפור – בזכות מכירת חמץ (או: הכלבים ששמרו על החמץ)**

<http://www.chabad.org.il/Articles/Article.asp?ArticleID=598&CategoryID=356>

פרנסתו של רפאל הייתה מצויה בשפע מהפונדק שחכר מאת הפריץ המחוזי. כל גויי הסביבה נהגו לבקר אצלו, ללגום כוסית ולטעום דג ממולא. הוא היה חביב על הבריות, ונהנה מידידותם.

אחיו היהודים חיבבוהו לא פחות. ירא-שמיים היה, תלמיד-חכם ומכניס אורחים. הכול כיבדוהו על יושרו ונתנו בו את אמונם.

דבר אחד העיב על אושרו - שנים רבות חלפו וטרם זכה להתברך בפרי-בטן. בני-הזוג קיבלו את הדין באהבה, ועדיין לא אבדה תקוותם כי יום יבוא והם יחבקו בן.

הכומר החדש שהגיע לכפר היה שונא-ישראל מובהק. הוא לא יכול היה לשאת את העובדה שיהודי עושה חיל בעסקיו ואהוד על שכניו ומכריו. עד מהרה החלו דרשות יום-ראשון שלו לסוב סביב ציר אחד - הסתה אנטי-יהודית. עם הזמן קבע, כי מי שנכנס לעסק בבעלות יהודית, עובר עבירה חמורה.

דברי הכומר לא שינו את המצב באורח משמעותי. קשה לשנות הרגלים בני שנים רבות, ובמיוחד כשהדרישה כרוכה בהתרחקות מן 'הטיפה המרה'...

הכומר לא נח ולא שקט. הוא ניסה להפעיל לחצים על הפריץ, שלא לחדש עוד את חוזה החכירה. הפריץ, שלא סבל התערבות בענייניו, ושדווקא היה מרוצה מאוד מהיהודי, דחה את הבקשה בתקיפות.

חג-הפסח המתקרב העלה בראשו של הכומר רעיון מקורי. "יאנק", פנה לאיכר הגוי, שהיה נוהג לקנות מרפאל מדי ערב-פסח את החמץ, "השנה לא תקנה עוד את החמץ מהיהודי".

יאנק דווקא היה להוט מאוד לבצע את העיסקה. הוא היה מרוויח ממנה סכום הגון, וזוכה גם בבקבוק יי"ש. מדוע עליו להפסיד כל זאת?

הכומר הבטיח לו סכום גדול יותר, אך הגוי עדיין היסס. הבטיח לו הכומר מחילת- עוונות עד סוף ימי חייו, ועדיין לא ניאות הגוי לבקשתו. התרגז הכומר ואיים, שאם יקנה את החמץ של רפאל, תחול קללה על ראשו לעולם ועד.

זה כבר היה יותר מדי. יאנק נבהל והבטיח שלא יקנה השנה את חמצו של היהודי. עכשיו נפנה הכומר להבטיח שגם יתר האיכרים בכפרי הסביבה יימנעו מקניית החמץ. הוא גם השביע אותם שלא ידברו על כך, כדי שרפאל לא יידע על הצרה הצפויה לו.

ערב-פסח מתקרב. רפאל מתכונן לנסוע עם בני משפחתו לבלות את החג בעיירה הסמוכה. הפונדק מלא חביות שיכר שהן חמץ גמור. הוא ממתין לגוי, כבכל שנה, ויאנק לא בא.

גם בביתו לא מצא את הגוי. רפאל ניסה לפנות לאחד משכניו, אך זה סירב לבקשתו. כך גם כל הגויים האחרים. עד מהרה הבין, כי אנשי הכפר קשרו קשר נגדו.

הוא לא איבד זמן והאיץ בסוסו לעבר הכפר הסמוך. אך שוד ושבר! גם הללו היו כולם בעצה אחת. פחדם מאיומי הכומר והבטחותיו הרבות, מנעו מהם לקנות את החמץ.

שעת ביעור-חמץ הגיעה. מה עושים? הרי לא ייתכן לעבור על איסור חמץ! "שימעו כל המעוניינים", יצא רפאל לרחוב הכפר וקרא בקולי-קולות, "הריני להודיעכם שהחמץ שלי מוכרז עתה הפקר גמור. הוא אינו שלי עוד, ויכול כל אחד לבוא ולקחת בחינם כרצונו". דבריו אלו נאמרו בפולנית ונשמעו היטב.

לא נותר עוד זמן רב כדי לארוז את המיטלטלים האחרונים ולצאת לדרך. בעיירה לא ידעו כיצד עזב רפאל את ביתו. הוא נהג שמחת-חג רגילה, ואיש לא ניחש שפסח זה שונה לגביו מחגים אחרים. רפאל, מצידו, שמח מאוד על שעמד בניסיון.

"נו, פאוול", קרא רפאל לעבר האיכר הראשון מכפרו שפגש בדרכו לביתו לאחר הפסח, "נהניתם כהוגן ממשקה חינם אין-כסף, מה?"

"איפה!", השיב הגוי והאכזבה ניבטת מפניו, "איך שעזבת את הכפר הופיעו שני כלבים שחורים ענקיים בפתח הפונדק. איש לא העז אפילו להתקרב. אפילו הכומר נבהל מהם".

דברי האיכר הומחשו ליהודי כשהתקרב לפונדק, ושני כלבים גדולי-ממדים התקרבו אליו וליקקו בידידות את ידיו.

"נס! נס מן השמים!" הציפה מחשבת אושר את ליבו של רפאל. אולם, האם מותר להשתמש בחמץ זה? מיד סב על עקביו ונסע חזרה לעיירה, לשאול את הרב מה לעשות.

"מותר לך ליהנות מן החמץ", פסק הרב. "הפקרת אותו כפי שדורשת ההלכה. העובדה שגויי הסביבה לא יכלו ליהנות ממנו, לא הייתה תחת שליטתך".

מעודד יצא רפאל חזרה לביתו.

מעשהו של היהודי הגיע לאוזני הפריץ. זה התפעל כל-כך ממסירותו של רפאל לאמונתו, עד שדאג לכך שהכומר יסולק ממשרתו.

חלפה שנה. לרפאל נולד בן. היה זה מי שהתפרסם מאוחר יותר כרבי צבי-אברהם מצ'כונוב.

**הצעות הוראה, המחשה ויישום**

* חידות בציורים
* ראשי תיבות
* סיפור
* דיון ושיתוף
* דף עבודה

**הפנמה וערכים**

* חשיבות לימוד ההלכה, הבנתה, והיצמדות לכל פרטיה.

**נספח 1 – כשר לפסח**



בע"ה

**פרק נ"ז-נ"ח – בדיקת חמץ – דף לתלמיד**

1. למדו את פרק נ"ח הלכות ג'-ט"ו, ומלאו את התרשים הבא:

|  |  |  |  |  |  |  |  |
| --- | --- | --- | --- | --- | --- | --- | --- |
| **בדיקת חמץ** | | | | | | | |
|  | |  |  | | | | |
| דברים **שצריך לעשות**  לפני הבדיקה (ג-ד) | |  | דברים **שאסור לעשות**  בליל י"ד בניסן לפני הבדיקה (ה-ו)  הטעם לאיסור: | | | | |
|  |  |  |  | | |  |  |
| זמן הבדיקה (ז) | |  | המקומות החייבים בבדיקה (ט-י) |  | האחראים על הבדיקה  במקומות ציבוריים (יא-יב) | | |
|  |  |  |  | | |  |  |
| בעזרת מה בודקים? (יג-יד) | |  | הטעם למנהג הנחת  עשרה פתיתי לחם (טו) | | |  | מי שלא מצא חמץ בכלל לא בירך ברכה לבטלה מפני ש... (טו) |

1. לפניכם ציר הזמן של ערב פסח, עד חצות היום.

השלימו את הציר בעזרת התרמילון.

|  |  |  |  |  |
| --- | --- | --- | --- | --- |
|  | זריחה  0 1 2 3 | 4 | 5 | חצות יום י"ד בניסן  6 |

תרמילון:

סוף זמן אכילת חמץ מהתורה / סוף זמן אכילת חמץ מדברי חכמים / סוף זמן ביעור חמץ מהתורה / סוף זמן ביעור חמץ מדברי חכמים

**כל הכבוד!**

**יחידה 27 - הכשרת כלים לפסח - פרק נט ופרק ס**

**מטרות:**

במהלך היחידה:

1. נבין מדוע יש להכשיר את הכלים לפסח.
2. נכיר את דרכי הכשרת הכלים השונות: **הגעלה**, **ליבון קל** ו**ליבון חמור**.
3. נדע באיזו דרך יש להכשיר לפסח את **הכלים השונים**.
4. נלמד שישנם כלים שעשויים מחומרים **שאי אפשר להכשיר**.
5. נלמד על מחלוקת המנהגים באשר להכשרת **כלי זכוכית** לפסח.

**מושגי תוכן:**

כבולעו כך פולטו \* הגעלה \* ליבון קל \* ליבון חמור \* כלי חרס ופורצלן \* כלי זכוכית

**זמן מוקצב:** שיעור אחד

**מבנה השיעור:**

**משימה 1 – הכשרת כלים**

הישג 2 – מושגים, הישג 5 – הבנה ופרשנות

* נבקש מהתלמידים לשתף למי יש כלים נפרדים לפסח והאם זה כולל הכל או שיש חלק מהדברים שהם נדרשים להכשיר לפסח?
* נציע אפשרויות שונות ונבקש מהתלמידים להגיב האם בבית שלהם יש מיוחד לפסח או שצריך להכשיר:
* סכו"ם
* צלחות
* סירים
* כוסות
* סירים
* מקרר
* תנור
* משטחי עבודה במטבח
* נמשיך לשאול מה התלמידים חושבים שקורה במסעדות? ובבתי מלון?
* נסביר כי ודאי לפני שני דורות לרוב המשפחות לא היו כלים נפרדים לפסח אלא היו מכשירים את הכלים של כל השנה לטובת החג, וגם בימינו יש מנעד רחב של כמות הכלים הייחודיים לחג, ובכל בית יש צורך להכשיר לפחות חלק מהכלים (תנור, משטחי עבודה), והסוגיה נמצאת עוד יותר בבתי מלון / מסעדות עבורם קשה הרבה יותר להחזיק כלים נפרדים בכמויות הנדרשות עבור שבוע בשנה.
* נדון: אם ככה, מה עושים?
* נעבוד לפי ההוראות בחוברת העבודה. הן ברורות ומקיפות את החומר בצורה מיטבית.

**משימה 2 - הכשרת כלים שונים לפסח**

הישג 2 – מושגים, הישג 5 – הבנה ופרשנות

* נמלא את משימה 2 בחוברת העבודה.
* נוודא שכל התלמידים מבינים את המושג של "כבולעו כך פולטו" אחרי המשימה הראשונה על מנת שיוכלו לצלוח את המשימה השנייה.
* נתלה בארבע פינות שונות בכיתה שלטים: "הגעלה", "ליבון קל", "ליבון חמור", "אין צורך להכשיר". נחלק לתלמידים פתקים עליהם כתוב סוג של כלי (נספח 1) ונבקש מהתלמידים להיעמד ליד השלט המתאים.
* התלמידים ישתפו איזה כלי מופיע בפתק שלהם ויסבירו מדוע הם נעמדו ליד השלט הספציפי הזה.

**סיכום:**

* סרטון קצר המסכם את הגעלת כלים בצורה ברורה ומשעשעת: <https://www.youtube.com/watch?v=kQoo6PQPBI8>

**נספח 1:**

רשימת כלים להכשרה

|  |  |  |
| --- | --- | --- |
| סכו"ם | מגש לתנור | משטח שיש במטבח |
| רשת מנגל | חצובת גז לכיריים | מסחטת לימון |
| סיר | כוס | פותחן שימורים |
| גביע קידוש | תנור | צלחת מרק |
| מגירת ירקות במקרר | מעבד מזון | צלחת חלבית |
| מצקת | כף הגשה |  |

**יחידה 28 - ליל הסדר - פרק סג ופרק סד**

**מטרות:**

לאחר לימוד היחידה נדע לענות על השאלות הבאות:

1. איזו כמות של מצה צריך לאכול בליל הסדר?
2. מתי מכסים את המצות ומתי מגלים אותן?
3. איזו כמות של יין צריך לשתות בכל אחת מארבע הכוסות?

**מושגי תוכן**

כזית מצה \* ארבע כוסות \* רביעית

**זמן מוקצב**: שני שיעורים

הערה: הלכות פסח בכללותן הן נושא גדול מאוד. גם הלכות ליל הסדר בפרקים אלו נוגעות לכל ענייני ליל הסדר. ביחידה זו של כיתה ה' התלמידים ילמדו בעיקר את ענייני **אכילת מצה ושתיית ארבע כוסות**. שאר המצוות וההלכות של ליל הסדר נלמדות בשנים אחרות.

**מבנה השיעור**

**פתיחה:**

מומלץ מאוד להביא לשיעור את הדברים הבאים, הם ישמשו אותנו גם כפתיחה מגרה לשיעור וגם אחר כך להסבר מוחשי של ההלכות שנלמד:

1. שלוש מצות
2. כיסוי למצות (מפית)
3. כוס / גביע יין
4. כוס חד פעמית
5. טוש ארטליין (לא מחיק)
6. משקל מטבח (לא חובה)

* נניח את הדברים על שולחן המורה, ונשאל את התלמידים: על מה לדעתכם נלמד היום?
* נכתוב על הלוח **שמש רעיונות** שבמרכזה 'ליל הסדר'.

התלמידים בוודאי יעלו דברים שונים. בעת כתיבת רעיונות התלמידים נעלה על הלוח **בצד אחד של השמש** את כל הדברים שקשורים לאכילת מצה ושתיית ארבע כוסות ובצד השני (יתכן מאוד שאלו הם הנושאים שיותר יעלו כיוון שהילדים יראו את החפצים שנביא) את שאר הנושאים שהתלמידים יעלו בקשר למצוות ולעניינים האחרים בליל הסדר.

**ליל הסדר**

לאחר שהתלמידים יסיימו נסכם שהלכות ליל הסדר רבות מאוד, ונעסוק השנה בצד אחד של השמש - הלכות אכילת מצה ושתיית ארבע כוסות.

**משימה 1 - אכילת מצה בליל הסדר**

הישג 2 – מושגים: מוציא מצה, כורך, צפון, שיעור כזית, הישג 5 – הבנה ופרשנות: מדידת שיעור כזית בפועל על המצה, הבנה כמות הכזיתות שיש לאכול בליל הסדר

* שאלה א' – לימוד בחברותא, שימו לב להנחות את התלמידים שעליהם ללמוד ארבע הלכות בלבד.

1. פרק ס"ג הלכה ב' למעשה נותן סדר בליל הסדר, מרכז את המצוות ומחלק אותן לפי דאורייתא, חכמים, מצות נוספים ומנהגים.

לאחר מכן שלושת ההלכות הבאות עוסקות בשלוש הפעמים שאוכלים מצה בליל הסדר:

1. פרק ס"ד הלכה כ' עוסקת ב'מוציא מצה'
2. פרק ס"ד הלכה כ"ז עוסקת במצוות 'כורך'
3. פרק ס"ד הלכה כ"ט עוסקת ב'צפון'

* זה המקום להזכיר לתלמידים שיש להם בספר קיצור שולחן ערוך **כותרות צד** ליד ההלכות. בכותרות אלו מצוינות לפניהם המצוות וסימני ליל הסדר, חשוב מאוד להיעזר בכותרות אלו.
* בשאלה ב' – הטבלה צריכה להיות מלאה בצורה הזו:

|  |  |  |
| --- | --- | --- |
| **הסימן** | **כמה "כזית" מצה צריך לאכול?** | **מאיזו מצה אוכלים?**  **(עליונה / החלק שנשאר מהמצה האמצעית / תחתונה)** |
| מוציא מצה | 2 כזית | א. כזית מהעליונה  ב. כזית מהפרוסה |
| כורך | 1 | מצה תחתונה |
| צפון | 1 כזית  (ויש מחמירים 2 כזית) | החלק המוצפן של המצה האמצעית |
| סך הכול: | 3  (ויש מחמירים 4) |  |

* בשאלה ג' למעשה ישנן שלוש דעות. כדאי **להדגים** אותן בצורה מוחשית על מצת המכונה שהבאנו, ואף לשבור אותה כדי להדגים שליש מצה או חצי מצה.
* כאן המקום לאפשר לתלמידים **לשתף** מזיכרונם בליל הסדר המשפחתי:
  + כמה מצות זכור להם שהם אוכלים?
  + האם יש תלמידים שאוכלים מצות אחרות? מצות יד? מצות יד רכות?
  + לשתף בין המנהגים השונים.

**משימה 2 - כיסוי וגילוי המצות**

הישג 2 - מושגים: בושת הפת

הישג 5 – הבנה ופרשנות: הבנת המושג בושת הפת בעזרת סדר קדימה בברכות

* במשימה 2 זה הזמן להתרענן ולכתוב על הלוח את סדר הקדימה בברכות

המג"ע א"ש (**ה**מוציא, **מ**זונות, **ג**פן, **ע**ץ, **א**דמה, **ש**הכל).

* נראה כיצד ההלכות של סדר קדימה בברכות משפיעות על מנהגי ליל הסדר. וכפי שמוסבר בהלכה ט"ו: היינו אמורים על פי סדר הקדימה לברך על המצות שנמצאות לפנינו, אך כיוון שאנו מגביהים את היין ואף מתכוונים לשתות - הרי שאנו פוגעים בסדר הקדימה והמצות כביכול 'מתביישות'.

רצוי לשאול את התלמידים – מי יודע מתי עוד למעשה אנו מקיימים את הפתרון הזה של כיסוי בשביל 'בושת הפת'? (בכל שבת, על כן יש כיסוי חלות).

* כעת לאחר שהתלמידים עבדו בטבלה, שיתפו והבינו למעשה את שיעור אכילת מצה ואף הבינו את טעם כיסוי וגילוי המצות, מומלץ לצפות בסרטונים המראים כיצד מכינים מצת עבודת יד ועבודת מכונה. זו ההזדמנות גם להכיר את ההלכות באפיית המצה ואת ההבדל בין מצות יד למכונה.

1. מצות עבודת יד, בסרטון זה יש גם נגיעה לצד הרעיוני ולטעם מצוות אכילה מצה (איך אופים מצה? 4 דקות).

<https://www.youtube.com/watch?v=WubSZpPDZ_Y&pbjreload=101>

2. מצות מכונה (מצות אביב – איך אופים מצות? 4 דקות)

<https://www.youtube.com/watch?v=4JgPyIbP_54&t=4s>

**משימה 3 - ארבע כוסות**

הישג 2 – מושגים: רביעית יין

הישג 5 – הבנה ופרשנות: דעות שונות לאותו השיעור, שיעור גביע שונה גדול משיעור רביעית

* בשאלה א' התלמידים ימלאו את הטבלה, בחברותות או יחד עם המורה על הלוח.
* שאלה ב' - **נדגים** את מדידת שיעור רביעית: סימון בטוש ארטליין (לא מחיק) על הכוס החד פעמית בערך בחצי הכוס. ניתן גם להביא משקל מטבח, לשקול את הכוס ולהראות לתלמידים את השיעור של 87 סמ"'ק (שלמעשה במיץ ענבים משתווים ל87 גרם).
* שאלה ב' 1 – בתוך הקטע עליו נשאלו הילדים הדעה המחמירה יותר היא דעת החזון איש שרביעית היא 150 סמ"ק. בהקשר לכך מעניין לקרוא את הסיפור הבא (סיפור אמיתי):

גביע החפץ חיים עליו קידש כל שבת וגם בפסח נמצא! הגביע נמצא אצל היורשים של משפחת הרב, משפחת ליבוביץ בארצות הברית. אחד הדברים שעניינו את מוצאי הגביע הוא לבדוק כמה מכיל הגביע של החפץ חיים. המוצאים לקחו את הגביע הקטן וראו שהוא מכיל כ100 סמ"ק.

ניתן לפתח **דיון**:

א. מדוע רצו המוצאים לבדוק כמה מכיל הגביע?

ב. האם ישנה משמעות שהגביע הוא של ה'חפץ חיים'?

ג. מה המודדים מצאו? ולמעשה לאיזו דעה יש חיזוק על פי הסיפור?

לאחר הדיון אפשר לפתח את הנושא של **'מעשה רב'** כלומר שלעיתים על פי מעשיו של הרב ניתן ללמוד הלכה.

* **בשאלות ב' 2+3** כדאי להשתמש בגביע שהבאנו ולהדגים את מזיגת הרביעית שבכוס החד פעמית אל הגביע. נוכל מיד כשנצטרך למלא עוד כדי למלא עד הסוף. כמו כן כך נוכל לראות את המצב שיכול להיות קשה כאשר שיעור הגביע גדול משיעור רביעית, ולפי ההלכה מצד אחד יש לשתות את כל הגביע ומצד שני מספיק רק רביעית.
* נוכל לראות את שלושת האפשרויות בהלכה:

1. אפשרות ראשונה עדיפה – כל הגביע (כשברור שמכיל רביעית ומעלה) מתחילתו עד סופו.
2. אפשרות שנייה שלא יכול לשתות את כל הגביע– רביעית.
3. אפשרות שלישית כשאף לא יכול לשתות רביעית – רוב רביעית.

**סיכום:**

**תרגיל סיום מרענן** - ניתן לחלק לכל תלמיד כוס חד פעמית והתלמידים בעצמם יסמנו את השיעור כפי שהדגמנו. נאמר לתלמידים שמי שיסמן היטב נוכל גם להשתמש בסימן שלו ולמלא לו את הכוס במיץ ענבים / במיץ אחר (לפי התקציב...).

**הרחבה מאתגרת ולימודית, מתאימה גם לכיתות של בנות:**

**רעות:**

למדנו בכיתה שנשים חייבות באכילת מצה ומרור ובשתיית ארבע כוסות. ובזמן שבית המקדש קיים הן חייבות גם בקרבן פסח. מצוות ליל הסדר הן מצוות עשה שהזמן גרמן, שבדרך כלל נשים פטורות מהן. אז, למה נשים חייבות בכל המצוות הללו?

**אימא:**

זו שאלה נהדרת.

לגבי מצה – חכמים למדו זאת מפסוק – "לֹא תֹאכַל עָלָיו חָמֵץ, שִׁבְעַת יָמִים תֹּאכַל עָלָיו מַצּוֹת". מכאן, שכל מי שחייב באיסור אכילת חמץ בפסח, חייב גם במצוות אכילת מצה.

לגבי קרבן פסח – כתבו בפסוק: "וְאִם יִמְעַט הַבַּיִת מִהְיוֹת מִשֶּׂה וְלָקַח הוּא וּשְׁכֵנוֹ הַקָּרֹב אֶל בֵּיתוֹ **בְּמִכְסַת נְפָשֹׁת** אִישׁ לְפִי אָכְלוֹ תָּכֹסּוּ עַל הַשֶּׂה". הביטוי **נפשות** הוא ביטוי מיוחד, שהרי אפשר היה לכתוב "במכסת אנשים". מכאן למדו חכמים שהכוונה לרבות גם את הנשים.

לגבי מרור - כתוב בפסוק לגבי קרבן פסח "עַל מַצּוֹת וּמְרוֹרִים יֹאכְלוּהוּ" – למדו מכך שמי שחייב במצוות אכילת מצה, חייב גם במצוות אכילת מרור.

לגבי ארבע כוסות – הטעם הוא שמצוות שתיית ארבע כוסות היא תקנת חכמים להודיה על הנס, ואף הנשים היו באותו הנס, ועוד, שבזכות נשים צדקניות נגאלנו ממצרים.

(וכן נשים חייבות במצוות סיפור יציאת מצרים ובאמירת ההלל מאותו הטעם. ומעיקר הדין הן חייבות גם בהסבה, אלא שבהסבה יש מחלוקת למעשה).

**הצעות הוראה, המחשה ויישום**

* שמש רעיונות
* הדגמות מוחשיות על שיעור מצה
* הדגמות מוחשיות על רביעית יין
* סרטונים על אפיית מצות יד ומכונה
* שיתוף ממנהגי הבית
* דיון
* סיפור מעשה רב
* מילוי הטבלה על הלוח
* שתיית רביעית מיץ לסיכום
* הרחבה מאתגרת לבנות

**הפנמה וערכים:**

אלו הם פרקים בעיקר הלכתיים, ועל כן כדאי להתמקד בעיקר בצד ההלכתי כדי להקיף היטב את ההלכות. התלמידים יפנימו את קיום ההלכה לפרטיה, ושלמעשה הרעיון הגדול של אכילת מצה ושתיית ארבע כוסות צריך להיות מיושם הלכה לעשה עד למדידה של סמ"ק, שיעורי כזית, שיעורי רביעית וההלכות השונות הנלוות לכך.

**יחידה 29 - מועדי חודש אייר ומנהגי האבלות בימי ספירת העומר**

פרק ע' (הלכות ט"ז-כ"ח)

**מטרות**

לאחר לימוד היחידה נדע לענות על השאלות הבאות:

1. מדוע נוהגים במנהגי אבלות בימי ספירת העומר?
2. באלו ימים מימי ספירת העומר יש לנהוג במנהגי האבלות?
3. מה אירע בכל אחד ממועדי חודש אייר?

**מושגי תוכן:**

מנהגי האבלות בימי ספירת העומר \* פסח שני \* ל"ג בעומר \* יום העצמאות ויום שחרור ירושלים

**זמן מוקצב:** שני שיעורים

**מהלך השיעור:**

**פתיחה – ציר זמן**

* נצייר ציר זמן בצורה עגולה/עולה ועליו לכתוב את כל הימים שבהם נעסוק

המטרה:

א. טכנית - ליצור את מסגרת הימים הללו כולל התאריכים, מפסח ועד שבועות.

ב. מהותית - לנסות להבין את מהותם של ימים אלו ומורכבותם.

* ניתן לעשות זו בעזרת דיון כשבמרכזו הסתירה כביכול בין הימים היפים שבין שני המאורעות החשובים - יציאת מצרים ומתן תורה - ובתוכם גם 'ימי התשועה', יום העצמאות ויום ירושלים, לבין מנהגי האבלות הנוהגים בספירת העומר או לפחות עד ל"ג בעומר. האם אלו ימים קשים או טובים לעם ישראל?

**משימה 1 - מנהגי האבלות בימי ספירת העומר**

הישג 2 – מושגים, הישג 5 – הבנה ופרשנות, הישג 6 –ערכים

חשוב להדגיש שבחוברת העבודה הובאו סיבות מאוחרות נוספות לאבלות בימים הללו. אך הסיבה המרכזית מובאת בהלכה י"ז והיא מותם של תלמידי רבי עקיבא מפני שלא נהגו כבוד זה בזה.

* ניתן בהקשר זה להביא את דברי חז"ל המפורסמים:

"אמרו: שנים עשר אלף זוגות תלמידים היו לו לרבי עקיבא מגבת עד אנטיפטרס, וכולם מתובפרק [בזמן] אחד, **מפני שלא נהגו כבוד זה לזה.** והיה העולם שמם עד שבא רבי עקיבא אצל רבותינו שבדרום ושְׁנאה [לימד את התורה] להם. רבי מאיר ורבי יהודה ורבי יוסי ורבי שמעון ורבי אלעזר בן שמוע, והם הם העמידו תורה אותה שעה. תְּנָא [התנא אמר]: "כולם מתו מפסח ועד עצרת". אמר רב חמא בר [בן] אבא, ואולי ר' חייא בר אבין: "כולם מתו מיתה רעה". מה היא? אמר ר' נחמן: "אסכרה" (יבמות ס"ב, עמוד ב').

* נדון:
  + מה לדעתם הכוונה 'שלא נהגו כבוד זה בזה'?
  + האם תוכלו לתת דוגמאות?
  + כיצד יכול להיות שתלמידים שלומדים תורה לא נוהגים כבוד זה בזה?
* לפני שניגש **למשימות 2, 3, 4** נחלק את הכיתה לשלוש קבוצות וכל קבוצה תעבוד על אחד מהנושאים הנלמדים במשימות אלו: **1. פסח שני 2. ל"ג בעומר 3. יום העצמאות ויום שחרור ירושלים.** כל קבוצה תצטרך למלא את הטבלה הבאה ולהציגה בפני שאר הכיתה:

|  |  |
| --- | --- |
| שם האירוע |  |
| מקור האירוע וטעמו |  |
| תאריך |  |
| מה מציינים בו |  |
| הלכות או מנהגים  משמעותיים ליום זה |  |

**משימה 2 - פסח שני**

הישג 2 – מושגים: פסח שני, הישג 5 – הבנה ופרשנות: המקור בתורה ומשמעות התאריך לימינו

הישג 6 –ערכים: הזדמנות שנייה

* משימה 2 עוסקת ב'פסח שני', חשוב לציין ש'פסח שני' זו בעצם **'הזדמנות שנייה'** לקיום מצווה. בהקשר לכך חשוב להדגיש שני דברים:

1. זוהי למעשה המצווה היחידה שיש בתורה לקיום בהזדמנות שנייה.
2. מהמושג של פסח שני ניתן ללמוד על הערך של ההזדמנות השנייה אף בדברים נוספים.

* ניתן לתלמידים לקרוא את **השיח הבא בין אלעד ורעות**:

רעות: פסח שני זה כמו מועד ב'. מי שלא יכול היה לקיים את מצוות הקרבת קרבן פסח בזמן, מקבל הזדמנות נוספת לקיים את המצווה.

אלעד: זה מאוד מפתיע. אני לא מכיר עוד חג שאפשר להשלים את המצוות שלו אחרי שהוא נגמר. לא שמעתי שאפשר להשלים את תקיעת שופר בראש חודש חשוון, או שמי שלא הדליק נרות חנוכה יוכל להדליק במקום זה בכ"ה בטבת. אז, למה דווקא לקרבן פסח יש מועד ב'?

אבא: אתם שואלים שאלה נהדרת. פעם שמעתי הסבר נפלא:

האנשים שלא הקריבו את קרבן פסח במועדו, מפני שהיו טמאים, באו אל משה ואל אהרן ואמרו להם: "לָמָּה נִגָּרַע לְבִלְתִּי הַקְרִב אֶת קָרְבַּן ה' בְּמֹעֲדוֹ **בְּתוֹךְ בְּנֵי יִשְׂרָאֵל**"? מה מוסיפות המילים "בתוך בני ישראל"?

מסתבר שבהקרבת קרבן פסח האדם לא רק מקיים מצווה שבין אדם למקום, אלא הוא מצהיר אל מול העולם כולו: אני חלק מעם ישראל!

לכן, הקרבת קרבן פסח היא מצווה שמבטאת באופן מיוחד את השייכות של כל אחד ואחד לעם ישראל, ומפני כך קבע ה' שמי שלא יכול להקריב את קרבן פסח במועדו, יוכל להשלים את המצווה בפסח שני.

**משימה 3 - ל"ג בעומר**

* **בשאלה א'** – מתבקשים התלמידים למנות את הסיבות לשמחה בל"ג בעומר המופיעות בהלכה כ': יום הילולת רשב"י, סמיכת תלמידי רשב"י, ניצחון צבאותיו של בר כוכבא. אך חשוב להדגיש שהסיבה להפסקת מנהגי האבלות ולתחילת השמחה ביום זה היא זו המופיעה בשולחן ערוך, ומופיעה למעשה **בהלכה י"ז**: מפני שבל"ג בעומר פסקו תלמידי רבי עקיבא מלמות.
* **ספר הזוהר** – ניתן להרחיב מעט ולהכיר את דמותו של רשב"י, להכיר לתלמידים את ספר הזוהר שעל פי המסורת חיברו רשב"י וחבורתו. אפשר להביא לכיתה את ספר הזוהר, לפתוח ולהראות שכתוב בארמית ובו נמצא החלק של סודות התורה.

**משימה 4 - יום העצמאות ויום שחרור ירושלים**

* **'ימי תשועה'** – לפני שמתחלקים ל**חברותות** ללמידה של משימה 4 הקצרה, כדאי לכתוב על הלוח את המושג 'ימי תשועה' (כך גם על פי 'מפתח הלב' של החמ"ד). ניתן לשאול את התלמידים באלו ימים נעסוק ולמה לפי דעתם הם מכונים כך? כמובן שהתשובה תהיה שנעסוק ביום העצמאות ויום ירושלים שהם ימי התשועה של עם ישראל בדור האחרון.
* משימה 4 –שאלה א' והסיפור שבחוברת העבודה מוקדשים ליום העצמאות. כדאי גם להרחיב בנושא של **יום ירושלים** ולהבין את משמעות היום. לפניכם 4 סרטונים קצרים העוסקים באהבה לירושלים ויום שחרורה, ניתן להקרין את אחד מהם:

<http://www.levladaat.org/videos?school=high&tag=67>

**סיכום:**

* נחזור לציר שפתחנו בו בהתחלה, ונראה עד כמה התקופה הזו עמוסה בימים משמעותיים לעם ישראל. יש בתקופה זו איזו שהיא **ניגודיות** בין הימים השמחים לבין מנהגי האבלות של הספירה על מותם של תלמידי רבי עקיבא, אך למעשה גם האבלות שלנו על מות התלמידים אינה אבלות בפני עצמה אלא מובילה אותנו לתיקון המידות שגם הוא דבר טוב ושמח ומקדם אותנו לגאולת עם ישראל כמו שמתאים כל כך לימים הללו.

**הצעות הוראה, המחשה ויישום**

* ציר זמן על הלוח
* חברותות
* לימוד מקור מהגמרא
* עבודה בקבוצות על פי המשימות השונות (לכל קבוצה משימה שונה)
* הקרנת סרטון
* דיון
* היכרות עם ספר (הזוהר)

**הפנמה וערכים:**

התלמידים יפנימו את מהותם ומנהגיהם של הימים שבין פסח לעצרת, ימי השמחה והתשועה ומנהגי האבלות על מות תלמידי רבי עקיבא.

**יחידה 30 - חג השבועות -** פרק ע"א (הלכות א'-י') ופרק ה' (הלכה ו')

**מטרות**

לאחר לימוד הפרק נדע להשיב על השאלות הבאות:

1. מהם שמותיו הנוספים של חג השבועות ומדוע הוא נקרא בהם?
2. מהו תיקון ליל שבועות, ומה "מתקנים" בו?
3. אלו ברכות מברכות השחר צריך לברך מי שהיה ער כל הלילה?
4. מהם טעמי המנהג לאכול מאכלי חלב בשבועות?

**מושגי תוכן:**

שמות החג, תיקון ליל שבועות, ברכות השחר למי שהיה ער כל הלילה

**זמן מוקצב:** שיעור אחד

**מבנה השיעור:**

**פתיחה**

חג השבועות הוא חג של יום אחד עם הרבה שמות כפי שעוד נראה. כפתיחה ניתן לראות את הסרטון הבא העוסק בשנים משמותיו של החג ובשני עניינים מרכזיים שבו.

<https://www.youtube.com/watch?v=nag7Drh30VY&pbjreload=10>

(מתוך ערוץ אורות)

**משימה 1**

הישג 1 – יסודות התורה שבעל פה: פסוקי התורה המגדירים את דיני ומהות החג על פי חכמים, הישג 2 – מושגים: שמות החג, תיקון ליל שבועות, הישג 6 – ערכים: עם ישראל מקבלים את התורה מחדש ו'מתקנים' את אשר קלקלו במעמד הר סיני.

* **בשאלה ב'** התלמידים יענו שבזמן שבית המקדש חרב אנו לא זוכים לקיים את הקרבנות ואת הביכורים. בהקשר זה אפשר להרחיב להביא את דברי המשנה (מסכת ביכורים פרק ג') היפים המתארים את התהליך של הבאת הביכורים מהשדה לבית המקדש:

**כֵּיצַד מַפְרִישִׁין אֶת הַבִּכּוּרִים?**

**יוֹרֵד אָדָם לְתוֹךְ שָֹדֵהוּ,**

**וְרוֹאֶה תְּאֵנָה שֶׁבִּכְּרָה, אֶשְׁכּוֹל שֶׁבִּכֵּר, רִמּוֹן שֶׁבִּכֵּר**

**קוֹשְׁרוֹ בְּגֶמִי וְאוֹמֵר: "הֲרֵי אֵלּוּ בִּכּוּרִים".**

**הַקְּרוֹבִים מְבִיאִים תְּאֵנִים וַעֲנָבִים,**

**וְהָרְחוֹקִים מְבִיאִים גְּרוֹגְרוֹת וְצִמּוּקִים.**

**וְהַשּׁוֹר הוֹלֵךְ לִפְנֵיהֶם,**

**וְקַרְנָיו מְצֻפּוֹת זָהָב, וַעֲטָרָה שֶׁל זַיִת בְּרֹאשׁוֹ.**

**הֶחָלִיל מַכֶּה לִפְנֵיהֶם, עַד שֶׁמַּגִּיעִים קָרוֹב לִירוּשָׁלַיִם.**

**וְכָל בַּעֲלֵי אֻמָּנִיּוֹת שֶׁבִּירוּשָׁלַיִם**

**עוֹמְדִים לִפְנֵיהֶם וְשׁוֹאֲלִין בִּשְׁלוֹמָם:**

**אַחֵינוּ אַנְשֵׁי מָקוֹם פְּלוֹנִי, בָּאתֶם לְשָׁלוֹם.**

**הֶחָלִיל מַכֶּה לִפְנֵיהֶם, עַד שֶׁמַּגִיעִין לְהַר הַבַּיִת.**

**הִגִּיעַ לָעֲזָרָה, וְדִבְּרוּ הַלְוִיִּם בַּשִּׁיר:**

**"אֲרוֹמִמְךָ ה' כִּי דִלִּיתָנִי וְלא-שִֹמַּחְתָּ אֹיְבַי לִי" (תהלים ל, ב)**

**עוֹדֵהוּ הַסַּל עַל כְּתֵפוֹ,**

**קוֹרֵא מֵ"הִגַּדְתִּי הַיּוֹם לַה' אֱלהֶיךָ" (דברים כו, ג)**

**עַד שֶׁגּוֹמֵר כָּל הַפָּרָשָׁה.**

**הִגִּיעַ לַ"אֲרַמִּי אֹבֵד אָבִי",**

**מוֹרִיד הַסַּל מֵעַל כְּתֵפוֹ וְאוֹחֲזוֹ בְּשִֹפְתוֹתָיו,**

**וְכֹהֵן מַנִּיחַ יָדוֹ תַּחְתָּיו וּמְנִיפוֹ,**

**וְקוֹרֵא מֵ"אֲרַמִּי אֹבֵד אָבִי" עַד שֶׁהוּא גּוֹמֵר כָּל הַפָּרָשָׁה,**

**וּמַנִּיחוֹ בְּצַד הַמִּזְבֵּחַ, וְהִשְׁתַּחֲוָה וְיָצָא.**

* לאחר סיום שאלות **ד'-ה'** מומלץ לסכם על **הלוח** בעזרת התלמידים את שמות החג והטעמים לשמות על ידי משימת התאמה בקו:

חג השבועות שבו קיבלנו את התורה

חג הקציר שבו עוצרים ושובתים ממלאכה

יום הביכורים שבו אפשר להתחיל להביא מביכורי שבעת המינים

עצרת שבו מסתיימת ספירת שבעת השבועות של ספירת העומר

זמן מתן תורתנו שהחג חל בתקופת הקציר

**דיון**

* תיקון ליל שבועות – כדאי להרחיב:
  + מה אנו מתקנים?
  + מה אנחנו רוצים להראות בכך לקב"ה שאנו מתקנים את מה שהיה במעמד הר סיני?
* שיתוף – למעשה תיקון ליל שבועות מהווה בימינו את עמוד השדרה המרכזי של החג. לרוב התלמידים בוודאי זכורה חוויה מיוחדת של לימוד עם אבא וכדומה. חשוב לתת מקום לשיתוף של התלמידים ובכך לתת את התחושה של החג.
* ניתן לקרוא יחד את הסיפור הבא העוסק באדם המתקרב ליהדות ועד כמה תיקון חג שבועות השפיע עליו (ישראל אדלר, אתר 'חברותא'):

"בהתקרב חג השבועות ברצוני לשתף את הקוראים באחד הסיפורים שהגיעו למערכת חברותא לאחר החג בשנה שעברה.

"השיא של ליל שבועות ובעצם של כל הקשר שלי עם החברותא, היה בריקוד המשותף שסיכם כמה שעות של לימוד והתעלות" מסכם ליאור, מתכנת בכיר בחברת היי טק בן 38 מרחובות.

ליאור משתתף בפרויקט חברותא ונמצא בקשר טלפוני מידי שבוע עם נתנאל מבני ברק, לחברותא הוא נחשף תוך כדי גלישה באינטרנט, הסתקרן ונרשם לקבלת חברותא אישית. "אני אדם שאוהב רעיונות חדשניים, והאפשרות של לימוד יהדות בטלפון, עם אדם שאני לא מכיר ולא רואה, גם היכולת לא להיחשף יותר מידי ומצד שני "להציץ" לחייו של אדם חרדי בעל רקע שונה לחלוטין ממני, נראתה לי מסקרנת ומרתקת".

כמה חודשים של לימוד קבוע עם נתנאל הפכו אותם לחברים של ממש. יחד ניתחו לעומק סוגיות תלמודיות כשנתנאל, תלמיד ישיבה וותיק מכניס את ליאור לתוך ההוויה הישיבתית הלמדנית.

שבוע לפני חג שבועות, בתום השיחה הקבועה שלהם, סיפר נתנאל לליאור שבחג הקרוב הוא נמצא ברחובות אצל קרובי משפחה. אבל, הוא הוסיף, "חבל לי שהחבר שאני לומד אתו כבר הרבה שנים מידי ליל שבועות, לא יהיה איתי גם ולא נוכל ללמוד ביחד". "פתאום עלתה לי הברקה בראש", מספר ליאור.

"אולי אני אוכל להיות ה"חברותא" שלך בליל שבועות?" נתנאל היסס קצת בהתחלה, "אתה חושב שאתה מסוגל ללמוד ברצף במשך ארבע שעות ויותר?" אבל ליאור בנחרצות ועקשנות אופיינית הבטיח להתאמץ, "וחוץ מזה מקסימום אם אני נשבר תוכל להמשיך עם מישהו אחר". בליל החג הם נפגשו בפתחו של אולם הישיבה הגדוש במאות תלמידים "עמדתי נפעם מהעוצמה של אולם גדול וצפוף מלא כולו בצעירים ערניים יושבים מול ספרי גמרא ומעמיקים בהם בהתלהבות". "לא ידעתי שכאן מרחק מאתיים מטר מהבית שלי יש מקום כזה".

לקח להם כמה דקות עד שהצליחו למצוא מקום פנוי ולצלול הישר לתוך הסוגיה שעסקו בשיחות הטלפון המשותפות. כשהביט ליאור בשעון היה בהלם מוחלט, האווירה שסביבו והתחושה הערנית שלו לא תאמו כלל את השעה שהופיע בשעונו. ואז לאחר שעות של מאמץ מוחות והתעלות רוחנית נתן נתנאל את ידו בידו של ליאור וביחד עם כל הלומדים יצרו מעגל גדול שרקד ובפיו שירה אדירה: "ובאו כולם בברית יחד נעשה ונשמע אמרו כאחד".

**משימה 2 - ברכות השחר למי שהיה ער כל הלילה**

הישג 2 – מושגים: ברכות השחר למי שהיה ער

הישג 5 – הבנה ופרשנות: ברכות השחר הן לא רצף של ברכות עם אותו מעמד, ולכן את חלקן לפי חלק מהדעות מי שהיה ער כל הלילה לא יכול לברך.

* נקרא יחד את הטקסט של אלעד, נלמד את ההלכה בפרק ה' הלכה ו' ונמלא את המקומות החסרים בתרשים.
* לאחר מכן ניתן להקרין את ברכות השחר במקרן לפני התלמידים, ולהדגיש יחד עם התלמידים על פי התרשים שיצרנו את הברכות שלא נאמרות על פי הדעות השונות.

**משימה 3 – מאכלי חלב**

הישג 2 – מושגים: מנהג

הישג 6: ערכים: המנהג לאכול מאכלי חלב כחלק מחיבוב ערך לימוד התורה בשבועות (טעם א').

* יש להדגיש שאכילת **מאכלי חלב** היא רק מנהג. ניתן לשתף ולבדוק יחד עם התלמידים באלו משפחות קיים מנהג זה ובאלו לא? אצל איזה משפחות אוכלים בשר בשבועות ואולי בכך מקיימים את מצוות שמחת יום טוב וכפי שאמרו חכמים **'אין בשר אלא בבשר ויין'**. יכול להיות שיש חלק מהמשפחות שבסעודה אחת אוכלים חלבי ובסעודה אחרת בשרי ובכך מקיימים את המנהג ואת שמחת יום טוב.
* **שאלת הרחבה לדיון:** בעקבות דברי חכמים שאמרנו 'אין שמחה אלא בבשר ויין' – ומי שאין לו שמחה בבשר ויין אלא בדברים אחרים? האם הוא צריך לשמח את עצמו ולאכול אותם?
* בהלכות ט' ו- י' (על אף שאינן בחומר הלימוד) מצוינים עוד **שני מנהגים**, מהם?

**לסיכום**

נכין יחד עם התלמידים **עוגת גבינה** פירורים ללא אפיה. מתכון מצורף. בתאבון.

מצרכים:

200 גר’ ביסקוויטים פתי בר

100 גר' חמאה

500 גר' גבינה לבנה

גביע שמנת חמוצה

¼ כוס סוכר

חבילת פודינג וניל

אופן ההכנה:

מפוררים את הביסקוויטים

ממיסים את החמאה ומערבבים עם פירורי הביסקוויטים.

כ2/3 מהפירורים מניחים בתחתית של תבנית ומהדקים.

מערבבים את הגבינה הלבנה, שמנת, סוכר ופודינג וניל ושמים מעל הפירורים.

את ייתרת הפירורים מפזרים מעל הגבינה.

בתאבון!

**הצעות הוראה, המחשה ויישום**

* עיון במקור נוסף (דברי המשנה במסכת ביכורים)
* משימת מתיחת קו על הלוח
* הקרנת סרטון
* הכנת עוגה
* הקרנת טקסט (ברכות השחר)
* קריאת סיפור אקטואלי

**הפנמה וערכים:**

מהות החג השבועות על ידי לימוד שמות החג, מצוות החג ומנהגיו. הקשר המתחזק ביננו לבין התורה בעזרת מנהג תיקון ליל שבועות.

**יחידה 31 - כיבוד אב ואם - פרק ק"ח**

**מטרות:**

במהלך לימוד היחידה:

1. נלמד על הדרך המיוחדת שבה כיבדו חכמי המשנה והתלמוד את הוריהם.
2. נדע מה כלול במצוות **כיבוד** אב ואם ומה כלול במצוות **מורא** אב ואם.

**מושגי תוכן:**

כיבוד אב ואם, מורא אב ואם

**זמן מוקצב:** שיעור אחד

* הערה: נושא זה נרחב מאוד. ביחידה זו של ההדרכה למורה הבאנו מספר מקורות נוספים להרחבה מעבר למה שכתוב בקיצור שולחן ערוך ובחוברת העבודה. וכל מורה ינהג לפי שיקול דעתו בהוספות אלו.

**פתיחה**

התלמידים מכירים את המושג כיבוד אב ואם. עוד מגיל צעיר עוסקים בנושא בצורה נרחבת, על כן כשמגיעים לכיתה ה' ולמדים שוב את הדברים ניתן להעמיק בשני רבדים:

א. **לחדד את ההלכות** לדוגמא את ההבדל בין מורא לכיבוד שעוד נעסוק בו במשימה 2.

ב. לעלות קומה **בהבנה מהות המצווה** –

בהקשר לכך אפשר לפתוח **בשאלה מעוררת מחשבה** שמופיעה בדברי חז"ל (מסכת קידושין דף ל"א ע"א) ונרמזה בהלכה ה' בספר המקור:

**"יש מאכיל לאביו פסיוני וטורדו מן העולם ויש מטחינו בריחים ומביאו לחיי העולם הבא"**

נפרש את דברי חז"ל על פי רש"י – יש מי שמאכיל את אביו עוף משובח אבל נענש על כך ויש אדם אחר שדווקא מעביד את אביו בטחינת קמח אבל זוכה לחיי העולם הבא.

וכאן נשאלת השאלה **כיצד?**

אם נעיין ברש"י נמצא את התשובה:

* **פסיוני** - עוף חשוב ושמן מין שליו שירד במדבר:
* **וטורדו מן העולם** - שנענש עליו שמראה לו צרות עין על סעודתו:
* **ויש מטחינו בריחיים** - שהיא מלאכה קשה:
* **ומביאו לעולם הבא** - שמכבדו בדברו דברים טובים וניחומים והמלאכה מטיל עליו בלשון רכה מראה לו צורך השעה שאינן יכולין להתפרנס אלא ביגיעה זו (ובגמרת ירושלמי גרס מעשה בשניהם מעשה באחד שהיה מאכיל לאביו פסיוני פעם אחת אמר לו אביו: "מאין לך כל אלה?" אמר לו: "סבא, מה אכפת לך? טחון ואכול", כלומר לעוס ואכול. הראהו שקשה לו. ושוב מעשה באחד שהיה טוחן בריחיים והיה לו אב זקן ושלח המלך בשביל אביו לבוא לעבודת המלך. אמר לו בנו: "אבא, טחון ואני אלך תחתיך לעבודת המלך שאין לה קצבה").
* ננסה להבין שהמצווה היא לא רק המעשים אלא **הרוח** שעומדת מאחוריהם. רוח של הרצון לכבד את ההורים באמת מתוך הלב ולהיטיב עימהם ולא לצער אותם, לשם כך עלינו ללמוד את הלכות כיבוד אב ואם במשימות הבאות.

**מבנה היחידה:**

**משימה 1 - טעמי מצוות כיבוד הורים ושכר המצווה**

הישג 5 – הבנה ופרשנות: מקור המצווה בתורה והחלוקה לשתי מצוות

הישג 6 –ערכים: חשיבות המצווה ושכרה

* **בהלכה א'** מובאים מקורות הפסוקים לשני הציוויים בתורה על כיבוד ומורא. יש להדגיש זאת בפני התלמידים וכדאי אף לכתוב על הלוח.
* **בשאלה 3 בחלק א'** יש להדגיש על הפסוקים שכבר כתבנו על הלוח את הקדימות של האב במצוות כיבוד ואת קדימות האם במצוות מורא:

"**כבד** את (1) אביך ואת (2) אימך"

"איש (1) אימו (2)ואביו **תירא**ו"

* **בשאלה ב'** בחוברת העבודה מובא טעמו של ספר החינוך על כך שמתוך כיבוד ההורים נקבעת באדם מידת הכרת הטוב לזולת ואף לקב"ה. בהקשר זה ניתן להראות או אפילו להקרין את **לוחות הברית** ולראות באיזה טור נמצאת מצוות כיבוד אב ואם? בטור של מצוות **בין אדם למקום** או בטור המצוות בין **אדם לחברו**?
* **בשאלה ב'** בנוסף לטעם של ספר החינוך ניתן להביא טעם אחר מדברי **האברבנאל** – האדם מקבל מהוריו כחלק משרשרת הדורות עליה ציווה הקב"ה:

**והנה יסוד המצווה הזאת הוא, כדי שתהיה קבלת ההורים חשובה בעיני האדם, ויאמין בה ויסמוך עליה, וכמו שאמרו (דברים ל"ב, ז') "זכור ימות עולם, בינו שנות דור ודור, שאל אביך ויגדך, זקניך ויאמרו לך". ונאמר לאיוב (ח', ח') "כי שאל נא לדור ראשון וכונן לחקר אבותם."**

**משימה 2 - כיבוד אב ואם ומורא אב ואם**

הישג 2 – מושגים: כיבוד ומורא

הישג 5 – הבנה ופרשנות: מה כוללים שני הציוויים וחידוד ההבדל שביניהם.

* מומלץ להביא את מקור דברי חכמים (בקידושין ל"א) **בהבדל שבין מורא לכבוד**. חז"ל בדבריהם הקצרים היטיבו לתמצת את הפעולות המתארות ומבדילות בין שני הדברים:

**"תנו רבנן:**

**איזהו מורא ואיזהו כיבוד?**

**מורא: לא עומד במקומו, ולא יושב במקומו, ולא סותר את דבריו, ולא מכריעו.**

**כיבוד: מאכיל ומשקה, מלביש ומכסה, מכניס ומוציא".**

* לאחר שהתלמידים למדו את הלכות ה'-ט', במקום כתיבת תשובה **לשאלה א' במשימה 2** אפשר להכין **הצגה** - לתת לשני זוגות תלמידים להכין הצגה קצרה. זוג אחד יכין הצגה על מורא והזוג השני על כבוד. בסוף ההצגה התלמידים יצטרכו להגיד איזה זוג הציג מורא ואיזה כבוד. המורה יחדד את ההבדל על ידי ההצגות שהוצגו.
* **בדיון** – כדאי לתת מקום ל**שיתוף** התלמידים. במצוות כיבוד הורים נתקל כל ילד וילדה בכל יום והיא מקיפה את חיינו. השיתוף יכול להציף בעיות ופתרונן ולתת מקום פומבי לקושי של התלמידים בקיום המצווה ומאידך גם להתחזקות במצווה.
* **בדיון** המובא במשימה זו בחוברת העבודה ישנה הצעה לחזק אחד את השני בקיום מצווה זו. אפשר להציע חיזוק כיתתי כמו למשל **המצאת ועיצוב סיסמא / סלוגן** לכיבוד אב ואם שאחר כך יהיה ניתן להעתיקם לשלט או למדבקה שהכיתה תעצב. דוגמאות פשוטות:

כיבוד ומורא

ללא פשרה!

את ההורים כיבדתם

מצווה ענקית קיימתם!

**סיכום:**

* לסיכום קליל יותר נצפה **בסרטון** על סיפורו של דמא בן נתינה.

(מתוך אתר 'התלמוד הישראלי')

<https://www.youtube.com/watch?v=xdEyPZaweo0>

אחרי לימוד היחידה הסיפור ברור יותר והמסר המובא בסיפור ובסרטון שאף אצל הגויים ישנם **ערכים גדולים** יותר מכסף וזהב, על אחת כמה וכמה בעם ישראל.

ובכל זאת הסיפור מעורר כמה שאלות, אותן אפשר לשאול את התלמידים:

א. האם דמא קיים את מצוות כבוד או מורא?

ב. אם דמא בכל זאת היה מעיר את אביו האם באופן וודאי היה עובר על איסור?

(התשובה היא כמובן שאם רצון אביו היה בכך כמובן שלא היה עובר על איסור ואולי אף מקיים בכך מצווה אלא שחכמים רצו להראות לנו עד היכן המצווה אף אם להפסיד כסף רב).

* **שאלת אתגר**

בסיפור **'כעבד לפני רבו'** המובא בחוברת מובאים שני כיבודים של אבימי כלפי אביו. הסיפור הראשון על הרצון לפתוח לו את הדלת ואף לא להעניק את המצווה הזו לבנים (הנכדים) מובן. אך מה בדבר המעשה השני? לשם מה הגמרא מביאה אותו? האם חכמים רוצים לומר לנו שאם הבאנו כוס מים לאבא והוא ישן עלינו להמתין כשהכוס ביד עד שיתעורר? **האם כולנו חייבים לנהוג כמו אבימי??**

וכאן יש מקום להרחיב שלעיתים חכמים מביאים לנו סיפורים אך בתוכם אין את האמירה שכך כולם חייבים לנהוג אלא להבין עד היכן אפשר לשאוף, מה הרוח של הדברים. כשמבינים את המסר הזה הסיפור של אבימי מובן הרבה יותר והשאלה אם חייבים לנהוג כך - נפתרה.

**יחידה 32 - תלמוד תורה, כיבוד רבו, שמות הקודש וגניזה - פרק צו ופרק צח**

**במהלך לימוד היחידה:**

1. נלמד על חשיבות לימוד התורה בעם ישראל לאורך הדורות.
2. נדע באילו מצבים יש לעמוד בפני תלמיד חכם ובפני אדם מבוגר.
3. נלמד על האיסור למחוק את שמותיו של הקב"ה ומה יש לעשות בכתבי קודש שהתבלו.

**מושגי תוכן:**

מצוות תלמוד תורה \* "מפני שיבה תקום והדרת פני זקן" \* איסור מחיקת השם \* גניזה חמורה בכלי חרס \* גניזה רגילה

**זמן מוקצב:** שני שיעורים

**מבנה היחידה:**

הערה: ביחידה שלפנינו **ארבעה נושאים משמעותיים** מאוד ומלאים בערכים ובהלכות ובראשם ערך לימוד התורה. זהו ערך מרכזי המקיף את חיי הכלל בעם ישראל ומגיע ונוגע עד התלמיד הפרטי הנמצא בכיתה. לכן היחידה מחולקת לשני שיעורים כדי להקל על היקף החומר, אך הערכים וההלכות היוצאים מהיחידה יכולים ללוות את הכיתה למעשה לאורך כל השנה.

**פתיחה** - כדאי לפתוח את השיעור בנושא הראשון, מצוות תלמוד תורה, נושא הקושר את שלושת הנושאים שאחריו ולמעשה הם יוצאים ממנו.

* אפשרות אחת היא לספר את הסיפור על רבי עקיבא ופפוס ולדון בסיפור ובמשל על פי חוברת העבודה.

לפני הדיון או לאחריו אפשר לצפות באותו משל המובא קצת אחרת בסרטוןן:

<https://www.youtube.com/watch?v=KyEoa9Zizko>

* אפשרות נוספת היא לפתוח בסיפור ובדברים שאמר המשורר **חיים נחמן ביאליק**:

חיים נחמן ביאליק היה אחד מהסופרים והמשוררים המפורסמים של עם ישראל בדורות האחרונים (וכתב את יוסי בכינור, רוץ בן סוסי, קן לציפור ועוד). בשנת תרפ"ד (1924) הוא הוזמן לקבלת פנים שערכו לכבודו ילדי תל אביב. דמיינו לעצמכם תלמידים יקרים, אחרי שעברו לפניו כל ילדי תל אביב (שאז לא היו רבים כל כך כמו היום), מנופפים בדגליהם, הוא נשא לפניהם דברים, ובסיום דבריו אמר להם:

**"אין מבטלין תינוקות של בית רבן מתלמוד תורה אפילו לבניין בית המקדש. שובו לעבודתכם ולתורתכם שזה הבניין החזק והנצחי ביותר, בלעדיו אין שום ערך ליתר עבודתנו. שובו לתלמוד תורה שהוא כנגד כולם!"**

* מדוע לדעתכם כך אמר ביאליק לילדים? יש לציין שביאליק לא היה אדם דתי וגם רוב התלמידים שהיו לפניו באותה קבלת פנים לא היו דתיים.
* נכתוב חלק מהמשפט על הלוח: **"שזה הבניין החזק הנצחי ביותר, בלעדיו אין שום ערך ליתר עבודתנו",** ונשאל את התלמידים: מה כוונתו של ביאליק?

כנראה שגם חיים נחמן ביאליק כאדם חילוני הבין שעם כל השירים שכתב, עם כל בניית ה'עיר העברית הראשונה - תל אביב, אין ערך לעם ישראל ולפעולותיו אם לא ישמר הבסיס של עם ישראל, התורה ולימוד התורה, שבלעדיהם אין שום משמעות לכל הפעולות הנוספות של תחיית עם ישראל.

* בשאלה ב' 2 חשוב להדגיש בפני התלמידים את ערך לימוד התורה מעבר ללימוד, כיצד לדעת את המצוות, וכאן אפשר לשמוע את שיתוף התלמידים:
  + אילו שיעורי תורה אתם מכירים? במערכת השעות השבועית שלכם (נביא, משנה, גמרא, הלכה) / מהבית / שיעורי תורה שאבא או אימא הולכים אליהם (דף יומי, שיעור פרשת שבוע, ועוד).
  + האם בשיעורים אלו אנו בהכרח לומדים כיצד לקיים את המצווה (זה עושים בדרך כלל בשיעור שלנו שיעור הלכה)? מה ערכם של שיעורים אלו?
* **הלכה ח' ושאלה ד'** מדגישות את הערך של כבוד הרב והחכם הנובע מכבוד התורה. המשמעות נמצאת במילים שבהלכה: **"שאביו מביאו לחיי העולם הזה ורבו מביאו לחיי העולם הבא".**
* אפשר לדבר עם התלמידים: אילו רבנים הם מכירים שהם יכולים לכבד?

לעבור מהמעגל הרחוק לקרוב או להפך:

* הרב הראשי
* רב העיר או השכונה
* רב בית הכנסת
* רב בית הספר (אם יש)
* המורים
* המורות שאף הן כמו המורים והרבנים מלמדים את הילדים תורה והתלמידים חייבים בכבודן לא רק משום חוקי בית הספר אלא משום שהן מלמדות תורה ומביאות את התלמידים לחיי תורה.

**וכאן המקום הלכה למעשה – האם עומדים לפני המורה או הרב שמלמדים בכיתה?**

**משימה 1 - בפני שיבה תקום והדרת פני זקן**

הישג 2 – מושגים: שיבה, זקן

הישג 3 – הבנה ופרשנות: כבוד הרב הנובע מכבוד התורה, כבוד הזקן הנובע מפאת גילו.

* **כבוד הזקן** - למעשה יש לחדד את חלוקת הדברים בין כבוד זקן ובין כבוד הרב, כי כל אחד מהם נובע ממקום אחר. יש להדגיש שאנו מכבדים זקן גם אם הוא לא רב ואפילו עם הארץ.

אפשר להביא את דברי הגמרא על מעשיו של רבי יוחנן: **"רבי יוחנן היה קם מלפני זקני הגויים, היה אומר: כמה הרפתקאות (דברים) עברו עליהם".**


* נדון יחד עם התלמידים – מדוע רבי יוחנן היה קם לפני זקני הגויים? המסר אליו מגיעים הוא שכבוד הזקן אינו נובע מהידע שצבר או כבוד התורה שבו, אלא מפאת גילו. כבר עובדה זו והמרחק של השנים הרבות מקנות לו כבוד בסיסי (אך נפסק שאם הם זקנים רשעים אין מצווה לכבדם).
* **כבוד הרב** - לאחר שהתלמידים קראו את מה שסיפר להם אבר ולאחר שענו על **שאלה ב'** אפשר לכתוב על הלוח 'ספר תורה חי', ולשאול את התלמידים מה כוונת הדברים?
* נסכם ונסביר שהתלמיד חכם הוא למעשה ספר תורה חי וזו כוונת האמורא רבא על טיפשות האנשים שקמים לפני ספר תורה ולא לפני תלמיד חכם.

**משימה 2 - איסור מחיקת השם**

הישג 5 – הבנה ופרשנות, הישג 6 - ערכים

* נערוך **תרגיל** בכיתה שממנו ניתן ללמוד את הערך של איסור מחיקת השם:
* נביא איתנו לכיתה שני משולשים גדולים מבריסטול כחול.
* נבקש מתנדב שיבוא וידרוך על המשולשים כאשר הם מופרדים.
* כעת נניח את המשולשים אחד עם השני באופן שיווצר מגן דוד ונבקש מהתלמיד לדרוך עליו.
* אם התלמיד דורך (כי הוא לא שם לב או לא מפריע לו): נדון עם התלמידים: האם מישהו שם לב על מה הוא דורך? האם זה מפריע לנו? למה כן ולמה לא? ואם המגן דוד היה כחלק מדגל ישראל – האם גם אז היינו מקבלים באדישות שמישהו דורך עליו?
* אם התלמיד לא דורך: נשאל אותו – למה לא דרכת על המשולשים? הרי לפני כן כבר דרכת עליהם? מה השתנה מאז הפעם הקודמת בה דרכת על המשולשים ועד הפעם בה החלטת שלא לדרוך? האם המיקום שלהם באמת משנה? אלו אותם משולשים!
* **נסכם** כי כולנו מבינים שיש חפצים מסוימים שאנחנו נוהגים איתם בצורה שונה. זה יכול להיות חפץ בעל משמעות, או אפילו מילים מסוימות. עכשיו נראה איך זה בא לידי ביטוי בהלכות הקובעות שיצירת מילה מסוימת (כדוגמת המשולשים היוצרים מגן דוד) מעניקה לה משמעות קדושה וממילא היחס אליה משתנה.

**משימה 3 - ספרי קודש ופסוקים שלא כוללים את שם ה'**

הישג 5 – הבנה ופרשנות

בכדי לחדד את הבנת ההלכות הנלמדות במשימה זו ואת היחס לפסוקים המודפסים אף ללא שם ה', ניתן להראות לתלמידים את סעיף (5) ב'חוק הדגל' העוסק בביזוי דגל המדינה וממנו נלמד את הערך איסור מחיקת השמות:

* **בשאלה ב'** יש לחדד את ההבדל בין חומרת האיסור לאבד שמות ה' שהוא מהתורה, לבין האיסור לאבד פסוקים ללא שמות ה' שהוא מדברי חכמים.
* **בשאלה ג'** המבנה שאותו יצטרכו להבין התלמידים הוא של **מקרה, דין טעם.**

**המקרה:** אם יש צורך לתקן מקום מסוים שלא כולל את שם ה'

**הדין:** מותר למחוק

**הטעם:** כיוון שחכמים אסרו לאבד פסוקים וכתבי קודש בדרך בזיון.

**משימה 4 - גניזה**

הישג 5 – הבנה ופרשנות

* שיתוף - נשאל את התלמידים מי נפגש פעם ב"גניזה".
* לאחר קריאת הדו שיח בין אבא לאימא נשאל את התלמידים: מהו פירוש המילה "גניזה" ומה עושים שם?
* נדון יחד עם התלמידים מה דורש גניזה ומה לא. נציע את רשימת הפריטים המופיעה בחוברת ונשאל את התלמידים האם לדעתם צריך לגנוז את הפריטים הבאים. נבקש מהתלמידים לענות "כן" או "לא" (לא נפתח דיון לפני שהם למדו את הסעיפים הרלוונטיים).

ספר תורה \* ציצית \* תפילין \* עלוני שבת ועיתונים שיש בהם דברי תורה \* מחברות תורה ומשנה של תלמידים \* ספר הלכה \* ספר עברית בו יש ציטוט מהגמרא \* כרך גמרא.

* רצוי גם להביא כמה חפצים כאלו לכיתה כדי להמחיש את הדברים.
* **גניזה בבית הספר או בכיתה** – כאן כדאי לעבור **הלכה למעשה:**
  + האם יש גניזה בבית הספר?
  + היכן היא נמצאת? (כדאי ללכת לשם עם התלמידים שאינם יודעים)
  + האם תלמידי בית הספר יודעים עליה?
  + האם הם יודעים מה עליהם לשים בה?
  + מי מפנה אותה?
  + האם יש מקום לגניזה כיתתית? אם כן - **להכין איתם גניזה, להכין את שלט ובו ההלכות הנדרשות** לשימת דברים בגניזה ולמנות אחראים על הגניזה.

**סיכום:**

לסיכום אפשר לערוך את **התרשים הבא** ולהראות כיצד כל ארבעת הנושאים שלמדנו קשורים אחד בשני ולמעשה מכוונים לערך של הכבוד שאנו רוחשים למתנה הכי יקרה שנתן לנו ה' - התורה:

**כבוד התורה**

הצורך בגניזת כל פסוק מהתורה

האיסור למחוק ולבזות את שמות הקודש

מכבדים את מלמדי התורה (ואת הזקנים)

לימוד התורה

אפשר גם לצפות בסרטון הממחיש איך האנשים העובדים בגניזה מרגישים את עבודת הקודש שלהם בכבוד התורה ושמות הקודש (3 דקות):

<https://www.youtube.com/watch?v=sgSySvLlA34>

**הצעות הוראה, המחשה ויישום:**

* דיון במשל הדגים
* סיפור על חיים נחמן ביאליק ועיון בדבריו
* עיון בחוק הדגל והשלכה להלכה
* שיתוף התלמידים
* הלכה למעשה בעמידת התלמידים לכבוד המורים והמורות
* כתיבה על הלוח
* עריכת התרגיל עם הדריכה על משולשים
* הכנת גניזה ושלט הלכות
* צפייה בסרטון
* עריכת תרשים מסכם על הלוח

**הפנמה וערכים**

ערך לימוד התורה לשם ידיעת התורה והמצוות וגם כערך בפני עצמו של לימוד המכתב של ה' שנתן לנו. מכבוד התורה למעשה משתלשלים הערכים וההלכות של כבוד הרב, כבוד הזקן, הכבוד שיש בשמות הקודש ואיסור מחיקתם, והכבוד שאנו רוחשים גם לפסוקים שנדפסו גם ללא שמות הקודש והצורך בגניזתם. אפשר ביחידה זו לחדד מאוד את ערך ההלכה למעשה שכן כמה מהנושאים הנלמדים בהלכות אלו נוגעים מאוד לחיי בית הספר, ערך לימוד התורה, כבוד הרב והמורה, וגניזת דפי עבודה בבית הספר.

**יחידה 33 - דיני אונאה, גנֵבה וגזֵלה - פרק קיב ופרק קיד**

**מטרות**

במהלך לימוד היחידה:

1. נלמד הלכות שונות שקשורות לחובה ל**עסוק במסחר בצורה הוגנת**.
2. נלמד מהם האיסורים השונים שאדם עלול לעבור עליהם כאשר הוא **מצער** את חברו.
3. נלמד מה ההבדל בין **גנבה** ל**גזלה**.
4. נכיר את איסור אונאה **במידות ומשקלות** ואת טעם האיסור.

**זמן מוקצב:** שני שיעורים

**מבנה השיעור:**

**פתיחה**

* נדון: האם יכול להיות שאף על פי שאיננו גנבים אנו יכולים להיכשל באיסור גניבה? התלמידים יביעו את דעותיהם השונות ואף יתנו דוגמאות.
* נצפה בסרטון הבא. הסרטון עוסק בשימוש ללא רשות בחדר במלון (הסוגיה תלמד בפרק קי"ד הלכה ה' ובמשימה 3). הסרטון מהווה פתיח מגרה לכל הנושא הרחב של שני פרקים אלו (מתוך אתר 'לב לדעת'):

<http://www.levladaat.org/video/313>

* ניתן לעצור את הסרטון לאחר הבאת המקרה והשאלה, לשאול את התלמידים לדעתם ואחר כך להמשיך בצפייה של התשובה על השאלה שהובאה.

**משימה 1 - אונאת ממון וגנבת דעת**

הישג 2 מושגים – הונאה, גניבת דעת, הישג 6 ערכים – טעם האיסורים

* לפני שנתחיל במשימה 1 ובשאלה 1 כדאי לקרוא יחד עם התלמידים את הלכה א', להדגיש את המושג **אונאה** ולדון יחד עם התלמידים בטעם האיסור.
* בחלק א' של המשימה (שאלות 2-4) ובחלק ב' של המשימה התלמידים ימשיכו לעבוד בחוברת בצורה עצמאית ובקבוצות. כיוון שישנן שתי אפשרויות של **כתיבה** או של **הצגה בפני הכיתה**, כדאי לבחור שאלה אחת של כתיבה ושאלה אחת לבחור קבוצת תלמידים שתציג בפני הכיתה.
* בחלק ג' של המשימה יש להדגיש את **המושג 'גניבת דעת'**. לאחר הבאת הדוגמאות המובאות בהלכה, ניתן לשאול את התלמידים: 'מה כאן נגנב?' הרי למעשה אין כאן דבר פיזי שנגנב ובכל זאת ההלכה נוקטת בלשון של גניבה. על ידי כך לברר את המושג גניבת דעת.

**משימה 2 - אונאת דברים**

הישג 2 – מושגים: אונאת דברים, הישג 6 –ערכים: טעם האיסור

* במשימה 2 ניתן לתת לילדים לעבוד בחוברת בצורה עצמאית או בקבוצות.
* אפשרות נוספת היא לבקש מראש משני תלמידים שיציגו לכיתה את הסיפור של רעות המופיע בחוברת העבודה. לאחר ההצגה ניתן לדון עם התלמידים על הסיפור שהציגו שני החברים. ואחר כך לעבוד בחוברת העבודה בשאר השאלות א'-ד'.
* אחרי שלמדנו על אונאת דברים נתמקד בחומרה היתירה של **אונאת דברים** מאונאת ממון המתוארת בהלכה ז'. אפשר **לכתוב על הלוח את המילים 'פלסטר ללב'**, ולשאול את התלמידים מה הכוונה מאחורי המילים הללו? מה יותר קל לתקן: אונאת ממון – פלסטר לארנק, או אונאת דברים – פלסטר ללב? האם תמיד ניתן לשים 'פלסטר ללב'? האם קרה לכם שהלבינו את פניכם?
* 'נח לו לאדם שיפיל עצמו לכבשן האש ואל ילבין פני חברו ברבים' - תוספת טובה היא להביא את המקרה בתורה בו מביאים חכמים את מימרה זו:

**"וַיְהִי כְּמִשְׁלֹשׁ חֳדָשִׁים וַיֻּגַּד לִיהוּדָה לֵאמֹר זָנְתָה תָּמָר כַּלָּתֶךָ וְגַם הִנֵּה הָרָה לִזְנוּנִים וַיֹּאמֶר יְהוּדָה הוֹצִיאוּהָ וְתִשָּׂרֵף. הִוא מוּצֵאת וְהִיא שָׁלְחָה אֶל חָמִיהָ לֵאמֹר לְאִישׁ אֲשֶׁר אֵלֶּה לּוֹ אָנֹכִי הָרָה וַתֹּאמֶר הַכֶּר נָא לְמִי הַחֹתֶמֶת וְהַפְּתִילִים וְהַמַּטֶּה הָאֵלֶּה".**

ורש"י מביא את דברי חז"ל: **"והיא שלחה אל חמיה" - לא רצתה להלבין פניו ולומר ממך אני מעוברת אלא לאיש אשר אלה לו אמרה אם יודה מעצמו יודה ואם לאו ישרפוני ואל אלבין פניו מכאן אמרו נוח לו לאדם שיפילוהו לכבשן האש ואל ילבין פני חברו ברבים".**

**משימה 3 - גנבה וגזלה**

הישג 5 – הבנה ופרשנות: ההבדל בין גניבה ולגזלה, הישג 6 –ערכים: טעם וחומרת האיסור

* נצפה בסרטון הבא המבדיל בין גנב וגזלן (אנדרדוס): https://www.youtube.com/watch?v=3SfCw6Rtjk0
* נשאל את התלמידים מה ההבדל בין גנב וגזלן ונענה על השאלה בחוברת על שאלה א'.
* שאלה ב' – נעיין באיור ונזכיר לתלמידים גם את הסרטון בו פתחנו בהתחלה.
* שאלה ג' - לפני שהתלמידים עונים על שאלה זו נפנה את תשומת ליבם בהלכה ה' **למילה המודגשת** שם – מהי המילה? **'בוודאות'.**
* שאלה ד' - לאחר העיון באיור חשוב להדגיש שישנן פעמים שגם אם המחיר נמוך מאוד אין חשש לגניבה ופעמים שהמוכרים מוכרים אף ב'מחירי הפסד' משיקולים שונים. אפשר להביא דוגמא על רשת שרוצה למשוך קונים ולכן ישנם כמה מוצרים שהיא מעוניינת למכור במחיר זול מאוד עד כדי הפסד. כל האיסור לקנות סחורה זולה היא **רק כשיש חשש סביר לכך**.
* שאלה ה' – תוספת מאתגרת היא להרחיב **במושג 'זכויות יוצרים'** ועל גניבה של דבר 'רוחני'. נושא עמוק ורחב בפני עצמו. על מה עוד יש זכויות יוצרים?
* הלכה ט' לאחר לימוד ההלכה בספר - ניתן לפתוח את הדיון המוצע בחוברת בעזרת הקרנת התמונה הבאה:



* נשאל את התלמידים מה הם רואים כאן? האם יש כאן **כפתור שיכול לקיים את ההלכה** שלמדנו כאן?
* נרחיב שבכל מכשיר משקל יש כפתור של **'כיול'**, כלומר איפוס המשקל. אם בעבר קיום המצווה היה על ידי הדיוק במשקולת ובמאזניים אז כיום כיול המשקל והדאגה לתקינותו היא קיום ההלכה. יש לציין שיש גם חובה על פי חוק על כל בעל עסק לדאוג לתקינות המשקל וגם המדינה עורכת מעת לעת ביקורי פתע ובדיקות בעסקים בנושא זה.

גניבה

**סיכום:**

לסיכום נצייר על הלוח 'שמש מושגים'. בתוך השמש נכתוב "גניבה" וניתן לתלמידים להשלים בקרניים את המושגים שלמדנו ואת טעמיהם: **גזילה, שימוש ללא רשות, אונאת ממון, אונאת דברים, סחורה גנובה, גניבת דעת, הלבנת פנים, זכויות יוצרים, משקל מדויק** ועוד מושגים והלכות רבות שנלמדו.

ולאחר מכן המורה יסכם 'לעשות סדר' בדברים ולהראות את המושגים הרבים והדיוקים שיש בהלכות הרבות והחשובות שמקיפות את חיינו ונוגעות לכל אחד מאיתנו.

* ניתן לספר את הסיפור על החלבן והאופה, מופיע בחוברת העבודה בסיום היחידה.

**הצעות הוראה:**

* הצגה
* צפייה בסרטון
* הקרנת תמונה
* עיון במקורות (פסוקים ורש"י)
* שמש רעיונות
* כתיבה על הלוח מושג מטפורי
* דיון

**הפנמה וערכים**

מצוות בין אדם לחברו ובתוכם הדגש על ההלכות שנלמדו בשני פרקים אלו שהם למעשה היסוד לקיום חברה מתוקנת.

# יחידה 34 - תעניות החורבן וימי בין המצרים - פרק עב

#### מטרות:

לאחר לימוד היחידה נדע לענות על השאלות הבאות:

1. מדוע תיקנו חכמים את התעניות השונות?
2. מהי מטרת התעניות?
3. מהם מנהגי האבלות הנהוגים בימי בין המצרים?

#### מושגי תוכן:

ימי בין המצרים \* תשעת הימים \* שבוע שחל בו תשעה באב \* מנהגי אבלות

**זמן מוקצב:** שני שיעורים

פתיחה – ציר זמן

* ננסה ליצור סדר לכל ההלכות שנלמד על-ידי ציור 'ציר זמן'.
* נכתוב את כותרת הציר, נצייר ארבע נקודות ונשלים יחד עם התלמידים (שבוודאי מכירים חלק מהמושגים) את נקודות הזמן השונות:

שלושת השבועות

י"ז בתמוז תשעת הימים שבוע שחל בו תשעה באב

**מבנה השיעור:**

משימה 1 - תעניות החורבן

הישג 2 – מושגים: תעניות החורבן, הישג 6 - ערכים: ימי תענית ותפילה, מעשים המעוררים צער על החורבן

לאחר שיצרנו בפתיחה את תבנית הזמן של הימים הללו ננסה לגעת וליצוק תוכן במטרת הצומות, אך לפני כן נקרין את הסרטון הבא (מתוך אנדרדוס)

https://www.youtube.com/watch?v=KreaSPtdQkk

* נשאל את התלמידים מה ההלכה אותה הם מזהים מתוך הקטע (איסור שמחה בימי בין המצרים).
* נציין כי אכן זוהי הלכה אחת מתוך דיני בין המצרים של איסור שמחה וריקודים, מעשים המעוררים שמחה, לעומת הצער והעצב בהם אנו רוצים לנהוג כצער על החורבן. כעת נענה המשימות העוסקות בעיקר במכלול הצומות והתעניות על החורבן, ונמלא את שאלות **א'-ד'** שבמשימה 1.
* בשאלה ו' – התעניות שלא הוזכרו כלל בקטע ההלכה הן: תענית אסתר ותענית בכורות, שכן שתיהן לא נקבעו על צער החורבן. תענית אסתר – זכר לתענית שאסתר וכל עם ישראל התענו על גזירת המן ותענית בכורות שבה מתענים הבכורות ערב פסח.

משימה 2 - ברכת "שהחיינו" בימי בין המצרים

הישג 2 – מושגים: ברכת שהחיינו, הישג 4 - מבנה: כלל ויוצאים מן הכלל, הישג 5 – הבנה ופרשנות: יוצאים דופן באיסור והטעם לכך

* הלכות ו'-ז' הן דוגמא מצוינת להבין שיש **כלל**, יש לו **טעם** ויש **יוצאים מן הכלל.** זו גם הזדמנות להכיר את הסיבות השונות ליוצאים מן הכלל, כשלכל אחד הסיבה שלו.

**הכלל:** אין לברך שהחיינו

**הטעם:** איך נברך 'שהחיינו' שהיא ברכת השמחה על 'הזמן הזה', והרי איננו שמחים בזמן הזה!

**היוצאים מן הכלל והטעם להיותם יוצאים מן הכלל:**

1. קטן – יכול לברך שהחיינו מהסיבה שכתובה בהלכה "שאינו מבין את סיבת האבלות'
2. בשבת – יש הנוהגים להקל ולברך שהחיינו מפני שבשבת אין אבלות (הטעם לא כתוב בהלכה)
3. אישה מעוברת (בהריון) – כאן ניתן להרחיב (לא חובה) שאישה בהריון מתאווה יותר מאדם רגיל למאכלים מסוימים ולכן הקלו לה חכמים שאם מתאווה לפרי חדש אף בימי בין המצרים תאכל ותברך שהחיינו.

מכאן נבין את האפשרויות השונות לאיור: או שמדובר בשבת, או שאימא של רעות בהריון ורוצה לאכול משמש שהוא פרי חדש בשבילה.

משימה 3 - איסור תספורת וגילוח

הישג 1 – יסודות התורה שבעל פה: המשנה בתענית שהיא המקור לכל ההלכות אבלות על החורבן, הישג 2 – מושגים: איסור תספורת, הישג 5 – הבנה ופרשנות: ההבדל שבין המנהגים השונים

* כדי לענות על משימה זו והמשימה הבאה בהמשך הלכות הצער על החורבן, אפשר להרחיב ולפתוח את **המקור** הבסיסי של חכמים במשנה (תענית פרק ד', משניות ו'-ז):

**חֲמִשָּׁה דְּבָרִים אֵרְעוּ אֶת אֲבוֹתֵינוּ בְּשִׁבְעָה עָשָׂר בְּתַמּוּז, וַחֲמִשָּׁה בְּתִשְׁעָה בְּאָב.**

**בְּשִׁבְעָה עָשָׂר בְּתַמּוּז: נִשְׁתַּבְּרוּ הַלּוּחוֹת, וּבָטַל הַתָּמִיד, וְהֻבְקְעָה הָעִיר, וְשָׂרַף אַפּוֹסְטְמוֹס אֶת הַתּוֹרָה, וְהֶעֱמִיד צֶלֶם בַּהֵיכָל.**

**בְּתִשְׁעָה בְּאָב: נִגְזַר עַל אֲבוֹתֵינוּ שֶׁלֹּא יִכָּנְסוּ לָאָרֶץ, וְחָרַב הַבַּיִת בָּרִאשׁוֹנָה, וּבַשְּׁנִיָּה, וְנִלְכְּדָה בֵּיתָר, וְנֶחְרְשָׁה הָעִיר.**

**מִשֶּׁנִּכְנַס אָב מְמַעֲטִין בְּשִׂמְחָה:**

**שַׁבָּת שֶׁחָל תִּשְׁעָה בְּאָב לִהְיוֹת בְּתוֹכָהּ, אָסוּר מִלְּסַפֵּר וּמִלְּכַבֵּס;**

**וּבַחֲמִישִׁי מֻתָּרִין, מִפְּנֵי כְּבוֹד הַשַּׁבָּת.**

**עֶרֶב תִּשְׁעָה בְּאָב,**

**לֹא יֹאכַל אָדָם שְׁנֵי תַּבְשִׁילִין,**

**לֹא יֹאכַל בָּשָׂר וְלֹא יִשְׁתֶּה יַיִן.**

* נבקש מהתלמידים ללמוד את ההלכות ולענות על השאלות במשימה 2.
* כדי לענות על **שאלת האתגר** כדאי להציע לתלמידים לפתוח **לוח שנה** או יומן.
* חשוב להדגיש לגבי איסור תספורת, שלמרות שהוא לא מופיע בהלכה שבספר, יש ספרדים שנהגו באיסור תספורת כמו האשכנזים, כלומר לאסור כבר מתחילת ימי בין המצרים.
* נבקש מהתלמידים לשתף מה המנהגים אצלם בבית בתאריכים של שמירת מנהגי אבלות של ימי בין המצרים, ונראה כי המנהגים שונים בין העדות ולא כל האיסורים שווים.

משימה 4 - איסור אכילת בשר ושתיית יין

הישג 2 – מושגים: האיסורים השונות וההבדלים בין המנהגים, הישג 4 מבנה: איסור שתיית היין והיוצאים מן הכלל, הישג 6 – ערכים: זמנים או אנשים מסוימים שבאותו זמן נושאים ערך מסוים הגובר על ערך צער החורבן.

* במשימה 4 באים במיוחד שני דגשים:

**א.**

הכלל: איסור אכילה ושתיית יין (הלכה כ"ה)

היוצאים מן הכלל: הבדלה, קטן, סעודת מצווה (ברית /פדיון הבן /סיום מסכת), חולה, שלהם מותר לאכול בשר ולשתות יין (הלכות כ"ו-כ"ח)

**ב.**

הבדלים בין מנהגים:

בהלכה כ"ג בא לידי ביטוי הפער הגדול שיש בין המנהגים השונים והעדות השונות (אשכנזים, ספרדים, תימנים) ולמעשה הובאו חמישה מנהגים שונים בעניין איסור אכילת בשר ושתיית יין:

1. מחמירים מי"ז בתמוז
2. מראש חודש אב
3. ב' באב
4. שבוע שחל בו תשעה באב
5. סעודה מפסקת

השאלות במשימה זו עוסקות בשני הדגשים הללו.

#### סיכום:

כדאי לחלק את הסיכום לשניים:

* סיכום ההלכות - החלק הראשון יתמקד יותר במידע ההלכתי הרב שהיה בפרק זה וינסה 'לעשות סדר' בהלכות השונות. ניתן לעשות זאת על ידי הקרנת הטבלה הבאה הלקוחה מתוך הקיצור שולחן ערוך:

בטבלה רואים במדויק את הזמנים, את האיסורים ואת המדרג של חומרת ההלכה – ככל שמתקדמים בזמן גם חומרת האיסורים גדולה כדי לבטא את הצער על החורבן בצורה חזקה יותר.

* טעמן של ההלכות - בחלק השני של הסיכום כדאי להתמקד **בטעם של ההלכות ובמטרת הצער** על החורבן.

1. ניתן לעיין בסיפור שבחוברת ובהלכות בפרק ק"ו המדברות על מצוות **ואהבת לרעך כמוך** וליצור דיון בין התלמידים כפי שמוצע בחוברת.
2. אפשרות נוספת היא לפתוח בשיר של הרב קוק שמילותיו מופיעות בחוברת:

[**https://www.youtube.com/watch?v=E8bTOVgLKYk**](https://www.youtube.com/watch?v=E8bTOVgLKYk)

* נשאל את התלמידים: מה באמת המטרה של הימים האלה, רק להצטער על מה שאין, או גם לתקן?
* נלמד את התלמידים את דברי הגמרא כי "*כל דור* שלא נבנה בית המקדש בימיו *כאילו נחרב* בימיו", ונדון מה אנחנו יכולים לעשות כדי לתקן?

**הצעות הוראה, המחשה ויישום**

* דיון
* לימוד מקור (המשנה בתענית)
* שיתוף ממנהגי המשפחות
* צפייה בסרטון
* שמיעת שיר
* הקרנת טבלה מסכמת

**הפנמה וערכים:**

ההלכות השונות באות לבטא את הערך של הצער על החורבן. הצער על החורבן מביא אותנו לרצון לתקן ולרצות את בניין בית המקדש.